[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 8. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre.Tisztelt Ház! Szomorú kötelességemnek teszek eleget azzal, hogy bejelentem az elmúlt időszakban két volt képviselőtársunk elhunytát. Szabadi Béla az 1998-as országgyűlési választásokon a Független Kisgazdapárt budapesti területi listájáról szerzett mandátumot. 1998-tól 2001-ig az FKGP-frakció tagjaként, majd 2001 és 2002 között független képviselőként dolgozott a magyar Országgyűlésben. Megbízatása alatt a Földművelésügyi és Vidékfejlesztési Minisztérium államtitkára, illetve az Informatikai és távközlési bizottság alelnöke és az Európai integrációs ügyek bizottságának tagja volt. Politikai, közéleti pályafutása mellett gazdaságkutatóként, gazdasági elemzőként is dolgozott. Életének 72. évében hunyt el. Petrenkó János az első szabad országgyűlési választásokon az MSZP Borsod megyei területi listájáról szerzett mandátumot. 1990-től 1992-ig az MSZP-frakció tagjaként, majd 1992 és 1994 között független képviselőként dolgozott a magyar Országgyűlésben. Megbízatása alatt a Gazdasági bizottság tagja volt. Politikai pályája mellett iparosként, később iparos vállalkozóként tevékenykedett. 25 éven át dolgozott az Ózdi Kohászati Üzemekben, majd az ózdi durvahengermű tulajdonosaként a térség egyik legnagyobb munkaerő-foglalkoztatója volt. Életének 80. évében hunyt el. Kérem önöket, hogy a képviselőtársaink emléke előtt néma felállással tisztelegjünk. [[A teremben lévők néma felállással adóznak az elhunytak emlékének.]] Köszönöm. Tisztelt Országgyűlés! Minden esztendőben március 23-án Lengyelországgal közösen ünnepeljük a Magyar-Lengyel Barátság Napját, erről határozott 2007-ben a magyar Országgyűlés és a lengyel szejm. A magyar-lengyel barátság és együttműködés ténye közismert. „Lengyel, magyar két jó barát”, kezdődik a mondás, amelyet Lengyelországban és Magyarországon is jól ismernek, és a két nép több évszázados barátságát példázza. Ezt szimbolizálja a Győrben 2006-ban felavatott emlékmű is, amely két, gyökereivel egymásba kapaszkodó tölgyfát ábrázol, és amelynek lengyelországi párja Jarosławban található. A magyarokat és a lengyeleket a történelmükben fellelhető számos hasonlóság és gyakran a közös sors is összeköti. Géza fejedelem alig hat évvel később vette fel a keresztséget, mint I. Mieszko lengyel király, és csaknem egy időben született a magyar és lengyel állam. Egyszerre illeszkedtek be az akkori Európába is. A két uralkodóház, az Árpádok és a Piastok kapcsolatát házasságok fűzték szorosabbra, Könyves Kálmán pedig örök testvériséget fogadott III. Boleszláv lengyel királynak. Nagy Lajos a XIV. században egyszerre viselte a magyar és a lengyel koronát. Kisebbik lánya, Hedvig lengyel királynő lett, és ő a Jagelló-ház alapítója is. Jagelló-uralkodók ültek később a magyar trónon is, jogaruk alatt egyesítve a középkor végén a két királyságot. Tisztelt Képviselőtársaim! A függetlenség elvesztésével közössé vált a két nép szabadságvágya is. II. Rákóczi Ferenc lengyel földről hazaérkezve indította meg szabadságharcát, majd 1848-49-ben Bem tábornok vezetésével mintegy 6 ezer önkéntes lengyel katona érkezett a magyarok szabadságküzdelmének támogatására. 1918-ban a két nép egyszerre nyerte el a függetlenségét, majd száz évvel ezelőtt, 1920-ban Magyarország fegyverszállítmánnyal segítette a lengyelek küzdelmét a szovjet-orosz hadsereggel szemben. Azután, hogy 1939-ben a német hadsereg lerohanta Lengyelországot, hazánk sok ezer lengyel menekültnek nyújtott segítséget. Közismert az is, hogy 1956-ban a nyári poznańi felkelés iránti szolidaritás jelentős szerepet játszott a magyar forradalom érlelődésében. Mintegy 30 évvel ezelőtt, 1989-90-ben a magyar rendszerváltoztató erőknek példaképül szolgált a lengyel Szolidaritás mozgalom elszánt küzdelme. 1991 óta a visegrádi négyes együttműködés keretében fűzzük szorosabbra a kapcsolatainkat, majd évekkel később országaink egy időben váltak a NATO, majd az Európai Unió tagjává. A két nép évszázadokra visszavezethető közös történelme és sorsközössége alapozza meg azokat a hétköznapi kapcsolatokat, amelyek a diplomáciai köteléknél is mélyebbek és elszakíthatatlanok. Közös felelősségünk, hogy ezeket támogassuk és utódainkra áthagyományozzuk. Tisztelt Országgyűlés! A mai napon napirend előtti felszólalásra jelentkezett Orbán Viktor miniszterelnök úr. Megadom a szót.
Köszönöm szépen a szót. Tisztelt Elnök Úr! Tisztelt Képviselőtársaim! Azért kértem szót, mert 12 napja hirdettük ki a veszélyhelyzetet Magyarországon; azért tettük ezt, mert egy Ázsiából származó vírus elérte Európát, és megjelent Magyarországon is. Ez a fertőzés Ázsiában tört ki, de behurcolták Európába is. Az is igaz, hogy ez a világ mai egymásba fonódó gazdaságainak és társadalmainak korszakában aligha volt elkerülhető. Ennek a vírusnak jelenleg nincs ellenszere, bár az egész világon elszántan keresik. Csak Németországban 47 vakcinakifejlesztési kísérlet zajlik. Magyarországnak elismert orvos koponyái vannak, akik részei a nemzetközi tudós- és kutatói közösségnek, és rajtuk keresztül mi, magyarok is hozzájárulunk az emberiség nagy, közös erőfeszítéséhez. Ezt az akciócsoportot Jakab Ferenc professzor úr vezeti. Azonban ma azt kell mondanunk, hogy az egész emberiség teljes erőfeszítése mellett sem várható, hogy a vírus ellen védelmet nyújtó vakcina a közeljövőben elérhető lesz. Mi, magyarok úgy döntöttünk, hogy a vakcinára való várakozás helyett felvesszük a küzdelmet a vírus terjedésével szemben. Ha felszámolni még nem is tudjuk, legalább lassítjuk a terjedését. Tanulmányozzuk más országok lépéseit, és azt látom, hogy különböző országok különböző döntéseket hoznak, minden ország a maga nemzeti módján válaszolt a válsághelyzetre. [[13.20]] A dolgok szokásos rendjében itt Magyarországon nem lett volna lehetséges, hogy megszervezzük a kollektív önvédelmet, és közösen kivédjük ezt a támadást. A kollektív védekezés megszervezése, a fertőzés ütemének lassítása, a veszélyeztetett honfitársaink megvédése, a megfelelő ellátás biztosítása, a gazdasági következmények enyhítése és a lebénuló gazdaság újraindítása nem lett volna lehetséges a békeidőben érvényes szabályok mellett. Tisztelt Képviselőtársaim! Az életünk megváltoztatása most elkerülhetetlen. Mindenkinek ki kell lépnie a komfortzónájából. Most egy ideig másképpen kell dolgoznunk, másképpen kell viselkednünk, és mindannyiunknak másképpen kell szerveznie az életét. Ezért vezettük be a szokásostól eltérő veszélyhelyzeti jogrendet is. Ez az új jogrend felhatalmazza a kormányt, és az eszközöket is megadja a kormánynak ahhoz, hogy megszervezze Magyarország önvédelmét. Most, ebben a felszólalásban jelentést szeretnék tenni a képviselőtársaimnak arról, hogy hol tartunk a kollektív védekezés munkájának megszervezésében. Négy vonalon szerveztük meg a védekezést, négy harctéren kell egy időben helytállnia Magyarországnak: katonai védekezés, rendőri védekezés, egészségügyi védekezés és gazdasági védekezés. Azt is tudtuk, tudjuk, hogy a vírus terjedésének három szakasza van, és a védekezést is ehhez kell igazítani. Az egyéni fertőzés után átléptünk a csoportos fertőzés szakaszába, és a számokból azt látom, hogy most egyre gyorsuló lépésekkel közeledünk a tömeges fertőzés szakasza felé. Ma reggel 167 azonosított fertőzött volt Magyarországon. Hangsúlyozom, hogy azonosított. Ezt úgy kell érteni, hogy laboratóriumi körülmények között, kontrollellenőrzéssel igazolt vírusfertőzés. Természetesen fontos lenne tudni, hogy ténylegesen hány emberbe költözött bele a koronavírus, de erről csak becsléseink lehetnek. Felkértem az ország legjobb matematikusait, virológiai szakembereit és a Semmelweis Orvostudományi Egyetemet is, hogy készítsenek becsléseket. Ezek el is készültek, de még nem elég biztonságosak ahhoz, hogy a nyilvánosság előtt ezekről beszélni tudjunk, ezért további munkát kértem tőlük. Ahogy az esetszámok nőnek, a becslésük is úgy lesz majd nyilvánvalóan egyre biztosabb. De nem okozok meglepetést, ha azt mondom, hogy a mostani becsült számok jóval magasabbak az azonosított, igazolt 167 fertőzöttnél. Azt is jelentem önöknek, hogy a 167 azonosított fertőzöttből 108 ember az, akit úgy tekintenek, úgy hívnak, hogy hordozó, akiben benne van a koronavírus, de nem mutat tüneteket, vagyis köznapi értelemben, a mi szóhasználatunk szerint nem beteg. Fertőzött, hordozza a vírust, de ő maga nem beteg, és reményeink szerint a legtöbbjük nem is lesz az. Az igazoltan fertőzött 167 emberből 27 mutat tüneteket, vagyis beteg. Ők azok, akik kórházi ápolás nélkül is nagy valószínűséggel meggyógyulhatnak. És van a 167 fertőzöttből 9 olyan honfitársunk, aki nagyon beteg. Ők azok, akik kórházi intenzív ellátásra szorulnak, és akikért szorítanunk kell, hogy meggyógyuljanak. Meggyógyulhatnak, de most komoly veszélyben vannak. És tisztelt Ház, van hét halottunk is. Az ő családjaikkal együttérzünk, és imádkozunk értük. Róluk azt is tudnunk kell, hogy a hétből öten szív-, ér- és cukorbetegségben szenvedtek, a hétből egy daganatos beteg volt, egy pedig vastagbélbetegségben szenvedett. A hét halottunk átlagéletkora 69 év volt. Mindenki láthatja, hogy jó okkal tesszük, ha a védelmet az idősekre összpontosítjuk. Tisztelt Ház! A védekezésben az egészségügy vonalán a következő erőforrásokkal és készletekkel rendelkezik ma Magyarország. Orvosi maszk: 1 millió 500 ezer darab. Heti 25 ezret gyártunk, és ha minden jól megy, heti 80 ezer darab gyártására futhatunk föl. Speciális maszkból 129 ezer darab van. Gumikesztyűből 20 millió pár. Védőruhából 170 ezer. Lélegeztetőgépből 2560 darab áll rendelkezésünkre. Ez a mai helyzet. Fürkészeket és portyázókat küldtünk ki minden égtáj felé, a kereskedők és a diplomaták is dolgoznak. A hírek szerint Nyugaton ma mindenhol hiány van, elérhető segítség ma csak Keleten található. Ott viszont óriási tételeket kötöttünk le, a szállítmányok folyamatosan érkeznek, több mint tíz repülőgép teljesít szolgálatot. Én azonban csak azokról a számokról tájékoztatom önöket, amelyeknek az adatai megbízhatóak, mert az eszközök már megérkeztek Magyarországra, nálunk vannak, és biztonságban vannak. A többi bizonytalan. Ami a kórházi kapacitásokat illeti, Magyarországon összesen 66 906 kórházi ággyal rendelkezünk, és végszükség esetén 252 tábori kórházi ágyat is képesek vagyunk munkába állítani. Ezeket fel is fogjuk állítani. 65 év alatti orvosunk 19 431 fő; bevethető rezidensünk 4312 fő; bevethető utolsó éves orvostanhallgató ha őket bevethetőnek minősítjük, és azt hiszem, szükség esetén ezt jól tesszük 900 fő. Mindösszesen 24 643 fő az, aki orvosi szolgálatban áll, illetve idevezényelhető. Egészségügyi szakdolgozók, vagyis akik valamilyen egészségügyi munkára kiképzett szakmunkások, és 60 év alattiak, 105 ezren vannak Magyarországon. Tudnunk kell, hogy különböző nyilvántartások vannak forgalomban. Ezeket a nyilvántartásokat összegyűjtöttük Magyar Orvosi Kamara, Államkincstár, Nemzeti Népegészségügyi Központ adatbázisai , és ezek alapján állítottuk össze a most önökkel itt közölt adatokat is, és ezeknek az adatoknak az alapján készítjük el az országos vezénylési tervet is. A készletek mennyisége, a mozgósítható egészségügyi dolgozók száma és a várható betegszám alapján rendeljük el, hogy melyik eszközből mikor mennyit lehet felhasználni. Ma reggel az operatív törzs az alábbi döntéseket hozta. Holnap reggeltől minden intenzív ágy mellett dolgozó orvos speciális maszkot kap; minden intenzív ágy mellett dolgozó ápoló is speciális maszkot kap. A többi, tehát nem intenzív ágy mellett dolgozó kórházi orvos és ápoló sebészi maszkot kap. Akit koronavírus gyanújával bevisznek egy kórházba, azonnal megkapja a sebészi maszkot. Az operatív törzsnek ezt a döntését jóváhagytam, a végrehajtás megkezdődött, és remélem, hogy holnap reggel ezek az eszközök a helyszínen mind rendelkezésre is állnak. Az operatív törzstől fegyelmezett és észszerű készletgazdálkodást kértem, mert a védekezés hosszú lesz, nagyon sok eszközre lesz szükség, és még nagyon az elején vagyunk. Az egészségügyi dolgozók eddigi munkáját köszönöm. Kiérdemelték mindannyiunk nagyrabecsülését. Köszönjük, és hálásak vagyunk. Azt kérem tőlük, hogy a munkavégzésre és a vezénylésre vonatkozó utasításokat tartsák be. Így állunk az egészségügy vonalán. [[13.30]] Ami a rendőri védekezést illeti: a rendőrség lezárta a határokat a személyforgalom előtt. Csak magyarok léphetnek be az ország területére, illetve azok, akik erre külön engedélyt kaptak. A teherforgalom továbbra is megengedett. A nem magyar, de hazaigyekvő embereket a határainknál megállítjuk. Számukra speciális szabályokat határoztunk meg. Ők a kijelölt humanitárius folyosón, felügyelet mellett, a meghatározott időtartam alatt, tehát biztonságosan haladhatnak át Magyarországon. Az emberség erkölcsi parancsa még ilyen nehéz körülmények közepette is iránytű marad, a szomszédainkat pedig barátainkká is akarjuk tenni, így most is számíthatnak ránk. Ha most együtt harcolunk, később fegyverbarátok lehetünk. A románoktól garanciákat kértem: amilyen ütemben ők beengedik a Magyarországról érkezőket, olyan ütemben engedjük át az osztrák-magyar határon a Románia felé tartókat. Rendőreink ezt a zsilipelést sikeresen megoldották. Tisztelt Ház! A rendőreink feladatai napról napra növekednek. A helyzet nehezedésével párhuzamosan új területek irányítását kell átvenniük, és fokozatosan növelniük kell képességüket, hogy fenntarthassák a közrendet. Itt a következőképpen állunk: a bevethető összes egyenruhás Magyarországon ma, aki 65 év alatti, tiszti és tiszthelyettesi állományban van, 70 275 fő. Vannak önkénteseink, például a polgárőrök, de mások is, akik végszükség esetén rendfenntartási feladatokat láthatnak el, a számuk 46 573 fő. Igaz, fegyverük nincs, de van gyakorlatuk, és rendelkeznek bizonyos szintű fegyelmezettséggel és szervezettséggel, tehát bevethetők. Ami a katonai védekezést illeti, ők most emelt szinten vesznek részt a határvédelemben. Most az a honvédség dolga, hogy fölkészüljenek a rendőrséggel való együttműködésre arra az esetre, ha az utcai járőrözésüket is el kell rendelni. És fölkészülnek most arra az esetre is, ha a létfontosságú magyarországi vállalatoknak kellene segítséget nyújtaniuk, azok működésében ugyanis nem lehet zavar. Minden ilyen vállalathoz operatív csoportot rendeltem ki. A katonai erőforrások tekintetében a következőképpen állunk: 23 950 hivatásos katonánk van, 9381 tartalékos katonánk van, és van 10 649 olyan emberünk is, aki öt éven belül, azaz öt évnél nem régebben szerelt le, tehát még emlékei és bevethető képességei vannak. Ez együtt 43 980 fős katonai erőt jelent. Tehát azt jelentem a tisztelt Háznak, hogy mindösszesen a rendfenntartásra igénybe vehetők száma ma Magyarországon 139 684 fő. Ha baj van, ezzel gazdálkodhatunk. Tisztelt Ház! A koronavírus-járvány első helyen az emberi életet fenyegeti, de a világjárványnak nagyon súlyos gazdasági következményei is vannak. Most az egész gazdaság bajba kerül, de nem egyszerre. Vannak a gazdaságnak olyan szektorai, például a turizmus, a vendéglátás és a szolgáltatások, ahol a baj már bekövetkezett. Máger Andrea miniszter asszony vezetésével külön munkacsoportot, akciócsoportot állítottunk fel, melynek az a feladata, hogy a bajba jutott ágazatok képviselőivel konzultáljon és javaslatokat tegyen. Mivel a munkahelyeket fenyegeti a veszély, ezért arra kértem, hogy a munkahelyek megvédésére koncentráljon az első helyen. Konzultáltunk a legfontosabb munkaadókkal, a bajba jutott gazdasági szereplőkkel, és meg is született az első, a koronavírus-járvány gazdasági következményeit kezelő akcióterv. Mivel a világgazdaság és benne a magyar gazdaság is lassulni fog, sőt sokak szerint leáll, ezért az első akcióterv feladata a lassulás mérséklése. Ezt újabbak követik majd, mert a gazdaság újraindításához is szükség lesz döntésekre. Legutóbb hétfőn beszélhettem itt önök előtt, azóta hoztunk gazdaságiakcióterv-döntéseket, szerdán hoztuk őket nyilvánosságra, de mivel itt nem hangzottak el, ezért ezeket most ismertetni fogom a tisztelt Ház előtt is. Az akcióterv első lépése az év végéig tartó fizetési moratórium. Ez a döntésünk mintegy 3000 milliárd forintot hagy a magyar családoknál és a magyar vállalkozásoknál. Ennyi pénzt fizettek volna még év végéig a bankoknak. Óriási összeg, ami egyszerre jelent segítséget a magyar családoknak és a vállalkozásoknak. Ez a lépés fölfogásunk szerint egyszerre családvédelmi és gazdaságvédelmi intézkedés. Segít a vállalkozásoknak, hogy fenn tudják tartani magukat és megőrizzék a munkahelyek többségét, és egyúttal segít a nehéz hónapokban a családoknak, hogy ne kelljen rögtön felélni a tartalékaikat. Mindenki levegőhöz jut. Arra köteleztük a bankokat, hogy minden fizetéslevonást függesszenek fel. Ez minden hitelre vonatkozik, amit banktól, pénzintézettől vettek fel: fogyasztási hitel, autóhitel, lakáshitel egyaránt. A diákhitelek és az eddig felvett babaváró hitelek is ebbe a körbe tartoznak. Nem kell kérelmezni, ez automatikus, és csak annak kell felkeresnie a bankját, aki mégis fizetni, törleszteni szeretne. Tájékoztatom a tisztelt Házat, hogy a bankok nem maradnak támasz nélkül, számukra a Magyar Nemzeti Bank biztosítja a szükséges likviditást erre az évre. Úgy látom, hogy a biztonságos banküzem feltételei garantálva vannak. Tudom, hogy a pénzintézeteknek, a bankoknak is nehéz lesz, de kérem, lássák be, hogy most nekik is segíteniük kell, és kérem őket, hogy működjenek velünk együtt. Tisztelt Ház! Segítséget adtunk a gyorsan, vagyis azonnal bajba jutott ágazatoknak is. A turizmus és a vendéglátás lényegében padlóra került, a szórakoztatóipar esélyei rendkívül csekélyek, és a taxisok is sokat veszítenek. Nekik komoly adókedvezményeket adunk. A turizmus, a vendéglátás, a szórakoztatóipar és a sportszolgáltatások esetén elengedjük a járulékfizetési kötelezettségeket. Ez azt jelenti, hogy nem kell fizetniük járulékot a munkavállalók után. Azt reméljük, hogy így talán meg tudjuk menteni a munkahelyek egy részét. Ez volt az első akciótervünk múlt szerdán. Ma reggel további döntéseket hoztunk. Ezek a következők. Hat lépéssel egészítettük ki, amit eddig elmondtam. 1. A taxisok után további 81 480 kisvállalkozónak adunk június 30-ig adómentességet a kata átalányadó-fizetési kötelezettsége alól. A fodrászat, a szépségápolás, a festés, az üvegezés, a villanyszerelés, az egyéb humán egészségügyi ellátás, az előadó-művészet, a víz-, gáz- és fűtésszerelés, az épületasztalosság, a járóbeteg-ellátás, a padló- és falburkolás, a testedzési szolgáltatás és az egyéb sporttevékenység, az idős fogyatékosok ellátása mind ebbe a körbe került. Ez egy hosszú lista, csak néhány foglalkozási csoportot ismertettem ebből, a részleteket egy ma este megjelenő rendelet fogja majd tartalmazni. 2. A március 1-je előtt keletkezett kata-adótartozásokra haladékot adunk, ezeket elegendő lesz a veszélyhelyzet lejárta utáni negyedévben befizetni. 3. A turizmushoz és a vendéglátáshoz hasonló mentességet kapnak a magyarországi médiaszolgáltatók a kieső reklámbevételek miatt. 4. A végrehajtó kamarával egyeztetve a kilakoltatásokat és a lefoglalásokat fölfüggesztjük. 5. Az adóvégrehajtásokat is fölfüggesztjük, a fennálló adótartozásokat elég lesz a veszélyhelyzet lejártát követően befizetni. 6. A veszélyhelyzet alatt lejáró gyes-, gyet- és gyedjogosultságokat meghosszabbítjuk, az édesanyákat a jelenlegi státuszukban tartjuk a veszélyhelyzet idején is. [[13.40]] Tisztelt Ház! A gazdaságban most az a legfontosabb, hogy az emberek munkahelyeit megvédjük, és akik elveszítik az állásukat, minél hamarabb új munkahelyeket keressenek és találjanak. Ezt egyszer már megcsináltuk 2010 után, amikor több százezer munkanélkülit örököltünk akkor is sikerült, és most is talpra fogunk állni. Tisztelt Ház! Tisztelt Képviselőtársaim! Az előttünk álló időszak nehéz lesz, mindenkitől erőfeszítéseket követel. Azért érdemes vállalnunk ezeket az erőfeszítéseket, mert így szó szerint emberéleteket menthetünk meg, és minél többen működünk együtt, annál több életet tudunk megmenteni. Olyan feladat előtt állunk, amit egyedül senki nem tud megoldani. Mindenkinek felelőssége van, mindenkinek hozzá kell, hozzá kellene tennie a magáét. A politikai széthúzás és a politikai viták helyett elérkezett az összefogás ideje párthovatartozástól függetlenül. Erre kérem képviselőtársaimat is. Köszönöm megtisztelő figyelmüket. [[Taps a kormánypártok soraiban.]]
Tisztelt Képviselőtársaim! Ahogy láthatták, a miniszterelnök úr felszólalásának időtartama meghaladta a 20 percet, így a frakcióknak 8-8 perc áll rendelkezésre a reagáláshoz. Megadom a szót Gyurcsány Ferencnek.
Tisztelt Hölgyeim és Uraim! Az Országgyűlés elsőrendű dolga először is, hogy vegye tudomásul a kormányfő jelentését. Tudomásul vettem. Aztán az a dolga, hogy segítse az országot abban, hogy ebben a kétségtelenül rendkívül nehéz, válságos időben okosan és közösen, mindenki saját felelőssége szerint járuljon hozzá a túléléshez, járuljon hozzá a közös gyógyuláshoz. Más-más szerepben vagyunk, ez a természetes. A kormánynak kivételes, sok esetben mások által nem birtokolt eszköze és felelőssége van, hogy egy ilyen helyzetet kezeljen, ez így van rendjén. A veszélyhelyzetben azt, hogy a kormány a veszélyhelyzetet korlátozza, megoldja, következményeire helyes választ adjon, abban a kormányt támogatni kell, akkor is, ha az ember így vagy úgy gondolkodik, ebben nincsen közöttünk vita. A parlamentnek ettől némileg eltér a szerepe. A parlamentnek dolga, hogy közös új szabályokat hozzon, vagy éppen dolga, hogy a végrehajtást szervező, vezető kormányt ellenőrizze, támogassa, ha kell, új tanácsokkal lássa el. Ez is rendjén van énszerintem. Hogyan látjuk a dolgokat? Ha jól emlékszem, akkor a nemzetközi egészségügyi szervezet, a WHO január 7-én jelentette be hivatalosan, hogy egy új, korábban nem ismert és minden bizonnyal rendkívül fertőző vírussal állunk szemben ez többé-kevésbé tíz héttel ezelőtt történt. Ha tíz hét alatt sokan úgy érzik, hogy talán nem készültünk fel arra a pillanatra, amikor hozzánk is meg fog érkezni ez a válság, akkor nem biztos, hogy azoknak van igaza, akik azokat kritizálják, akik azt mondják, hogy itt valami rosszul történt. Nem biztos, mert hát természetesen a tényszerű számadást, azt akár meg is köszönhetjük, de a helyzet mégiscsak az a korábbi információk alapján pontosan tudjuk, hogy egyik miniszterünk megbízásából nagyon alaposan figyelik a közösségi médiát , hogy beszámolók, tájékoztatók százai és ezrei mégiscsak arról szólnak, hogy egészségügyben dolgozók, kereskedelemben dolgozók, fuvarozásban dolgozók, nagyon sokan, akik a frontvonalban vannak, azok magukra hagyatva érzik magukat. Hogy a napokban érkeznek új eszközök, az szerintem jó. Azt is mondhatjuk, hogy borítsunk fátylat a múltra, aztán majd eljön az idő, amikor megnézzük, hogy lehetett volnae ezt jobban csinálni, de az nincsen rendben, hogyha nem hisszük és nem fogadjuk el azoknak a panaszát, akik úgy látják, hogy naponta teszik ki magukat egészségük, életük veszélyeztetésének, és közben pedig azt hallják azoktól, akik felelősek, hogy itt minden rendben van, kollégák. Nagyon sok minden nincsen rendben, azt gondolom, nagyon sok minden nincsen rendben. Azt mondja a kormányfő, hogy ilyenkor nemzeti egységre van szükség. Ezzel alapvetően nincsen vitám. A nemzeti egység a másik oldalon nem a nemzet némaságát jelenti, és nem a nemzet feltétel és korlátok nélküli engedelmességét egy korlátokat esetleg nem ismerő hatalomnak. [[Moraj a kormánypártok soraiban.]] Ez két különböző történet. Ha bennünket arra kérnek, hogy a konkrét veszélyhelyzet megoldásában közvetlenül közreműködjünk, akkor szerintem azt kell mondani, hogy igen. [[Közbeszólás a kormánypártok soraiból: Ezt kérjük!]] Ha tőlünk arra kérnek felhatalmazást, hogy bármit megengedjünk a regnáló hatalomnak a veszélyhelyzetre hivatkozva, akkor muszáj azt mondani nekik, hogy eskünk, tisztességünk és hazafiságunk okán ezt nem tudjuk megtenni. [[Közbeszólások, moraj a kormánypártok soraiban.]] Nem tudjuk megtenni, azért nem, mert nem egyszerűen az a kérdés, hogy mi ellen küzdünk, hanem az is, hogy miért küzdünk. Miért küzdünk? Azért küzdünk, hogy hazánk maradjon demokratikus, szabad jogállam. Nem lehet éppen ezeket elvenni [[Dr. Rétvári Bence: Gumilövedék!]] [[Dr. Rétvári Bence: Gumilövedék!]] bármilyen más harc ürügyén. (Dr. Rétvári Bence: Gumilövedék!) Sőt, azt is mondom, hogy nem lehet korlátlan felhatalmazást adni senkinek, és nem egyszerűen azért, merthogy egyébként akik most kérik, erre talán nem szolgáltak rá bár én ezt így gondolom , hanem mert elvileg sem helyes, mert valamikor, azt gondolom, ennek is vége lesz, nagyon reméljük, hogy vége lesz, ezen dolgozunk, és nem lehet a bajt arra használni, hogy közben ne éppen azt őrizzük meg, aminek a megőrzésére felesküdtünk. Hadd tegyek még egy megjegyzést! Azoknak az intézkedéseknek a túlnyomó többségével, amelyeket a kormányfő bejelentett, azt gondolom, lényegében egyet lehet érteni. A kérdés valójában innentől kezdve nem is ez, hanem az, hogy vane olyan intézkedés, amit még nem tettek meg, és meg kellett volna tenni, vagy legalább most meg kellene tenni. A kormánypárti képviselők és a kormány tagjai minden bizonnyal mélyebben és átfogóbban ismerik a nemzetközi példákat, és valóban nagyon sok példa van, de ez az a helyzet, amikor nem közvetlen gazdasági válság van, hanem egy azon kívüli válságnak van gazdasági következménye. Ez a gazdaság rendbe fog majd jönni, ha nem engedjük, hogy teljesen tönkremenjen ebben az időszakban, márpedig a kormányfő eddigi bejelentései lényegében annyit mondtak, hogy az államnak járó bevételekről lemondunk egypár hónapig, és ráértek később befizetni. De a baj nem ez lesz, kormányfő… úr nehéz volt kimondani [[Dr. Rétvári Bence: Útelágazódás!]] , hanem az a nehéz, hogy nem lesznek jövedelmek, nem lesznek bevételek [[Közbeszólások a kormánypártok soraiból.]] az lesz a probléma, hogy nem lesznek keresetek. Dániától nagyon sok más országig éppen ezért most a jövedelmek, bevételek pótlásán dolgoznak. Ön csak haladékot ad a terhek befizetésére, de nem lesz kereset, jövedelem és bér. Ez egy nehéz lépés, iszonyatos pénzekbe kerül, de megkockáztatnám, hogy érdemes kibírni ezt a pár hónapot azért, hogy utána nagyon gyorsan helyreállhasson minden. Most tegyünk erőfeszítést [[Az elnök csenget.]] ne később! [[Az elnöknek:]] Köszönöm a figyelmeztetését. [[Taps a DK és a Párbeszéd soraiban.]] [[13.50]]
Szabó Timea következik. [[Zaj a kormánypártok soraiban.]]
Köszönöm a szót, elnök úr. Még meg sem szólaltam, már megkezdődött a hőbörgés. [[Közbeszólások a kormánypártok soraiból.]] [[Közbeszólások a kormánypártok soraiból.]] Ennél még jobban fognak hőbörögni, ha egy kicsit beszélünk arról, amiről miniszterelnök úr nem beszélt az úgynevezett jelentésében. Először is szeretném én is leszögezni azt, hogy az egész világ és így Magyarország is bajban van, egy nagyon súlyos járvánnyal nézünk szembe. Azt gondolom, hogy ehhez mindannyiunk közös erőfeszítésére szükség van. Azok az intézkedések, amiket Orbán Viktor miniszterelnök úr bejelentett, azok abszolút támogathatók. Azok az intézkedések, illetve az az eljárás, hogy a kormány kapjon nagyobb jogosítványt arra, hogy meghozhasson intézkedéseket, az is rendben van, tudjuk támogatni, eddig is támogattuk. Azt gondolom, hogy az ellenzék eddig is, az elmúlt hetekben, a járvány kitörése óta rendkívül konstruktív volt. Mi mondtuk először, ha jól tudom, azt, hogy zárjuk be az iskolákat, amikor még aznap reggel miniszterelnök úr azt mondta, hogy semmi szükség rá, és a pedagógusok majd nem fognak kapni bért. Mi javasoltuk először azt a Párbeszédben és a többi ellenzéki párttal, hogy függesszük fel a hitelek törlesztését és a végrehajtási eljárásokat (Közbeszólások a kormánypártok soraiból.), és nagyon sok olyan intézkedést javasoltunk és majd mindjárt mondok még néhányat , ami valóban segíti ennek a nehéz helyzetnek a megoldását. Azt gondolom, hogy amiket miniszterelnök úr elmondott, azok támogathatók, de nem elégségesek. Először is szeretném megkérdezni, hogy hol van az a 1,5 millió maszk, miniszterelnök úr, amiről beszélt. Illetve kiragadnék egy mondatot abból, amit mondott, hogy reméli, hogy holnaptól megérkeznek ezek a maszkok. Azért az ön reményein túl reméljük, mi reméljük, hogy ennél határozottabb intézkedéseket is foganatosítanak, akár a rendőrséget is bevetik arra, hogy ezt ténylegesen szétosszák, mert lehet, hogy nemsokára én ezért börtönbe kerülök rémhírterjesztésért, de egyelőre nincsenek a kórházban megfelelő védőfelszerelések sem az orvosoknak, sem az ápolóknak [[Zaj.]] de, sajnos igaz. Az a helyzet, hogy nagyon kevés a járulékelengedés, nagyon kevés az adóelengedés. Ha megnézik azt, hogy az Egyesült Államok értem, hogy egy sokszorosan nagyobb gazdaságról beszélünk, de egytrillió, nem is tudom, hogy mondjuk ezt magyarul, egybillió dollárt különített el, ami a magyar GDP-nek több mint tízszerese... [[Németh Szilárd István: Milliárdnak mondjuk, vagy euróban.]] Nem milliárdnak mondjuk, Németh Szilárd, ne szóljon bele, az egy másik szám, amiről ön beszél! [[Tordai Bence tapsol. Közbeszólás a Fidesz soraiból: Tapsolhatsz!]] Nyilván egy nagyobb gazdaságról van szó, de azt gondolom, hogy a mi erőnkhöz képest is nagyon kevés az, amit ön most bejelentett, miniszterelnök úr. [[Zaj.]] Itt arra van szükség, hogy azok, akik elveszítették az állásukat, azok készpénzhez jussanak, ahogy Amerikában is készpénzt oszt a kormány. A Párbeszéd ezért javasolta azt, hogy egy, hívjuk ezt alapjövedelemnek, osszunk ki az emberek között, segítsünk az embereknek abban, hogy aki elveszti a munkáját vagy aki bajba kerül, annak a kormány az átmeneti időben havi 100 ezer forintra egészítse ki a bevételét. Azt is szeretnénk kérni, hogy sokkal több szűrést végezzenek az egész országban, hiszen pontosan látjuk, hogy csak így tudjuk megállítani a vírust. Ez az, amiről szó volt, vagy amit még konstruktívan el tudunk mondani. De szeretnék most egy kicsit beszélni arról, miniszterelnök úr, amiről ön egyáltalán nem beszélt sajnos, ez az, hogy mindezekhez az intézkedésekhez önök most és ön személyesen egy olyan felhatalmazást kér, egy olyan időkorlát nélküli felhatalmazást, amire egész Európában nincsen példa. [[Közbeszólás a Fidesz soraiból: Dehogy nincs!]] Úgy tűnik, hogy az ön elsődleges ellensége és ellenfele most nem a vírus, hanem még mindig mi, ellenzéki pártok vagyunk, önök és ön, miniszterelnök úr, nem a vírust akarja egyedül legyőzni, hanem minket is. [[Felzúdulás a kormánypártok soraiban.]] Az ellenzék konstruktív volt, részt vettünk az összes egyeztetésen, elmentünk ma a hétpárti egyeztetésre persze, hogy elmentünk, mert mi kezdeményeztük , amire is [[Derültség, zaj a kormánypártok soraiban.]] azt a választ kaptuk… [[Az elnök csenget.]] hogy semmiben nem engednek. Semmiben nem engednek a most beterjesztett javaslatról. Önök úgy akarják elfogadni ezt a lex Covid néven ismert törvényt, hogy az gyakorlatilag érdemi kontroll nélkül ad önnek felhatalmazást, hogy kormányozzon, és szabad kezet is kap abban, hogy még a szabad sajtó maradékát is felszámolja, és gyakorlatilag akár a sajtómunkásokat, akár orvosokat, akár ellenzéki képviselőket is börtönbe zárjon, ha önnek nem tetsző dolgokat, azaz az igazságot állítjuk. Ezt úgy hívják, miniszterelnök úr, hogy diktatúra. [[Zaj, felzúdulás a kormánypártok soraiban.]] Mi a Párbeszédben és a teljes ellenzékben is a legmesszebbmenőkig együttműködők voltunk, de ebben nem tudunk együttműködni. Nem fogunk időkorlát nélküli felhatalmazást adni önöknek a rendeleti kormányzásra. Az a helyzet, hogy a magyar Alaptörvény még háborús helyzetben sem ad olyan korlát nélküli felhatalmazást a kormányzásra, amit most maguk kérnek tőlünk. És még egyszer ismétlem, egyetlen európai ország sem kért ilyen típusú felhatalmazást. Elmondom, hogy ki kért és kapott. Vlagyimir Putyin Oroszországban kihasználta azt a helyzetet, hogy most járvány van, és gyorsan áttolta azt, hogy gyakorlatilag ő az élete végéig megválasztható legyen. Mi ebben nem szeretnénk részt venni. Sajnos nagyon is tudjuk, hogy önnek ki a példaképe a politikai világban. A korlátlan időre való felhatalmazással kapcsolatban önök arra hivatkoznak, hogy előállhat olyan helyzet, hogy a parlament összehívása lehetetlenné válik. Javasoltuk azt, hogy vezessék be az online szavazást. Ha ezt a 700 fős Európai Parlament meg tudta tenni, akkor mi is meg tudjuk tenni. Ha ezt a magyar Alkotmánybíróság már most bevezette és meg tudja tenni, akkor mi is meg tudjuk tenni. Ne szédítsük egymást, miniszterelnök úr, ez csak akarat kérdése, hogy önök ezt hajlandóake bevezetni vagy nem! S akkor néhány szót ejtsünk még a büntető törvénykönyv szigorításáról is, amit szintén úgy akarnak megszavaztatni velünk, hogy gyakorlatilag 1-5 évig terjedő szabadságvesztéssel sújtható az, aki önök szerint rémhírt terjeszt. Tehát gyakorlatilag már eleve a börtöntől indul, mert nem 0-5 évig, hanem 1-5 évig terjed a szigorítás, tehát azonnal börtönbe kerül az, aki önök szerint rémhírt terjeszt. Ez egy nagyon ócska és átlátszó hivatkozás, és kísérlet arra, hogy a rémhírek akadályozzák a munkát, és hogy itt megpróbálják önök elhallgattatni az ellenzéket. A Btk. már most bünteti a rémhírterjesztést, semmi szükség az ez irányú szigorításra! Vagy innentől kezdve, kérdezem, hogy akkor bebörtönzik azokat az orvosokat is, akik fel merik emelni a szavukat, és azt mondják, hogy nincsen elég maszk?! Vagy azokat az újságírókat, akik meg merik kérdezni, hogy miért nincsenek biztonságban az ápolók a kórházban, vagy hogy miért nem végeznek el több tesztet?! Ez semmi más, mint az, hogy befogják azoknak a száját, akik önökkel nem értenek egyet. [[Az elnök a csengő megkocogtatásával jelzi az időkeret leteltét.]] De ha már rémhírterjesztésről beszélünk, miniszterelnök úr [[Az elnök kikapcsolja a mikrofont.]] több, számos esetben önök terjesztenek rémhíreket… [[Zaj a kormánypártok soraiban. Taps a Párbeszéd soraiban.]]
Jakab Péter következik. [[Dr. Brenner Koloman: Magának frakcióvezető úr, házmester úr!]]
Köszönöm a szót. Tisztelt Miniszterelnök Úr! Én azt gondolom, hogy a jelenlegi helyzetben a legfontosabb képesség, amit meg kellene őriznünk, az az együttműködés képessége. Ezt azért mondom, miniszterelnök úr, mert az elmúlt napokban, hetekben láttunk erre utaló jeleket. Volt több olyan ellenzéki, jobbikos javaslat is, amit a kormány megfogadott, és ezt köszönjük szépen. Megfogadták az iskolák bezárását [[Közbeszólások a kormánypártok soraiból.]] megfogadták a közegészségügyi határzár bevezetését [[Zaj, közbeszólások a kormánypártok soraiból. Az elnök csenget.]] megfogadták a hiteltörlesztési moratórium megvalósítását. Ugyanakkor, látva azt a felhatalmazási törvényt, ami önöknek korlátlan hatalmat biztosítana, úgy tűnik, hogy önök a jövőben nem akarnak senkivel sem együttműködni, csak saját magukkal. Önök nem az együttműködés politikáját választották, hanem úgy tűnik, látunk erre utaló jeleket, hogy ismét jön a gyűlöletpropaganda. [[Zaj.]] Gulyás miniszter úr most nagyon csodálkozik, de a kormányinfón volt bőr a képén azt mondani, hogy az ellenzék vagy annak egy része a vírusnak szurkol. [[Közbeszólások a kormánypártok soraiban: Ez így van!]] Ezt hogy gondolta, miniszter úr, hogy gondolta ezt? [[Közbeszólások, felzúdulás a kormánypártok soraiban.]] A leghatározottabban visszautasítom mindannyiunk nevében! [[14.00]] Miniszter Úr és Miniszterelnök Úr! Itt mi mindannyian aggódunk a családtagjainkért, aggódunk a szeretteinkért, aggódunk a barátainkért, aggódunk ezért az országért. Itt mindenki Magyarországnak drukkol azért, hogy legyőzzük végre ezt a nyavalyát és azt a gazdasági válságot, ami erre az országra vár. Úgyhogy én arra kérem nagy tisztelettel a kormányt, hogy emelkedjenek felül az ellenérzéseiken, ne gyűlölködjenek, hanem koncentráljunk a feladatra, mert van bőven, az idő pedig kevés. Olyannyira kevés, hogy most jutottak el oda, hogy majd valamikor az intenzív osztályon dolgozók kapnak speciális védőmaszkokat. Eddig hányan fertőződhettek meg, miniszterelnök úr, a frontvonalban? 5500 tesztet végeztek el mind ez idáig. Nyilván tudjuk, múlt héten miniszterelnök úr elmondta itt a Házban, hogy nem kell annyit tesztelni, úgy sincs értelme. Csak közben az Egészségügyi Világszervezet, a WHO meg küldött egy állásfoglalást, amely pont arról szól, hogy tesztelni kell, tesztelni kell, minden gyanús esetet tesztelni kell, mert csak így tudjuk megfékezni a járványt [[Közbeszólások a Fidesz soraiból: Nem igaz!]] , miniszterelnök úr. Hozzáteszem, hogy a Magyar Orvosi Kamara is küldött önöknek egy állásfoglalást, amely meg arról szólt, hogy be kell vezetni a kijárási tilalmat. Miniszterelnök úr, nem lehet tovább várni ezzel! A holnap áldozatait ma lehet megmenteni, de ehhez kijárási tilalomra van szükség. Önök erre azt reagálták, hogy ez egy politikai támadás. Nem, miniszterelnök úr, ez nem politikai támadás ugye, Kovács Zoltán mondta ezt, mert látom, nem rémlik , ez nem politikai támadás, ez a szakma javaslata. Márpedig, ha a szakma valamit javasol, akkor mi, politikusok ne akarjunk már mást csinálni, ne akarjunk már járványügyi szakemberek lenni, mert nem vagyunk azok. Nekünk az a dolgunk, hogy ha a szakma valamit javasol, akkor azt valósítsuk meg, és teremtsük meg hozzá a szükséges gazdasági feltételeket; például teremtsük meg a gazdasági feltételeket ahhoz, hogy ha egy munkavállalónak otthon kell maradnia a jelenlegi helyzetben, akkor ne haljon éhen, sőt az őt foglalkoztató vállalkozás se menjen csődbe. Ezért javasolja azt a Jobbik, hogy vezessük be a munkahelyvédelmi alapot, hogy garantálni tudjuk a bajba jutott dolgozók megélhetését, és garantálni tudjuk a vállalkozások további működését is. Van számos nagyon jó nemzetközi példa, miniszterelnök úr. Ausztriában például, ha egy vállalkozó úgy dönt, hogy megőrzi a munkahelyet, akkor az állam átvállalja a dolgozó teljes bérköltségének a 90 százalékát, Csehországban átvállalja a 80 százalékát, Romániában a 75 százalékát, Bulgáriában a 60 százalékát, de még Lengyelországban is a felét. Miniszterelnök úr, a világ elrohan mellettünk elrohan mellettünk! Minden országban mentik a dolgozókat. Nálunk meg ön azt mondja, hogy a dolgozó meg a munkaadó üljön le egymással, aztán egyezzenek meg a hogyan továbbról, és ehhez az állam, a kormány nem anyagi segítséget biztosít, hanem azt, hogy a munka törvénykönyvét be sem kell most már tartani, a dolgozóval bármit bármikor meg lehet tenni. Ez így nem fog működni, miniszterelnök úr! Minden egyes országban, ahol sikeresen kezelik a válságot gazdasági értelemben, pénzhez juttatják a munkaadót is meg a munkavállalót is. Tehát lehet itt trükközni a rendeletekkel, lehet csűrni-csavarni a munka törvénykönyvét, nem fogjuk tudni megspórolni azt, hogy pénzt adjunk a dolgozóknak meg a vállalkozásoknak. Hozzáteszem, az elmúlt években, akkor, amikor önök a haveroknak milliárdszámra osztották a közpénzt közbeszerzéseken keresztül, akkor nem spóroltak. Hát, most se spóroljanak, amikor a munkavállalókról van szó, miniszterelnök úr! Ezért kell felállítani a munkahelyvédelmi alapot, vagy például ezért kell bevezetni a számlafizetési moratóriumot. Vagy hogy tovább menjek, Varga miniszter úr azt mondta, hogy ezt meg lehet fontolni. Nem megfontolni kell, hanem be kell vezetni a hatósági árszabást, mert az nem járja, hogy akár a védekezéshez szükséges termékek ára, akár az alapvető élelmiszerek ára az egekben van. Az nem járja, hogy egy 50 forintos sebészi maszk 800 forintba kerül, egy 500 forintos kézfertőtlenítő 5 ezer forintba, a csirkemell kilója 1400-ról 2800 forintra emelkedik. Igenis meg kell határozni, miniszterelnök úr, azt a plafont, ami fölé ezeknek a termékeknek az árai nem mehetnek! Miniszterelnök Úr! Én most beszélhetnék arról, mert még van egy kis időm, hogy önök mit szúrtak el az elmúlt tíz évben [[Moraj a kormánypárti padsorokból.]] , de én most nem akarok erről beszélni. Azt gondolom, hogy most nem ennek van itt az ideje. Mindannyian látjuk, mindannyian tapasztaljuk, hogy milyen állapotban vannak a kórházaink, hogy milyen lerohasztott állapotban van az egészségügy. Mindannyian látjuk, hogy milyen megalázó anyagi körülmények között küzdenek a vírussal az egészségügyi dolgozók, a rendvédelmi dolgozók, és ha kell, akkor védőfelszerelés nélkül mentik az emberéletet. Miniszterelnök úr, ma ezek az emberek a hősök, ma ezek az emberek, a legrosszabbul kereső magyarok azok, akik a hátukon cipelik ezt az országot. Ne kérje ki magának, mert ez így van! Miniszterelnök úr, ma ennek az országnak a megmentői nem itt ülnek ebben a teremben. Ma ennek az országnak a megmentői nem azok, akik korlátlan felhatalmazást kérnek saját maguknak arra, hogy királykodjanak az ország felett! Nem, miniszterelnök úr! Ma ennek az országnak a megmentői ott vannak a kórházakban, ott vannak a határon, ott vannak a boltokban a polcok mellett, ott vannak a busz-vezetőfülkében, és még sorolhatnám. Úgyhogy arra kérem önöket most nagy tisztelettel, hogy felállva és tapsolva mondjunk köszönetet ezeknek az embereknek azért, mert védik a hazát, és bízom benne, hogy egyszer majd eljön az az idő, amikor nemcsak tapssal, és nemcsak vállveregetéssel, hanem igazi béremeléssel és minőségi munkakörülményekkel tudunk köszönetet mondani ezért az áldozatvállalásért. Köszönjük szépen. [[A Jobbik, az MSZP, az LMP, a Párbeszéd képviselői és a független képviselők felállva tapsolnak. Közbeszólások a Fidesz soraiból, köztük: Ülj le, egyes! Magadat tapsoltatod?]]
Most pedig megadom a szót Tóth Bertalan képviselő úrnak. Öné a szó. [[Zaj és közbeszólások a kormánypárti sorokból, köztük: Megtapsoltattad magad! Dr. Brenner Koloman: Nem a kocsmában vagytok!]] A színházjelenetnek vége van, képviselő úr!
Köszönöm a szót, elnök úr. Tisztelt Országgyűlés! Tisztelt Miniszterelnök Úr! A mai bejelentéseiről, amelyeket nemcsak itt a parlamentben, hanem az operatív törzs utáni interaktív sajtótájékoztatón is elmondott, az jut eszembe, hogy a Magyar Szocialista Párt két héttel ezelőtt összeállította azt a védelmi csomagot, amelyet már múlt héten is [[Derültség a kormánypárti padsorokban]] ismertettünk, és ezen a héten is viszünk tovább. Én örömömet szeretném kifejezni a tekintetben, hogy sok-sok olyan javaslat, amelyről még a múlt héten azt állította, hogy ez inkább ilyen megszorító baloldali összeesküvés lehet, azt ma végül is a kormány eldöntötte, és kormányrendelet formájában is meg fog jelenni. Tehát örülünk a végrehajtások felfüggesztésének, örülünk a járulékfizetés és az adófizetések elhalasztásának. Sok-sok olyan intézkedést, amelyet ön bejelentett, ezeket támogatjuk. Ahogy eddig is mondtam, a Magyar Szocialista Párt számára a legfontosabb a magyar emberek életének, egészségének és megélhetési biztonságának a védelme és garantálása. Örülök annak, hogy sok ellenzéki párt is olvassa ezeket a javaslatokat, így együtt talán előrébb tudunk jutni. Éppen ezért veszem a bátorságot, hogy tegyek még egy-két javaslatot, amely talán nemcsak a cégek megmentéséről szólhat, hanem a magyar dolgozó emberek, a magyar munkavállalók védelméről szólhat. Arra kérem miniszterelnök urat, hogy hallja meg a szakszervezetek szavát, amelyeknek az az álláspontja, hogy teljesen átengedni a munkaadók számára a lehetőséget a munkarend megállapításában, az nem szolgálja a magyar munkavállalók és dolgozók érdekét. Kérem önt, hogy ebben legyen egyeztetés, hívja össze az Érdekegyeztető Tanácsot, ne csak a munkaadókkal konzultáljon, hanem a munkavállalói érdekképviseletekkel is. Szeretném felhívni a figyelmét arra, hogy lesznek, akik elveszítik a munkahelyüket. Számukra ez a mostani álláskeresési járadék és munkanélküli-időszak kevés, és az a pénz, ami rendelkezésükre állna, kevés, ebből ma nem lehet megélni, ezért meg kell hosszabbítani ezt az időszakot, és meg kell emelni azt az ellátást, ami a megélhetésüket, majd az állásukat elveszítők megélhetését biztosítja. Ugyancsak szólnom kell a nyugdíjasokról, hiszen ön is pontosan tudja, és a közgazdászok is, akik dolgoznak ebben az akciócsoportban, hogy tulajdonképpen ez a 2,8 százalékos nyugdíjemelés ma már igazából nincsen, tehát elinflálódott az áremelkedések miatt. Tehát érdemes lenne azon elgondolkodni, hogy a nyugdíj-kiegészítés megfizetését ami novemberben lenne esedékes előrehozni, és számukra is a megélhetésüket biztosítva ezt a nyugdíj-kiegészítést korábban megfizetni. Tehát ezek azok a javaslatok, amelyeket szerettem volna megfogalmazni, és természetesen ezt követően majd a napirend előtti felszólalásomban még meg fogok erősíteni. De én most egy kicsit másról is szeretnék beszélni, és igen nagy betűkkel írtam fel ide a jegyzeteim közé: ez a bizalom. Ma ön itt a parlamentben is és az operatív törzs ülése után is arról beszélt, hogy olyan helyzetben van az ország, amit mi is látunk és érzünk, hogy ma együttműködésre van szükség, együttműködésre az emberek között, együttműködésre a családok között, együttműködésre a közösségekben, a pedagógusok között, a munkavállalók között és együttműködésre a politikusok között is. Miniszterelnök úr, én ezzel egyetértek, de ne haragudjon, az nem együttműködés, hogy én leteszek valamit az asztalra, és azt mondom, hogy ez van, és ha ezt elfogadjátok, akkor van együttműködés, ha nem fogadjátok el, akkor nincs együttműködés. Elindult egy hétpárti egyeztetés, és nagyon bizakodó voltam, sőt azt kell önnek mondanom, hogy a mi politikai tanácsadóink azt mondták, hogy hú, nagy a veszély, mert a Fidesz most az emberi arcát mutatja, és együtt akar működni az ellenzékkel, hú, mi lesz majd ebből. [[14.10]] Meg kell hogy mondjam, engem ezek a politikai tanácsadók nem érdekeltek és most sem érdekelnek. Ezzel a hétpárti egyeztetéssel elindult egy folyamat, amely egyik pillanatról a másikra megszűnt. Megfogalmaztunk olyan javaslatokat, amelyek, azt gondolom, racionálisak, érthetők, és felajánlottuk azt, hogy akár itt a mai napon, ebben a parlamentben konszenzussal tudunk elfogadni egy törvényt, amely felhatalmazza a kormányt a cselekvésre, de nem a korlátlan cselekvésre. Ma már a hétpárti egyeztetésre, amit mi kezdeményeztünk és nem érdekel, hogy ez most zártkörű volt, és voltak ott olyan dolgok, amelyekről nem illik beszélni , az ellenzék már azt is felajánlotta, hogy a 90 napos határidő legyen benne a rendeletek hatályaként, és ha a parlamentet nem lehet összehívni objektív okok miatt, akkor a kormány ezt hosszabbíthassa meg, de legyen benne egy határidő. Elmondom, hogy miért. Azért, mert ma több millió választópolgár nem bízik önökben. [[Közbeszólások az ellenzéki padsorokból: Így van!]] Ezért írtam fel hatalmas nagy betűkkel azt, hogy „bizalom”. Most itt lenne a lehetőség arra, hogy ezt a bizalmat mi, ellenzéki politikusok és ellenzéki pártok is helyreállítsuk legalább erre az átmeneti időszakra, mert nekünk is az az érdekünk, hogy a járvány következményeit enyhítsük, és próbáljuk meg az embereket megvédeni. Mi is ezt akarjuk. Ne haragudjon, miniszterelnök úr, arra kérem önt, személyesen járjon el a Fidesz- és a KDNP-frakciónál, hogy ezt a határidőkorlátot rakják bele ebbe a rendelkezésbe. Június 30-ig legyen egy határidő a kormányrendeletek hatályának, és akkor az Országgyűlés üljön össze, és ezeket a rendeleteket hagyja jóvá, vagy éppen módosítsa, vagy ne hagyja jóvá, ez már az Országgyűlés dolga. Ha objektív oka van, addig nem cseng le a vírus, vagy nem tudunk összejönni, ne haragudjon, miniszterelnök úr, Romániában szükségállapotot vezettek be a parlament egyhangú szavazásával, elektronikus szavazásával. Meg tudták csinálni. Azt gondolom, hogy mi is meg tudjuk csinálni. De ha még így sem lehet megtenni, akkor legyen lehetőség ezt meghosszabbítani. Tulajdonképpen az ellenzéki pártok ma mindent felajánlottak, hogy az az együttműködés, amelyről ön beszélt, valódi együttműködés legyen. Önnek, miniszterelnök úr, ne haragudjon, a magyar emberek élete, védelme érdekében ezt a gesztust meg kellene tenni! Tíz év után, miniszterelnök úr, tegye meg ezt a gesztust, ne csak nekünk, ellenzéki képviselőknek, hanem az ellenzéki választópolgároknak, hogy megnyugodjanak abban, hogy nem fog korlátlanul visszaélni ezzel a helyzettel! Kérje az ő bizalmukat is rajtunk keresztül! Ha megkapjuk ezt, mi meg fogjuk adni a bizalmat, miniszterelnök úr. Kérem, rendeljen el szünetet, kérje, hogy az elnök úr rendeljen el szünetet, beszéljék meg, üljünk le, rakjuk rendbe ezt a dolgot, és ma egyhangú döntés születhet a parlamentben, miniszterelnök úr! Önnek el kéne azt dönteni, hogy a vírust akarja legyőzni vagy minket, ellenzéki képviselőket. Döntse el! Kérem, a magyar emberek érdekében tegye meg ezt a gesztust! Köszönöm szépen. [[Kunhalmi Ágnes: Kérjük, miniszterelnök úr! Kérjük! Taps az ellenzék padsoraiból.]]
Most Keresztes László Lóránt képviselő úr következik. Parancsoljon, frakcióvezető úr!
Köszönöm a szót. Tisztelt Elnök Úr! Tisztelt Országgyűlés! Ezt a felszólalásomat is azzal szeretném kezdeni, hogy megköszönöm a munkáját azoknak, akik ezekben a percekben is a magyar emberek biztonságának és egészségének megvédéséért dolgoznak, az egészségügyben dolgozóknak, a rendvédelemben, a szociális ágazatban dolgozóknak és mindenkinek, aki most az első vonalban, a frontvonalban küzd. Köszönet ezért az áldozatos munkáért. Köszönöm szépen a miniszterelnök úrnak a tájékoztatást, a jelentést, amelyet az Országgyűlés előtt megtett. Figyeltem minden szavára, és egyetértek azzal, miniszterelnök úr, hogy nagyon-nagyon nehéz helyzetben vagyunk, és igazából még nem is tudjuk, hogy mennyire nehéz helyzetben. Nem látunk előre, nem tudjuk, hogy egészségügyi szempontból milyen hatásai lesznek és gazdasági szempontból milyen hatásai lesznek ennek a döbbenetes hatású, mostanáig beláthatóan döbbenetes hatású világjárványnak. Az egészen biztos, hogy erről őszintén kell beszélni. El kell mondani az embereknek, hogy most a fegyelmezettség a legfontosabb, a kormánynak cselekedni kell világosan, nagyon kemény, határozott intézkedéseket kell megtenni, a magyar embereknek pedig az a dolguk, hogy fegyelmezettek legyenek, nem kell megijedni, nem kell pánikolni, követni kell a szakemberek útmutatásait, és bízzunk abban, hogy néhány hónap alatt ez a helyzet rendeződni tud, és vissza tud térni az életünk a szokványos kerékvágásba. Tehát a helyzet valóban nagyon komoly, ez felelősséget kíván a kormány részéről, a kormánypártok, az ellenzéki politikusok részéről és mindenki részéről, a magyar állampolgárok részéről. Ebben teljes egyetértés van, azt gondolom. Abban is, miniszterelnök úr többször utalt rá, hogy ebben a helyzetben valóban félre kell tenni a pártpolitikai gondolkodást. Egyébként hozzáteszem, hogy ha meghallgattuk eddig a felszólalásokat, ez nem igazán sikerült. Még olyan szereplőknek sem, akik azt hangsúlyozzák, hogy félre kell tenni a pártpolitikai gondolkodást és a pártpolitikai logikát, még ők is nagyon sokszor utalnak arra, hogy ki mit nyújtott be előbb, kinek mi jutott előbb az eszébe. Ezt teljesen feleslegesnek tartom most. Valóban, erről nem csak beszélni kell, ezt meg kell teremteni, és példát kell mutatni minden szempontból. Tehát ezt még nem sikerült megteremteni. Nagyon fontos dologról beszélt Tóth Bertalan frakcióvezető-társam az elmúlt időszakban. Ha megnézzük, hogy milyen döntés, milyen nagyon fontos törvényjavaslat van előttünk, akkor látható az elmúlt napokban kialakult vitából, hogy milyen súlyos a helyzet. Mondhatjuk, hogy az elmúlt tíz évben a magyar politika egyfajta mocsárba süppedt, és a szereplői, újságírók, politikusok, véleményvezérek nem akarnak vagy nagyon nehezen tudnak kijönni ebből a mocsárból, pedig erre óriási szükség lenne. A fő vita tárgya az elmúlt napokban ez a bizonyos felhatalmazási törvény. Azt gondolom, mindenki egyetért abban, ahogy fogalmazott a miniszterelnök úr, hogy a békeidőben szokásos eljárások most nem megfelelőek, kell egy világos jogrend, egy olyan felhatalmazás a kormánynak, hogy valóban, az intézkedéseket a megfelelő gyorsasággal meg tudja tenni. Azt gondolom, hogy ebben konszenzus van. Az eddig bejelentett intézkedések hatásosságáról, elégségességéről lehet vitatkozni, fogunk is, de azt gondolom, hogy az irányban szintén meg tudunk egyezni, alapvetően jó irányú és fontos döntések születtek. Azt gondolom, hogy ezt is fontos elmondani. Ugyanakkor vannak itt olyan tényezők, amelyek nagyon sok embert nyugtalanítanak ebben az országban. Valóban, ez a felhatalmazási törvény arról szól, hogy lehetőséget ad a kormánynak, hogy gyakorlatilag rendeleti úton kormányozzon konkrétan a védekezéssel összefüggésben, és ez a működés, ez a helyzet tulajdonképpen időkorlát nélkül, a parlament ellentétes döntéséig valósul meg. Na, ez az, amivel nagyon sokan nem tudnak azonosulni, és emiatt alakult ki egy olyan vita, amely megítélésem szerint a helyzet súlyosságához mérten méltatlan volt. Én megdöbbentéssel hallgattam egyébként egyik oldalról azokat a megnyilvánulásokat, hogy itt a diktatúra kiépítése történik, míg a másik oldalról azokat a megnyilvánulásokat, hogy ellenzéki politikusok a vírus oldalára állnak, miniszter úr. Azt gondolom, hogy súlyos felelőtlenség ilyen jellegű radikális megnyilvánulásokat tenni. Ez megmérgezi a magyar közéletet, és lehetetlenné teszi azt a pártpolitikán felülemelkedő együttműködést, amire most, ha valamikor, akkor most óriási szükség lenne. Azt gondolom, hogy a mai és a holnapi parlamenti napnak az egyik legfontosabb kérdése lesz az, hogy sikerüle ezen felülemelkedni, sikerüle most példát mutatni, sikerüle olyan lépéseket tenni, hogy valóban, ahogy Tóth Bertalan képviselő úr is elmondta, konszenzussal tudjunk egy nagyon fontos és kemény intézkedést meghozni. Ezzel egyrészt fontos döntéseket óriási konszenzussal meg tudunk erősíteni mindannyian, de ugyanolyan fontos, hogy egy üzenetet tudunk küldeni a magyar társadalomnak, hogy mind kormánypárti, mind ellenzéki politikusok érzik a helyzet súlyát, és van lehetőség tíz év után is a magyar politikában egy asztalhoz ülni és megegyezni bizonyos minimumkérdésekben. Ez óriási és rendkívül fontos üzenet lenne, azt gondolom. Ebben a helyzetben, utalva arra, hogy több hétpárti, hét frakció közötti egyeztetés volt, azt gondolom, nagyon komoly felelőssége van most a kormányoldalnak. A kormányoldalnál van a többség, frakcióvezető úr, ott van a lehetőség, hogy most egy gesztust tegyenek. Múlt szerdán, talán ezt nem sokan tudják, volt egy egyeztetés konkrétan erről a törvényjavaslatról, ahol én olyan érzéssel álltam fel több órányi megbeszélés után, hogy kialakult, körvonalazódott valamiféle konszenzus. Igen, kell ez a nagyon kemény felhatalmazás, kell a rendkívüli jogrend, kell a vészhelyzet meghosszabbítása, kellenek ezek a gyors döntési lehetőségek, ugyanakkor kellenek mellé garanciák is. Garancia például arra, hogy az Alkotmánybíróság ebben a speciális helyzetben is értékelni tudja a helyzetet, gyorsan be tudjon avatkozni, és kell egy időkorlát. Ez az időkorlát nem feltétlenül azért kell, mert éppen ennyire kényesek az ellenzéki frakciók vagy az ellenzéki képviselők, hanem kell azért, mert sajnos van egy bizalomhiány a magyar társadalomban, kell az a garancia, hogy van egy időbeli korlát. Ezt olyan módon is meg lehet tenni, hogy akár 90 nap múlva, vagy akár bármilyen időszakban is az Országgyűlésnek kelljen ezt a helyzetet meghosszabbítani. Azt gondolom, itt mindannyiukban, felelősen gondolkodva, van egy olyan hozzáállás, hogy ezt megtennék. Mi is látjuk, hogy most a legfontosabb, hogy az intézkedéseket meg lehessen tenni. Ezért én is egy gesztust kérek önöktől. Most lehetőség van arra, hogy ezt a konszenzust létrehozzuk. [[14.20]] Ehhez viszont önöknek kell most egy lépést tenni, és ezeket, csak ezeket a legfontosabb garanciákat engedni, hogy beépüljenek ebbe a javaslatba, és akkor, én azt gondolom, hogy itt rendkívül széles körű együttműködés lesz, és akkor bebizonyítottuk mindannyian, kormánypárti és ellenzéki képviselők is azt, hogy nemcsak beszélünk arról, hogy fontos most a pártpolitikai gondolkodás félretétele, hanem cselekszünk is érte, és ezt meg is lehet Magyarországon valósítani. S nagyon fontos most ennél a bizonyos felhatalmazási törvénynél, hogy ez megvalósulhasson, de nagyon fontos egyébként ez a fajta együttműködés a gyakorlati életben is, a különböző döntéseknél, javaslatoknál is. Sajnos, ebben is van még mit tanulnunk, a kormányoldalnak és az ellenzéknek is. Én nem gondolom egyébként, hogy ha van egy jó javaslata az ellenzéknek, akkor azt lobogtatni kell. Nyilván működnek a pártpolitikai reflexek. Én azt gondolom, hogy a legfontosabb feladatunk, hogy ha vannak jó javaslataink, azokat el kell juttatni azokhoz, akik ezt meg tudják valósítani. Vagy éppen, ha hozzánk érkezik egy jelzés annak kapcsán, hogy esetleg van egy veszélyhelyzet, van egy elhárítandó probléma, s annak kapcsán egy javaslatot továbbítunk, annak legyen foganatja. Sajnos, az elmúlt napokban is volt egy olyan eset egyébként a MÁV kapcsán erről a mai napon később beszélni fogok , ahol egy konkrét veszélyhelyzet elhárítását kértem egy államtitkártól, aki annál a minisztériumnál van, amely felügyeli a vasúti társaságot, ami konkrétan, megítélésem és a szakszervezet szerint is veszélyhelyzetet teremt. Én nem a sajtó elé álltam, nem Facebook-posztot csináltam, nem sajtótájékoztatót tartottam; megküldtem a kérést az államtitkár úr felé, és nem történt semmi napok alatt sem. Én úgy gondolom, hogy ebből tanulni kell, és kérem a kormányt, a kormányfő urat, kérem a kormány tagjait, illetve az operatív törzset is, hogy figyeljenek ezekre a jelzésekre, mert ezek nagyon-nagyon fontos, emberéletben mérhető fontosságú intézkedések. Tehát azt gondolom lezárva a hozzászólásomat , hogy én nagyon bízom benne, hogy az önök részéről komoly az a szándék, hogy ki tudjon alakulni valóban egy pártpolitikai logikát félretevő, közös gondolkodás, viszont ehhez most önöknek kell egy nagyon fontos gesztust megtenni, és én azt gondolom, hogy ha önök most ezt megteszik [[Az elnök a csengő megkocogtatásával jelzi az időkeret leteltét.]] az ellenzék erre pozitívan fog reagálni, és annak mindannyiunk számára, a magyar társadalom számára egy nagyon fontos és pozitív üzenete lesz. Köszönöm szépen.
Most Harrach Péter következik. Parancsoljon!
Tisztelt Elnök Úr! Miniszterelnök Úr! Kedves Képviselőtársaim! A miniszterelnök úr tájékoztatója a helyzetről szólt, és a védekezésről; a helyzetről, amit mindnyájan részben ismerünk a fertőzöttek, betegek, nagyon betegek száma , de megnyugtató volt hallani azokat az adatokat is, amelyek az egészségügyben dolgozók létszámáról, illetve a rendfenntartók létszámáról szóltak.A védekezésnek persze több szintje van, és most hadd emeljem ki az egyéni szintet. Itt a teremben is sokan védőmaszkban vannak, nyilván ez a fertőzést részben kivédi, de csak részben, ne legyünk abban az illúzióban, hogy ezzel teljesen védettek vagyunk, de úgy gondolom, hogy ez is eszköz. Vannak, akik otthon maradhatnak, és jó érzés volt arról az intézkedésről is hallani, hogy az orvosok 65 év felett otthon maradhatnak, hiszen pillanatnyilag úgy néz ki, hogy van elég, náluk fiatalabb egészségügyi dolgozó. Persze mi, akik itt vagyunk, szintén a kötelességünket teljesítjük, azok, akik már elhagyták ezt a kort; ez részben azért van, mert ez a dolgunk, részben azért, mert az ember ebben a korban másképp látja már a világot, mint a fiatal emberek, és azt gondolja, hogy az a hátralévő kis idő olyannal kell hogy elteljen, amiben van kötelességteljesítés is. Természetesen a hatósági egészségügyi intézkedések is fontosak, és a kormány gazdasági intézkedései is. Én szeretném kiemelni ezek között a gazdasági intézkedések között a fizetési moratóriumot, ami nagyon fontos, a kilakoltatási és végrehajtási felfüggesztést mindig fontos volt számunkra a padlóra került családok helyzetének a kezelése , és természetesen a családok érdekében a gyes és a gyed továbbélésének a lehetősége is egy fontos intézkedés volt. S ha megengedik, néhány gondolat a hozzászólásokhoz. Én úgy gondolom, hogy most némileg szelídebb volt az ellenzék hangja, mint békeidőben lenni szokott. Ez részben itt-ott az együttműködés szándékát is jelzi, hiszen az egyeztetések során láttuk azt, hogy a kormányzat sok ellenzéki kezdeményezést befogadott, de sajnos azt is látni kell és ezt hadd tegyem szóvá , hogy vannak olyan hagyományos ellenzéki törekvések, amiket a járvány kapcsán hozott intézkedések ürügyén szeretnének érvényesíteni. Ez is érthető, de ne vegyék rossz néven, ha ezeket a kormánytöbbség nem veszi figyelembe. S ha már ellenzéki megszólalások és együttműködési szándék van, akkor az elhangzott fogalomra, a bizalomra hadd reagáljak! Valóban egy fontos szempont ez, hiszen az együttműködés feltétele. De a bizalomnak, a bizalom kialakulásának van egy útja, ez pedig az előző teljesítménynek az útja. S ha itt megnézzük, hogy ez a kormányzat mit tett kezdve már az első Orbán-kormány ’98-tól elvégzett tevékenységétől , akkor ezt a bizalmat a tettek indokolják. Én átéltem azt, hogy az ezredforduló nagy árvizei kapcsán a Felső-Tisza-vidéken milyen intézkedések történtek nemcsak a védelemben az az első lépés , hanem a beregi újjáépítés például mit jelentett az országnak és az ott élőknek. Ha valami, akkor ez bizalmat kell hogy ébresszen az iránt a kormány iránt, amely most az utóbbi intézkedéseivel is bizonyította azt, hogy ez a kormány az egyedüli, amely képes arra, hogy ezt a súlyos helyzetet kezelje. S ha ezt látjuk, akkor meg kell néznünk, hogy az elődei mit is tettek, és ugyanez a szempont, vagyis a cselekedetek hitelesítő ereje hogy jelent meg. A mai kormánynak kellett helyrehozni az általuk elkövetett károkat. 2000 környékén, ’98 és 2002 között ez a kormány volt az, pontosabban, ennek a kormánynak a személyében eltérő összetételű elődje, akik úgy kezelték ezt az elrontott helyzetet, hogy a pénzügyi válsághelyzetből kihozták az országot, hogy a gazdaságot egy fejlődő pályára állították, és ma egy olyan világot teremtettek, amelyet meg kell védenünk. És ki tudja megvédeni? Azok, akik ezt megteremtették, és azok bebizonyították, hogy képesek rendbe hozni azt a helyzetet, amit mások nem voltak képesek kezelni. Hiszen ha megnézzük, hogy a válságkezelésben mit produkált az a kormány, ami ’97-98-ban azt a válságot kezelhette volna, akkor azt látjuk, hogy az ország és a polgárok eladósítása mellett a gazdaságot is képtelenek voltak pályán tartani. Ez a bizalom kérdése, ami egyértelműen a tettek útján adható meg. Én úgy gondolom, hogy ma arról szól a szavazás, hogy ebben a veszélyhelyzetben meddig a járvány végéig vagy a járvány egy bizonytalan időpontjáig terjessze ki a kormányzatnak a hatáskörét. Én úgy gondolom, ha a bizalom működik, akkor elfogadjuk azt az előterjesztést, amit a kormányoldal ma a parlament asztalára letett. Köszönöm a figyelmüket. [[Taps a kormánypártok soraiban.]]
Kocsis Máté frakcióvezető úr következik.
Köszönöm szépen a szót. Tisztelt Elnök Úr! Tisztelt Képviselőtársak! Először is engedjék meg, hogy a Fidesz parlamenti képviselőcsoportja nevében köszönetet mondjak mindazoknak, akik az egyre nehezedő védekezési feladatokban részt vesznek, nemcsak az egészségügyi dolgozók, a rendőrök, rendvédelmi dolgozók, hanem immár a katonák is, és köszönetet mondjak mindazoknak, akik önkéntes alapon segítik a koronavírus elleni harcot. Ez óriási szükség is, hiszen mindannyian tudjuk, hogy a neheze még előttünk van. [[Taps a kormánypártok, szórványos taps az ellenzéki pártok soraiban.]] [[14.30]] Az én feladatom és szándékom az elmúlt egy-másfél hétben is és ma is az, hogy megkérjem önöket arra, hogy ne most sarkítsuk ki a közöttünk lévő különbségeket. Úgy van, ahogy a frakcióvezető hölgy és urak mondták, az elmúlt hétben többször találkoztunk, sok hétpárti egyeztetésen vettünk részt, egy-két pillanat kivételével ezek jó hangulatú és konstruktív találkozók voltak, és valóban abba az irányba vittek bennünket, hogy fel tudunk együtt lépni a koronavírussal szemben. Az első találkozón még azok az aggályok, amelyek ma elhangoztak, nem hangoztak el. És történt valami az első találkozó és a legutolsó találkozó között, amit én személy szerint nem nagyon értek. Nem is akarom megfejteni, nem akarom tudni, hogy mi történt, de ugyanazt a szövegszerű tervezetet egy héttel ezelőtt még más kritikákkal illették, mint amivel ma illetik. A hétpárti egyeztetésekről, minekutána zártajtósak voltak, nem illik túl sokat mondani, és nem illik ilyen beszélgetéseket kiadni ehhez én tartani fogom magam , azonban arra kénytelen vagyok reagálni, hogy egyik-másik ezen részt vevő szereplő azt mondja, hogy ez a folyamat abbamaradt. Éppen ma 12 órakor találkoztunk utoljára. Önök bizalmat kérnek, és néhány esetben nem mondanak igazat, és nem is adnak bizalmat. Az, hogy Gyurcsány frakcióvezető úr nem szeret minket, ebben nincs újdonság. Enyhítésül mondom, hogy ez legalább kölcsönös [[Szórványos derültség a Fidesz soraiban.]] , de nincs most annak itt az ideje, amit ő elmondott. Nem azt kértük tőle, hogy álljon mellénk. Azt kértük tőle, hogy az ellenzék meghatározó vezetőjeként, az ellenzéki pártok erős embereként most nem provokálom önöket, csak tényeket közlök , erős ellenzéki vezetőként adjon nekünk esélyt arra, hogy a parlament megadhassa a kormánynak a szükséges felhatalmazást. Ezt az esélyt egyébként egyetlenegy szavazással vagy szavazástól való távolmaradással is megadhatják. Ma tárgyalnunk kell a koronavírus-törvényről. Ehhez a parlament négyötöde kell. Nekünk kétharmadunk van. Ahogy az elmúlt években önök hozzászoktatták a közvéleményt ahhoz, most elmondhatnánk, hogy bármit megtehetünk az Országgyűlésben. De most nem tehetjük meg, és nem is ez a szándékunk, mert úgy van, ahogy mondjuk: szeretnénk önökkel közösen dönteni. Ha önök ebből most bizalmi kérdést csinálnak, ha a védekezés politikai bizalmi kérdés pártok között, akkor így is maradunk. Nem lesz semmilyen módunk arra, hogy ebből a következő egy órában kitörjünk. Egy óránk van a négyötödös szavazásig. Úgy is tudnak nekünk segíteni, ha kimennek a teremből, ha ránk bízzák a döntést. A felelősséget el fogjuk vállalni. [[Kunhalmi Ágnes közbeszól.]] Miénk a nagy parlamenti frakció, miénk a kétharmados többség, és a kormány is élvezi a pártok támogatását. [[Közbeszólások az ellenzéki pártok soraiból. Az elnök csenget.]] Minden felelősséget el fogunk vállalni. Egyet kérünk önöktől: ne akadályozzanak meg bennünket! Korlátlan hatalom. Nem tetszenek igazat mondani. Most is azért fogom elmondani, amit mondok, hogy ne tessenek ilyeneket mondani, ha a nyilvánosság előtt mondják, legalább itt ne tegyék! Nincs korlátlan hatalom. Ne csapjuk be az embereket! Az igazságügy-miniszter által benyújtott javaslat 2. §-ának (2) bekezdése teljesen világosan fogalmaz: a szükséges mértékben, az elérni kívánt céllal arányosan a kormány a jogkörét a humán járvány megelőzése, kezelése, felszámolása, továbbá káros hatásainak megelőzésére használhatja. Nem korlátlan. [[Kunhalmi Ágnes: Időhatár!]] Ne tessenek becsapni az embereket! [[Taps a kormánypártok soraiban.]] Nincs korlátlanság. Azt mondják, hogy nem tettünk engedményeket. Személyes sértésnek veszem; azon túl, hogy nem igaz, személyes sértésnek veszem. Szabó Timea képviselő asszony, frakcióvezető-társam kérése volt a szükségesség-arányosság bekerülése a javaslatba. Az igazságügy-miniszter másnap átvezette a szövegen. [[Közbeszólás.]] Képviselő asszony javaslata volt az is, hogy tárgyaljunk újra a rémhírterjesztés kérdéséről. Azt mondtam ma délben neki miniszter úr ott volt , hogy még erre is nyitottak vagyunk. [[Kunhalmi Ágnes: Időkorlátra?]] A rémhírterjesztésről való tárgyaláson nem függnek emberéletek. Amin függnek emberéletek, hogy a kormánynak folyamatose a cselekvőképessége. És az az érzésem és még mindig megpróbálom önökben ezt feltörni , hogy önök felállítottak egy vádat a kormány túlhatalmára vonatkozóan, és most azt akarják legyőzni. Nincs ilyen. A vírust kell legyőzni, és ehhez a kormány folyamatos cselekvőképességét biztosítanunk kell. Önöknek ma nem a törvényt kell megszavazniuk, a négyötödös felhatalmazást kell megadniuk. Ha önök ma ezt nem adják meg, lesz néhány nap egy nagyon kritikus időszakban, a vírus terjedését illetően egy nagyon kritikus időszakban, amikor a kormánynak folytatnia kellene a munkát, és a parlament nem lesz e mögött a munka mögött. És tudják, miről szavazunk ma? Hányan olvasták el önök közül azt a törvényt? [[Dr. Varga-Damm Andrea: Mindenki!]] Arról szavazunk, hogy a kormány által eddig meghozott intézkedéseket megerősítik-e, azokat, amikről a miniszterelnök a napirend előtti felszólalásában beszélt. Ami nem az önök életét könnyíti, hanem az emberekét [[Folyamatos zaj. Az elnök csenget.]] , az áldozatokét, a gazdasági áldozatokét. És nézzük az időkorlátot! Nem közkívánatra, arra nem kellene [[Kunhalmi Ágnes felé:]] és nem is bekiabálásra, képviselő asszony! Ki az ebben a teremben, aki meg tudja nekünk mondani, aki alá tudja írni azt a papírt, hogy 90 nap vagy 60 nap múlva ez a parlament ülésezésképes lesz? [[Nagy taps a kormánypárti oldalon.]] Ki az az ember? És mi lesz akkor? Tisztelt Képviselő Hölgyek és Urak! A járvány megszűnése nem a kormány, a parlament vagy az ellenzék akaratától függ. A járvány vége egy objektív tény lesz. Ahhoz legfeljebb a kormány igazodhat. Nem a kormány fogja eldönteni, hogy meddig tart a járvány. Nem a kormány fogja eldönteni, hogy mikor lesz vége sem a világjárványnak, sem ennek az egész vírusterjedésnek, amivel most az egész világ küzd. [[Az elnök a csengő megkocogtatásával jelzi az időkeret leteltét.]] Elnök úr, egyetlenegy mondat! [[Kunhalmi Ágnes: Nem a kormány, hanem a Fidesz!]] Egy dolgot kérek önöktől: a négyötödös többséghez ma annyiban segítsenek hozzá, hogy legalább a felelősséget elvállalhassuk a döntésért. Ebben segítsenek nekünk! Köszönjük szépen. [[Nagy taps a kormánypártok soraiban.]]
Most a miniszterelnök úrnak adom vissza a szót a viszonválasz megadása érdekében. Parancsoljon, miniszterelnök úr!
Köszönöm szépen, elnök úr. Amennyire lehet, igyekszem kimerítő lenni. Először is megköszönöm mindenkinek a hozzászólását, aki elmondta, hogy mi a miniszterelnök dolga. Köszönöm szépen, igyekszem. Az időkorlát, meg az egész vita, ami itt zajlik, és ami, ha jól értem, még folytatódni fog azt hiszem, hogy értem az önök nézőpontját. A kormány nézőpontjából másképpen van. A kormány vissza akarja adni azt a jogot, hogy ne a kormány, hanem önök döntsék el, hogy mikor van vége a veszélyhelyzetnek. Nem elvenni akarunk, vissza akarom adni. És azért akarom visszaadni önöknek, mert olyan döntéseket kell majd hozni, hogy nem akarok utána vitázni arról, hogy most akkor van jogunk vagy nincs. Bármelyik pillanatban a parlamentnek abban a helyzetben kell lennie, hogy visszavehesse a kormánytól a döntés jogát. Én nem kérem se egy hétre, se két napra, se kilencven napra. Félreértik a helyzetet. Nincsen szükségem fix határidőre. Holnap reggel visszavehetik, ha úgy látják. Lesznek döntések, amikor majd ez önöknek eszükbe fog jutni. Tehát azt akarom önöknek mondani, hogy a döntések mögötti parlamenti fedezetnek folyamatosnak kell lennie, mindennap, mert önöknek mindennap meg lesz a joguk, hogy azt mondják, hogy eddig és ne tovább. Mindennap. Következésképpen, miután a becslések persze eltérnek egymástól, de szeretném jelezni, hogy önök, mi, mindannyian együtt 90 nap múlva sokkal rosszabb állapotban leszünk, mint most vagyunk. Erre készüljenek fel! Félreértik a helyzetet. Nem arról beszélünk, hogy 90 nap múlva majd összeülünk, és megvitatjuk nyugodtan, hogy véget érte a válsághelyzet. Ha a védekezés sikeres, akkor a járvány elnyúlik, mert a célja a védekezésnek, hogy a terjedését lassítsuk. Következésképpen nem azt akarjuk, hogy hirtelen mindenki beteg legyen, átessen ezen az egészen, mert ha ez bekövetkezik, akkor olyan mennyiségű beteg zúdul az egészségügyi ellátórendszerre, hogy nem tudjuk az embereket ellátni. [[14.40]] A mi feladatunk, amivel mi foglalkozunk és én személy szerint, hogy megtervezzük azt az útvonalat, a fertőzésnek azt az útvonalát, amit ugyan megállítani nem tudunk, vakcina nincs, eltüntetni sem tudom, de meg kell tervezni azt az útvonalat, hogy úgy haladjon a terjedése, hogy közben egyetlen pillanatra se mondja fel a szolgálatot az egészségügyi ellátórendszer működése. Ezt hívják Olaszországnak, ami ott bekövetkezett, azt kell elkerülni. Tehát ez az ív hosszabb lesz: minél inkább lassítani tudjuk a terjedést, a baj, amiben leszünk, egyre hosszabb lesz, és az nem három hónap lesz, kedves barátaim! Tehát mindenkit arra szeretnék kérni, hogy nekem ne adjon és a kormánynak se adjon felhatalmazást három hónapra. Ezzel a munkával megbíztak, veszélyhelyzetben vagyunk, fogadják el ezt a törvényt, és utána, ha a törvényt elfogadták, bármelyik nap visszavehetik a kormánytól azokat a jogokat, amelyeket egyébként a válság kezelése érdekében gyakorlunk. Vissza akarjuk adni önöknek, és nem elvenni akarjuk. Az egy másik dolog, azt én megértem, hogy az önök logikájában ez azért nem jelent sokat, mert egyszerű többséggel lehet ezeket a döntéseket meghozni, és mint hallhatták, itt egyszerű többség van ezen az oldalon, sőt kétharmados, és az önök számára a parlamenti döntés nem jelent garanciát. De ezen nem tudunk segíteni, mert az emberek a választásokon ezeket az arányokat jelölték ki, következésképpen a kormányzat fölötti parlamenti garanciát ez a többség jelenti, és nem az a kisebbség, tisztelt hölgyeim és uraim. Tehát amikor majd dönteni kell akár ha az önök koncepciója lenne, akkor a meghosszabbításról, akár az én véleményem szerint arról, hogy visszavegyüke vagy ne és mikor , azt ez az oldal fogja eldönteni, mert övék a többség és övék a felelősség, és nekik kell majd a felelősséget vállalni. Örülünk az együttműködésnek, köszönjük, ha támogatnak bennünket, örömmel fogadjuk a tanácsokat, a biztatást, mi mindent örömmel fogadunk de ezt a válságot önök nélkül is meg fogjuk oldani. [[Közbeszólás a kormánypártok soraiból: Így van!]] Ha most nem szavazzák meg, akkor is meg fogjuk oldani, és a kedvezményeket fönt fogjuk tartani. [[Hosszan tartó taps a kormánypártok soraiban.]] Hogy időben észleltüke a vírus terjedését vagy nem, ezt valóban majd inkább vitassuk meg az egész helyzet után, csak javaslom, hogy valami tisztességes mércét válasszanak majd; ez lehetséges, mert Európa minden országa ettől a bajtól szenved. Meg tudják majd nézni, és meg fogják látni, hogy ha nem is elsőként, bár az sem lehetetlen, de az elsők között hirdettük ki a veszélyhelyzetet, és minden fontos lépést az elsők között hoztunk meg egész Európában; de valóban, ez egy későbbi vita. Az előző miniszterelnöknek sem dobom vissza a labdát, hanem megköszönöm, hogy gazdaságiválság-kezelési tanácsokat adott nekem. [[Derültség és taps a kormánypártok soraiban.]] Ugyanakkor azt a mondatot fontosnak tartom, ami itt elhangzott, és ami úgy hangzik, hogy most önök az ellenzék soraiban azért harcolnak, hogy Magyarország maradjon működő demokratikus jogállam. A „maradjon” szóra szeretném felhívni a figyelmüket. Eddig azt hallottam itt, már nem tudom, hány év óta, hogy nem működő, nem demokratikus és nem jogállam. Most, látom, azért harcolnak, hogy maradjon működő demokratikus jogállam. [[Taps a kormánypártok soraiban.]] Az intézkedések volumene elegendőe vagy sem? Eddig megteszi; nem lesz elegendő, újabbakra lesz majd szükség. De lekicsinyelni azokat a döntéseket, amelyeket eddig meghoztunk, és lekicsinyelni azt a változást, amit az emberek életében ez jelent, szerintem nem helyes. Az összes kamat- és tőketörlesztés, amellyel a vállalkozások és az emberek egy évben a bankszektor felé tartoznak, tehát amit egy év alatt kifizetnek, 3600 milliárd forint. Miután március közepén vezettük be ezeket az intézkedéseket, mármint hogy nem kell ezeket fizetni, elment az évből két és fél hónap, azt le kell vonni, de a többi része ennek a 3600 milliárd forintnak ebben az évben mind ott marad az embereknél. Ez valahol a GDP 6-7 százaléka körüli összeg. Ne mondják már, hogy ez kevés, vagy ha igen, akkor értsék meg, mi az, hogy GDP, minek mi az aránya, és mik a nemzetközi arányok! De erre azt mondani, hogy kevés ha nem rosszindulat, és most feltételezem, hogy nem erről van szó, akkor tájékozatlanság, de abban egyetértek, hogy még újabb és újabb döntésekre lesz szükség, és ezeket meg is fogjuk hozni. Többször elhangzott, hogy bezártuk az iskolákat. A helyzet a következő: nem zártuk be az iskolákat. Ne terjesszenek valótlan híreket! Az épületeket sem zártuk be, sem az iskolákat, sem az épületeket. Az oktatás átállt egy másik rendre, egy digitális rendre, az épületek nyitva vannak, az igazgatónak mindennap be kell mennie, és annyi tanárnak helyben kell szolgálatot teljesítenie az iskolákban, hogy épp a tegnap kiadott utasítás szerint 5 fős csoportokban a beadott gyermekeket képesek legyenek őrizni és oktatni. Tehát ma az a helyzet, hogy az a szülő, aki nem tudja otthon őrizni a gyerekét, beviheti az iskolába, mert szemben azzal, amit önök mondanak, nyitva van, és ott garantálva van, hogy a gyereket egészséges körülmények között, nem nagyobb, mint 5 fős csoportokban megőrzik és oktatják. Nincs szünet, nem állt le a tanulás, nem vesztették el a gyerekek az évüket, van esély az érettségire. Ne plántáljuk magunkba azt a képzetet, hogy az előttünk álló hónapok tanulmányi eredménye eleve értéktelen, nem! Tanulás van, tanárok vannak, és ha otthon nem megy, akkor be lehet vinni a gyereket az iskolába. Tegnap rendeltük el, hogy az iskolai megőrzés nem történhet 5 főnél nagyobb csoportokban. [[Taps a kormánypártok soraiban.]] Mikor kell szétosztani, mennyit és kinek a védőfelszerelésből? Nagyon fontos kérdés, itt többen is felvetették, az operatív törzs minden ülésén foglalkozunk ezzel a kérdéssel. Tájékoztatásként mondom önöknek, azt, hogy mikor, kinek és mennyi védőszerelést lehet adni, három tényező határozza meg, azok együttese, három dolgot kell figyelni. Az egyik: mennyi van raktáron, egyáltalán mennyi eszközünk van. A második: a betegek várható száma hogyan alakul; nem ma mennyi van, hanem mennyi lesz holnap, holnapután, meg három hónap múlva, és minél sikeresebb a védekezésünk, annál hosszabb ideig. A harmadik: mennyi az egészségügyi dolgozók száma. Ettől függően tudjuk megmondani mindennapos döntésekkel, hogy melyik nap, melyik egészségügyi dolgozó, milyen védőfelszerelést kap: maszkot, szkafandert, ilyen álarcot, amolyant, mikor mit. Ez egy folyamatos katonai művelet, készletgazdálkodás van. [[Tordai Bence: Hiánygazdálkodás! Kocsis-Cake Olivio: Készlethiány!]] Ezt kell mérlegelnünk, hogy melyik nap, kinek, mennyit adunk. Szeretném jelezni, hogy egy sorrendet jelöltünk ki: intenzív ágyak mellett dolgozó orvosok és ápolók, utána azok, akiket behoznak koronavírus-gyanúval, utána azok az egészségügyi dolgok, akik nem koronavírusos intenzív ágyaknál dolgoznak, utána azok, akik a kórházakban dolgoznak, aztán a rendőrök, aztán a katonák, aztán a közigazgatás; mint egy katonai rendben amennyi van, egy logika szerint kell ezzel gazdálkodni. Lehet ez ellen hangulatot kelteni, lehet mondani, hogy nem jó, meg több kell, mindent lehet, de még egyszer mondom, hogy aki dönt, annak három körülményt kell figyelembe venni: hogy fut fel és le a betegség, mennyi eszköz van, és mennyi egészségügyi dolgozót kell ellátnunk. A legjobb tudásunk szerint ezen kombináció alapján hozzuk meg minden reggel a szükséges döntéseket. Nem viccelődöm, mert a helyzet nem alkalmas rá, de Szabó Timea képviselőtársamnak mondom, hogy azt a mondatát, hogy „ne szédítsük egymást!”, fogalmazza úgy, hogy csak a saját nevében hangozzon el. Nekem nincs ilyen szándékom, hogy elszédítsem a képviselő asszonyt, őszintén és egyenesen beszélek. [[Tordai Bence: Szégyelld magad, Viktor!]] Arra a kérdésre, hogy mennyi egészségügyi dolgozó fertőződik meg, ami egyébként a készletgazdálkodásnak szintén egy fontos eleme, úgy hangzik a válasz, hogy Kínában az egészségügyi dolgozók 4 százaléka, Olaszországban pedig a 10 százaléka fertőződött meg. Tehát nemcsak készletgazdálkodásunk van, hanem létszámgazdálkodásunk is van: mindennap kiszámolja az operatív törzs, hogy a várható beteghez pontosan hány orvosra van szükségünk, kit kell frontvonalba küldeni, kit kell hátra hozni, hogyan kell őket pihentetni, hogyan kell majd pótoltatni a kiesőket, azok hol laknak, honnan hova kell őket vezényelni, ha az ország másik részére vezényeljük majd őket nem a máról beszélek, hanem ami előttünk van , hol fognak lakni, hogyan esznek, és így tovább. Még egyszer mondom: katonai mozgósítási terv szerint haladnak a dolgok. Azt kérem önöktől, hogy ne keltsenek ez ellen hangulatot. Higgyék el, hogy ezek megfelelő módszerek alapján kidolgozott, logikus rendbe rendezett, logikus rendben összefogott védelmi intézkedések. Az a vélemény, hogy tesztelni a WHO ajánlása alapján kell, igaz, de aszerint tesztelünk. [[Dr. Rétvári Bence: Így van!]] Itt ezt követelik, hogy ezt tegyük. Ne követeljék! A WHO által előírt, ajánlott tesztelési rendet követjük. Legyene kijárási tilalom? Itt valaki ezt követeli, talán a Jobbik követelte, hogy legyen kijárási tilalom. [[Soltész Miklós: Maradjon otthon!]] [[14.50]] Ezt a lehetőséget mérlegeljük. De elsősorban azt mérlegeljük, hogy a különböző kijárásitilalom-fajták közül melyiknek lehet értelme. Különböző országokban különböző dolgokkal próbálkoznak. Ne üljenek fel a sajtóhíreknek! Amikor azt hallják, hogy valahol kijárás tilalmat rendeltek el, az nem azt jelenti, hogy az emberek nem mehetnek ki az utcára. Olvassák végig, mindenhol leírják, hogy ki mikor, hogyan, miképpen mehet. Teljes kijárási tilalom, túl azon, hogy nemkívánatos, valószínűleg nem is lehetséges. Értelmes vita szerintem az, hogy legyen-e, és ha igen, milyen fajtájú legyen. Ezen lehet gondolkodni. Azon is lehet gondolkodni, hogy kit kell kitől elszeparálnunk, elszigetelnünk; hogy mindenkit mindenkitől akarunke elszigetelni, vagy a veszélyeztetett csoportokat akarjuk elszigetelni. Ugyanis sokan vagyunk, akiket majd meg fog fertőzni a vírus, egyébként valószínűleg észre sem vesszük, vagy ha igen, betegek leszünk, és 14 nap alatt meggyógyulunk. De vannak azok, akik nem ebben a cipőben járnak, megfertőződnek, ők lesznek az intenzív ellátásra szoruló betegek, kórházba kell őket vinni, és kérdéses, hogy túlélik-e, mint ahogy heten nem élték túl. Tudjuk, hogy melyik ez a két sérülékeny csoport, egyelőre, mert minden tudásunk azért korlátozott, tudományos bizonyosság érthető módon semmi mögött nincsen. Tudjuk, hogy különösen veszélyeztetett csoportok azok a betegek, akik még nem öregek, de betegek, bizonyos immunhiányos betegségben szenvednek. Ők veszélyeztetett csoportot képviselnek, függetlenül az életkoruktól. És veszélyeztetett csoporthoz tartozik mindenki, aki 65 év fölött van, a 80 fölöttiek pedig különösképpen. Majd amikor arról gondolkodunk mint ahogy mi tesszük , hogy kit kitől kell elszigetelni, mert a kijárási tilalom arról szól, hogy elszigeteljük egymástól az embereket, akkor majd gondolkodni kell arról, hogy mindenkit el akarunk szigetelni, vagy csak a bajban lévő csoportokat akarjuk elszigetelni. És ha igen, mennyi időre? Egész nap? Vagy bizonyos időre nem? Ezek nem olyan egyszerű kérdések, mint hogy az ember feláll, és azt mondja, vezessék be a kijárási tilalmat. Több komolyságot szeretnék kérni ebben az ügyben. Gondolkodunk ezen, megfontoljuk, követjük a tapasztalatokat, és azt is nézzük, hogy melyik országban mi működött. Különösen követjük az osztrák tapasztalatokat; a múltkor már elmondtam, hogy miért éppen azt. Ami a gazdasági javaslatokat illeti: most nem akarok megnyitni egy gazdaságfilozófiai vitát, de az itt felvetett javaslatok nagy része megszorítást követel. Egy másik része pedig olyasmit követel, ami további munkahelyek tíz- és százezreinek megszűnéséhez vezetne, ha megfogadnánk, de fogom. Kifejezetten munkahelyvédelmi terveket készítünk, meg fogjuk védeni a munkahelyeket; növekedéspártoló intézkedéseket akarunk hozni; és nem segélyt akarunk adni az embereknek, hanem azt akarjuk, hogy segély helyett munkából éljenek. Lehet, hogy most három hónapig vagy kettő, vagy egy hónapig, ki tudja, kinek mennyi, majd munkanélküli-segélyből kell élni, aki elvesztette az állását, de az én célom az, hogy a munkanélküli-segélyből minél hamarabb visszajöhessen. Ezért minden pénzt arra fogunk fordítani, hogy a munkaadók tudjanak munkát adni az embereknek, mert az segíti meg őket, nem pedig a segély. Úgyhogy a magam részéről azokat a javaslatokat, amelyek a megszorítás irányába mutatnak, nem áll módomban elfogadni. A hatósági ár. Ezzel a kérdéssel is foglalkoztunk, különösen a hatósági árnak azzal a lehetőségével, ami a védőfelszerelésekre vonatkozik. Itt a következő a helyzet: amiket mi gyártunk védőfelszereléseket, az mind kell az egészségügyben dolgozók és a rendvédelemben dolgozók számára. Tehát állami gyártásból mi sem maszkot, sem semmilyen más védőeszközt nem tudunk piacra dobni. Értelemszerűen a hatósági ár azokra a termékekre vonatkozik, amelyeket a piacon lehet megvásárolni, mondjuk, a patikában. A probléma az, hogy miután ilyen gyártás itthon nincsen, mert ha lenne egyébként magángyártás, már rég állami kézben lenne, magunk között legyen mondva, de nincsen, ezért gyakorlatilag azok a termékek, amelyekre önök be akarják vezetni a hatósági árat, külföldről érkeznek be. És semmilyen eszközünk nincs a tényleges beszerzési ár befolyásolására. Ma ezt kiszámoltuk az operatív törzs ülésén, és félünk attól, hogy ha hatósági árat vezetünk be, mondjuk, a maszkokra, akkor egy olyan helyzetet idézünk elő, hogy azon az áron, amit mi meghatározunk, egyetlen patikus se fogja behozni, és nem fogja árulni, és az önök remek javaslata a hatósági árról azt fogja eredményezni, hogy egyetlen maszk sem lesz kapható az üzletekben. Ezt akarják? Gondolják ezt át! Mert egy ilyen esetben, amikor a külföldi ár fölé megy az itthoni hatósági árnak, akkor két lehetőség van: vagy feketéző lesz a patikusból, mert más áron adja, mint ahogy a szabályok azt előírják, vagy egyszerűen nem árul. Tehát szépen hangzanak ezek a javaslatok, én szimpatizálok azzal, hogy ott, ahol szükséges és értelme van, ott vezessünk be hatósági árat, de ne követeljenek olyan hatósági árat, amely akadályozza a védekezést, és elveszi az emberektől a védekezés lehetőségét. És a Jobbik javaslata ilyen, az rossz az embereknek, ezt nem tudom támogatni egyelőre. Minden javaslatot tudok támogatni válaszolom ezt a Szocialista Párt képviselőjének a felvetésére , leszámítva azokat, amelyek legjobb meggyőződésem szerint gyengítik a védekezést, egyetlen javaslatot sem támogatok, amelyről az a meggyőződésem, hogy gyengíti az ország védekezési képességét. Valaki használta a „felhatalmazási törvény” szót. Ne tegyék, nem ez van ide beterjesztve. Rossz emlékű szó ez; nem áll szándékomban felhatalmazási törvényt beterjeszteni [[Kunhalmi Ágnes: Nem véletlenül! Szabó Timea: Ráadásul évforduló van!]] Nem is erről van szó. A román megoldásokkal kapcsolatban mert valaki ezt javasolta , ott óvatosságra szeretném önöket inteni. Romániában létezik a sürgősségi kormányrendelet intézménye nem kell ott bevezetni semmit [[Közbeszólás a kormánypárti padsorokból: Így van!]] , a kormány olyan kérdésekben is, ami egyébként törvényalkotási tárgy, sőt még a sarkalatos törvényeket is, a román kormány saját hatáskörben módosíthat és alkothat. Bocsánat, békeidőben, óvatosan a román ötletekkel! [[Derültség a kormánypárti padsorokban.]] És utána hat hónapig azok hatályban vannak, és hat hónap után kap lehetőséget a parlament, hogy ha akarja, kihúzza őket. Ezt akarják? [[Soltész Miklós: Majdnem!]] Ne hivatkozzanak ilyen javaslatokra! Nem jó javaslat, tisztelt Jobbik, a demokrácia érdekében ezt vonják vissza! [[Derültség és taps a kormánypárti padsorokból. Szabó Timea: A hat hónap is jó lesz! Gulyás Gergely: Azt majd szeminárium keretében elmondom!]] A béremelésekről azt szeretném mondani önöknek, hogy ezek nyilván mind indokoltak, minden béremelési igény, mert bár Magyarország az elmúlt években sok területen lépett előre, de még nem vagyunk ott, ahol szeretnénk lenni. De mégis, fontolják meg: biztos, hogy most van ennek itt a helye meg az ideje, hogy bérharcot kezdjünk Magyarországon? Nem annak van itt az ideje, hogy minden erőnket a munkahelyek megvédésére, és új munkahelyek létrehozására fordítsuk? Meggyőződésem, hogy aki itt most bérharcot nyit, az eltéveszti, félreérti az időt és a helyet, ezért félreérti a lehetőséget is. Tisztelt Hölgyeim és Uraim! Végezetül: az ellenzéki képviselők a félelmeikről beszéltek. Parlamenti képviselők, azok az ország vezetői, talán a múltkor is volt módom erről beszélni. Nyilván az ellenzék és a kormánypárt felelőssége között különbség van, és nyilván a kormányban ülő parlamenti képviselők felelőssége között és az oda nem meghívottak felelőssége között is különbség van. Nekem nem is dolgom, hogy az ellenzék félelemmel kapcsolatos problémáiról beszéljek, de a kormánypártiakkal szemben azért van elvárásom. A helyzet most is nehéz, és még nehezebb lesz, és én azt szeretném, hogy mindegy, hogy az ellenzék mitől fél, az legyen az ő dolguk, nekem 133 bátor ember kell, az ország 133 legbátrabb embere, és azok önök itt, a kormánypárti oldalon [[Közbeszólások az ellenzék soraiból.]] és ezért arra kérem önöket, hogy ne rendüljenek meg, ne hátráljanak meg, ne bizonytalanodjanak el, bármit mondanak, vigyék végig azokat a döntéseket, amelyek legjobb meggyőződésük szerint segítik az ország képességeit. Legyenek bátrak! [[Taps a kormánypártok soraiból.]] Végezetül, tisztelt hölgyeim és uraim, tisztelt képviselőtársaim: a veszélyhelyzet idején megmondtam, ha jó, ha rossz hírek vannak, mindig tájékoztatni fogom önöket, akkor is, ha jó híreket hozok, akkor is, ha rossz híreket. Közös védekezést kértem, és ilyenkor tartozunk egymásnak az őszinteséggel: nehéz idők jönnek. Mindenkit arra kérek, szedje össze magát, és nőjön fel a feladathoz. Köszönöm szépen. [[Taps a kormánypártok soraiból.]]
Köszönöm a felszólalásokat. Tisztelt Ház! Most áttérünk az előre bejelentett napirend előtti hozzászólásokra. És szeretném figyelmüket kérni… [[Zaj.]] Mindenki maradjon a helyén, leszámítva a kormány tagjait, akiknek nyilván most fontosabb, más irányú teendőik vannak. Felhívom a figyelmüket, hogy a korábban megküldött főigazgatói tájékoztatónak megfelelően, amennyiben el kívánják hagyni időlegesen az üléstermet, először a hátsó szektorok szélén ülők tegyék ezt, ezt követően a középső, majd az első sorokban ülők a szektorok szélétől megkezdve hagyják el a termet, egymás között megfelelő távolságot tartva. Megkérem képviselőtársaimat, hogy az ülésteremben a nap folyamán a szavazásokon kívül kizárólag a soron következő felszólaló és azt követő két felszólalásra váró tartózkodjon. A viták a belső televíziós közvetítő rendszeren keresztül mindenki számára követhetők. A felszólalásra jelentkező következő három képviselő nevét az ülést vezető elnök minden felszólalás végén ismertetni fogja. Tehát akkor most néhány perces technikai szünetet adok annak érdekében, hogy ebben a rendben elhagyják az üléstermet. [[Rövid szünet. A képviselők jelentős része elhagyja az üléstermet.]] [[15.00]]
Napirend előtti felszólalásra jelentkezett Szabó Timea, a Párbeszéd frakcióvezetője; utána Keresztes László Lóránt; utána pedig Gyurcsány Ferenc következik. Parancsoljon!
Köszönöm a szót, elnök úr. Tisztelt Képviselőtársaim! A miniszterelnök úr azzal fejezte be a hozzászólását, hogy neki 133 bátor emberre van szüksége. Szeretném megkérdezni önöktől, hogy 133 bátor emberre vagy 133 felelőtlen emberre van szüksége! Ugyanis szeretném most itt feltenni a kérdést, hogy mit keresett az ülésteremben az a B. Nagy László szegedi képviselő, aki március 15-én azzal a Rovó doktor úrral koszorúzott együtt, aki köztudottan koronavírusos. Ehhez képest itt ül hátul a teremben, azért, mert önöknek mindennél fontosabb, hogy meglegyen a kétharmad. Önök a mi egészségünket veszélyeztetik, a családjaink egészségét, berendelik azokat, akiknek rég karanténban kellene ülniük! Ott ült hátul most már kiment , és ezzel pontosan az ellenkezőjét csinálják, mint amit mondanak! Önöknek nem a biztonság a legfontosabb, hanem az, hogy meglegyen most a kétharmaduk! Nagyon kérem önöket, hogy ennél felelősségteljesebben járjanak el! A másik dolog: miniszterelnök úr minden egyes megnyilvánulásával és mondatával azt sugalmazta, hogy ránk itt semmi szükség nincsen. Ha ez így van, akkor miért félnek annyira most ettől a szavazástól?! Megmondom! Mert most először elérkezett egy olyan idő, amikor a parlament négyötödének szavazatára van szükség. Tehát most is legszívesebben azt mondanák, hogy ránk semmi szükség, csak pontosan tudják, hogy így ez a törvény nem fog átmenni. Még egyszer kérjük önöket: tegyék bele akár ezt a 90 napos határidőt ebbe a törvénybe, mert nem igaz az, amit Kocsis Máté mond, hogy ki tudja, mi lesz itt három hónap múlva, hogy össze lehete hívni a parlamentet. Igenis össze lehet hívni a parlamentet, ha elrendeljük a digitális ülésezést, az online szavazást. Ha önök a pedagógusoktól és a szülőktől elvárták azt, hogy kettő nap alatt álljanak át a digitális oktatásra, akkor igenis oldják meg ezt itt, a Házban is, hogy kettő nap alatt átálljunk a digitális ülésezésre! Tisztelt kormánypárti Képviselőtársaim! Az a probléma, hogy itt ebben az országban olyan nagy bizalmatlanság van önöknek köszönhetően, az elmúlt tíz évben olyan szinten visszaéltek a hatalmukkal, hogy az emberek már azt sem hiszik el, amit kérdeznek! Ki gondolta volna még tíz évvel ezelőtt, hogy önök fogják magukat, és lenyúlják a magánnyugdíjpénztárakat?! Arra is mondhatták volna még tizenegy éve, hogy aztán a szükségesség-arányosság, s a többi aztán csak lenyúlták azt a 3000 milliárd forintot a magyar emberektől! Ezek után hogy higgyen önöknek bárki? Igenis kérünk garanciákat! Egyszerű többség kell, így úgy tűnik, hogy bármit megszavaznak, és ezt is mondták, hogy bármit meg fognak szavazni. Akkor ne féljenek attól, hogy igenis vállalják egyedül a felelősségüket! És az nem igaz, amit Orbán Viktor miniszterelnök úr elmondott, hogy csak az önöké a felelősség! Azért ezt hadd kérjem ki magamnak az összes ellenzéki képviselő nevében is! Minket ugyanúgy beválasztottak ide, a parlamentbe, ahogy önöket! Minket ugyanúgy felhatalmaztak a választóink arra, hogy képviseljük az ő érdekeiket. Nekünk ugyanúgy felelősségünk van abban, hogy az ő érdekeiket, az ő akaratukat képviseljük. Nem fogunk sunyi módon meghátrálni, kivonulni, lesütött szemmel olyan korlátlan hatalmat adni önöknek, amit aztán, ki tudja, mire fognak a végén használni! Kocsis Máté azt mondta, hogy ő még olyan engedményeket is tett ezen a hétpárti megbeszélésen, hogy akár a szájzártörvényt a Btk.-szigorítást értem most szájzártörvény alatt , ezt a Btk.-szigorítást is hajlandóak visszavonni. Csak a következő percben, ha már Kocsis Máté itt elmondta, hogy mi hangzott el a zárt ülésen, akkor én is hadd tegyem hozzá azt, hogy ő ezt valóban elmondta, megerősítem, csak Gulyás Gergely a következő percben hozzátette, hogy ha nem szavazzuk meg ezt a törvényt, ha nincsen megállapodás a határidőről, akkor nem beszélhetünk a Btk.-szigorításról sem. Tehát sajnos meg kell hogy cáfoljam azt a nyitottságot, amit Kocsis Máté ebben az ügyben nekünk megpróbált elmondani. Azt kérem önöktől és Orbán Viktor miniszterelnöktől is, hogy a gazdasági részre rátérve egy fél perc erejéig ne beszéljenek itt megszorításról! A miniszterelnököt fogják elsőként bezárni rémhírterjesztésért, mert azt mondja, hogy itt nem lesz munkanélküliség, miközben Gulyás Gergely másnap azt mondta, hogy több százezer munkanélkülivel kell számolni! Azoknak tényleg nem fogunk segíteni? Azoknak nem kell, hogy három hónapról felemeljük kilenc hónapra a munkanélküli-járulék folyósítását? De! [[Az elnök a csengő megkocogtatásával jelzi az időkeret leteltét.]] És megemelt járulékot kell folyósítani [[Az elnök kikapcsolja a mikrofont.]] mert emberek százezrei lesznek bajban. Köszönöm, hogy meghallgattak. [[Szórványos taps.]]
Dömötör Csaba államtitkár úré a szó.
Köszönöm a szót, elnök úr. Felszólalása alapján sajnos azt kell hogy mondjam, hogy nem veszi figyelembe a tisztelt képviselő asszony, hogy egy rendkívüli helyzetben vagyunk, és ebben a rendkívüli helyzetben a szokásos pártpolitikai vagdalkozások nem működnek, de azt minimum elmondhatom, hogy nem segítik a járvány elleni fellépést. Ami az együttműködés kérdését illeti, érdekes ellentmondásra figyeltem fel. Önök egyszerre mondják azt, hogy a kormány nem működik együtt, és azt, hogy a kormány egyébként az önök javaslatait hajtja végre. Egy ponton majd azért el kell dönteni, hogy melyiket mondják, mert a kettő óriási ellentmondásban áll egymással. [[Szabó Timea: Az más! Az más!]] Amit én önnek mondani szeretnék: a kormány minden olyan lépés ügyében együttműködésre törekszik, amely az ország védelmét, az életek megmentését és a munkahelyek védelmét szolgálja. Engedje meg, hogy a személyeskedéseire ne is reagáljunk, mert nem olyan helyzetben vagyunk. Ehelyett szeretnék arról beszélni, hogy hol is tartunk most. [[Szabó Timea közbeszól.]] Mivel múlt héten átléptünk a csoportos megbetegedések szakaszába, most minden erőnkkel azon kell lennünk, hogy elkerüljük, majd kitoljuk a tömeges megbetegedések szakaszát. A csoportos megbetegedések szakasza azt jelenti, hogy a vírus most már bárhol, bárhol ott lehet Magyarországon: a fővárosban, bármely városban és bármely településen. Ez a vírus nem ismer országhatárokat, megyehatárokat és életkort sem. Bárki lehet vírushordozó. Változatlanul azt tudjuk elmondani, hogy mivel nincs vakcina a vírus ellen, a legtöbb, amit tehetünk, hogy lelassítjuk a terjedését, így tudjuk tehermentesíteni az egészségügyi ellátórendszert. Ezért kérjük azt, többek között egy tájékoztató film segítségével is, hogy mindenki kerülje a társaságokat, tartson legalább egy méter távolságot másoktól de leginkább kettőt; ezért is vagyunk most egy másik helyszínen, mint ahol szoktunk , és a szűk családi találkozókon kívül minden mást halasszon el, különösen idős honfitársaink védelmében. A járvány elleni védekezéshez gyors és rendkívüli intézkedésekre van szükség. Ezután is erre lesz szükség, mert most súlyos ára van a késlekedésnek, vagy ami rosszabb, a cselekvés hiányának. A kormány ezért, nem másért, hanem ezért javasolja a vészhelyzet, a veszélyhelyzet meghosszabbítását. Szeretném felhívni a képviselő hölgyek és urak figyelmét arra, hogy már 14 uniós országban hirdettek veszélyhelyzetet vagy valamilyen rendkívüli állapotot, így többek között Olaszországban, Franciaországban és Spanyolországban is. És ahol parlamenti megerősítésre volt szükség, ott jellemzően az ellenzék is támogatta ezeket az intézkedéseket. Úgyhogy most önökön múlik, szeretnéneke negatív értelemben vett nemzetközi példa lenni arra, hogy az ellenzék nem támogatja a vírus elleni küzdelmet. [[Dr. Varga-Damm Andrea: Ez nem igaz!]] [[15.10]] A miniszterelnök számos intézkedést jelentett be, amelyeket elviekben az ellenzéki pártok is támogathatnak. Érdemes őket részben megismételni: további 81 ezer kisvállalkozás mentesül a kata-átalányadó megfizetése alól; a kormány haladékot ad a március előtti kata-adótartozások befizetésére; jelentős adómentességet kapnak a médiaszolgáltatók; a kormány felfüggeszti a kilakoltatásokat; a kormány felfüggeszti az adóbehajtásokat; a lejáró gyes- és gyed-jogosultság meghosszabbodik a veszélyhelyzet végéig. Azt kell hogy mondjam, tisztelt képviselő hölgyek és urak, hogy nehéz hónapok és hetek előtt állunk. A járvány és a járvány elleni küzdelem mindenki életére hatással lesz, ezért olyan lépéseket kell hoznunk, amelyek nem szokványosak, sok esetben lemondással járnak, legalábbis a szokásos életünkhöz képest mindenképpen. De ha azt kérdezzük magunktól, hogy miért tesszük, akkor a válasz egyértelmű: életek megmentéséért, és ha ezt biztosítottuk, akkor a munkahelyek védelméért. Ezúton szeretnék én is köszönetet mondani mindazoknak, akik helytállnak a nehéz napokban, azoknak, akik minden kellemetlenség ellenére betartják a szabályokat, mert tudják, hogy sok múlik rajta. Köszönet az orvosoknak és ápolóknak, rendőröknek és katonáknak, a digitális tanrendet kialakító tanároknak, a közlekedési vállalatok dolgozóinak, patikusoknak és a bolti eladóknak is. Olyan feladat áll előttünk, amelyet nem lehet egyedül vagy kis csoportokban megoldani, most az összefogás ideje van, és ebben az összefogásban eltérő nagyságrendben bár, de mindenkinek felelőssége van. Ha valakinek az emberélet és a munkahelyek védelme számít, akkor a kormányra számíthat. Köszönöm, hogy meghallgattak. [[Taps a kormánypártok soraiban.]]
Most Keresztes László Lóránt frakcióvezető úr következik, az LMP részéről. Parancsoljon!
Köszönöm a szót. Tisztelt Elnök Úr! Tisztelt Országgyűlés! Sok tekintetben folytatódik a napirend előtti vita, a napirend előtt a miniszterelnök úr hozzászólásával elindult vita, és döbbentem tapasztaltam most itt az elmúlt pár percben, hogy Demeter Csaba államtitkár úr konkrétan felszólalásának szinte teljes egészében pártpolitikai logikát követett, és konkrétan az ellenzéket támadó felszólalása volt. Én ezt megdöbbentőnek tartom. Az ellenzéki képviselők is, a kormánypárti képviselők többsége is, remélem, hogy mindannyian tisztában vagyunk a helyzet súlyával, és nemcsak beszélni kellene arról, hogy félre kell tenni a pártpolitikai gondolkodást, államtitkár úr, hanem meg is kellene valósítani. Ennek ön egy nagyon rossz példája volt az iménti fölszólalásával.Szeretnék visszautalni, nem ott akarom folytatni a napirend előtti felszólalásomat, ahogy reagáltam a miniszterelnök úrra, viszont szeretnék reagálni néhány nagyon fontos gondolatra, amit hallottunk a miniszterelnök úrtól. Utalt arra miniszterelnök úr, hogy figyelni kell, hogy mi történik más országokban, és meg kell próbálni azokat az eljárásokat, amelyek sikeresebbek voltak, alkalmazni, és mindenképpen tanulni az esetleges hibákból. Ezzel én is tökéletesen egyetértek. Ugye, Olaszországban egy 57 éves orvos nyilatkozott, aki elmondta a sajtóban, hogy nem volt felkészülve Olaszország a járvány érkezésére, és nem volt elegendő védőeszköz, és nagyon sok egészségügyi dolgozó megbetegedett Olaszországban, és sajnos egy tragikus eset volt, hogy ez az 57 éves orvos is megfertőződött a járvány során, neki sem állt rendelkezésére megfelelő védőeszköz, és meg is halt azóta. Azt gondolom, hogy ez egy nagyon-nagyon komoly tragédia. Szintén egy olaszországi példa, egy nagyon részletes olaszországi leírás, hogy miért fontos, a saját tapasztalataik alapján hívják föl a figyelmet, hogy miért fontos, miért mindennél fontosabb maga a megelőzés. Tehát amikor odáig eljut a betegség, hogy intenzív terápiára van szükség, akkor nagyon-nagyon nehéz a küzdelem, ezért mindent meg kell tenni annak érdekében, hogy a megelőzés megvalósulhasson. Miniszterelnök úr arról beszélt, hogy a kormány célja most, hogy lelassítsa a járvány terjedését, hogy elnyúljon a járvány végigfutása, nyilván annak érdekében, hogy kapacitásokat ki lehessen használni, tehát hogy elegendő kórházi ágy, elegendő intenzív terápiára alkalmas személyzet és berendezés legyen. Ugyanakkor itt is megint csak a megelőzés fontosságáról kell beszélni és a védőfelszerelések fontosságáról. Hogyan tudjuk lelassítani a járvány terjedését, ha azoknak nem áll rendelkezésre megfelelő mennyiségben védőeszköz, akik az első vonalban vannak? Hallhattuk ma, hogy megérkezett egy repülőgépnyi szállítmány Kínából, 82 ezer maszkkal, amit az egészségügyi dolgozók kapnak. Ez nyilván egy része annak, ami szükséges, de nagyon-nagyon fontos arról beszélni, hogy nagyon sokan dolgoznak még a frontvonalban, akik ahogy hallottuk miniszterelnök urat a prioritási sorrendben hátrébb vannak, tehát később fognak esetleg védőmaszkhoz jutni. Nem akarom felsorolni azt a rengeteg példát, ami az elmúlt időszakban a sajtóban megjelent, különböző vezető orvosok, kórházvezetők jelezték, hogy mindenki, aki ebben tud segíteni, azért dolgozzon, hogy a megfelelő védőeszközök az egészségügyi dolgozóknak meglegyenek. De hasonlóképpen jelezte a problémát nagyon sok patikus. Magam is tapasztaltam, ugye, a múlt héten pénteken miniszterelnök úr éppen egy rádióinterjúban arról beszélt, hogy nem igaz, hogy ne lenne meg a kellő mennyiségben a védőfelszerelés, és hogy milliószámra vannak maszkok. Éppen egy patikába igyekeztem, és a patika előtt ki volt írva, hogy ne is kérjenek a vásárlók védőmaszkot, ne kérjenek kézfertőtlenítőt, mert készlethiány van. Miután bementem, a patikus elmondta, hogy nekik is már alig van, tehát nem tudják, hogy mivel fognak dolgozni. Azt gondolom, abban teljes mértékben egyetértés van, hogy milyen fontos szerepe van most a gyógyszertáraknak, és milyen fontos szerepe van szintén az ott dolgozóknak, az teljesen világos, hogy az ő egészségüket is meg kell tudni védeni. De hasonlóképpen az élelmiszer-ellátás biztonsága és mindenféle termék kapcsán az ellátás biztonsága szempontjából kiemelten fontos, hogy az eladók, akik közvetlenül nagyon sok vásárlóval érintkeznek, megkapják a megfelelő védőfelszereléseket, védőeszközöket, és sajnos e tekintetben nagyon komoly problémák vannak. Engem nem nyugtat meg ez a helyzet, nem nyugtatott meg a miniszterelnök úr azzal, hogy azt mondta, hogy rendelkezésre áll a megfelelő mennyiségű védőeszköz, mert sajnos a gyakorlatban dolgozóktól, a frontvonalban dolgozóktól azokat a vészjelzéseket kapjuk, hogy sajnos nincsenek. Egyébként más jellegű problémák is vannak, erre már utaltam szintén a napirend előtti felszólalásomban. A MÁV-nál azt jelezték a munkavállalók, hogy egy előre telepített alkoholszonda tekintetében ők úgy gondolják, hogy ez komoly veszélyforrást jelent. Nagyon sok embernek kell ugyanannál a telepített szondánál odamenni és ezt megfújni, és ez komoly kockázatot jelent. Információim szerint ezt a szakszervezet jelezte a MÁV vezérkarának; az elmúlt napokban ez volt az a probléma, amit én közvetlenül juttattam el a minisztériumhoz, és azt a visszajelzést kaptam, hogy továbbra is ez a gyakorlat van érvényben. Azt szeretném kérni mindenkitől, hogy figyeljenek oda ezekre a jelzésekre, és próbálják meg ezeket a helyén kezelni, és utánanézni, hogy mennyire megalapozottak ezek a jelzések, és ha szükséges, akkor a megfelelő intézkedéseket megtenni. Én magam és a frakcióm nevében is [[Az elnök a csengő megkocogtatásával jelzi az idő leteltét.]] azt tudom mondani, hogy a szándékunk nem az, hogy a sajtóban megjelenést produkáljunk, hanem az, hogy mi is megtegyünk mindent a magyar emberek biztonságának és egészségének megőrzése érdekében. Köszönöm.
Válaszadásra Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Először is köszönjük azt a hozzáállását, tisztelt képviselő úr, amit próbált a többi frakciónak, ellenzéki frakciónak is mutatni a napirend előtti felszólalások során. Mi magunk is arra törekszünk, ezt szerintem ön is láthatja, hogy gyógyszerészekkel, kereskedelmi szövetségekkel, kórházakkal folyamatos napi kapcsolatot tartsunk, folyamatos visszajelzést kérjünk tőlük is, nyilván nem túlterhelve őket az adminisztrációval, hiszen a betegellátás a kórházak elsődleges feladata, de ettől függetlenül visszajelzéseket kérni, hogy mi az, ami pontosan a leginkább a kórház számára szükséges, és arra is törekszünk, hogy ezt mindennap, minden héten meg is kaphassák.Ön is utalt arra, hogy más országokban akkor volt nagyobb a probléma, akkor volt nagyobb a baj, ha nem időben léptek, és mi már láthatjuk az olasz példát és más eseteket is, ezért kell nekünk minél gyorsabbnak lenni. Aki gyorsabban lép, aki gyorsabban hozza meg az intézkedéseit, az jobban meg tudja előzni a bajt. Ha megnézzük azt, hogy az első regisztrált esethez képest egyes intézkedéseket mikor fogadtunk el mi itt, Magyarországon, ezért is fontos a gyorsaság, ezért is fontos az a törvényjavaslat, amely a parlament asztalán fekszik, akkor látszódik, hogy minden napnak jelentősége van. A veszélyhelyzet kihirdetésére Magyarországon az első regisztrált esetet követő 7. napon került sor, Olaszországban a 38. napon. Ha megnézzük, hogy az iskolákban a digitális tanításra átállás, tehát az oktatási célú iskolalátogatás kapcsán mikor született intézkedés Magyarországon, akkor az első regisztrált esetet követő 12. napon, Ausztriában a 21. napon, Olaszországban a 34. napon, Svédországban az egyetemek tekintetében a 47. napon. Ha megnézzük, hogy a szórakozóhelyeket mikor záratta be a kormány, akkor azt láthatjuk, hogy Magyarországon a 13. napon, Ausztriában a 21. napon, Olaszországban a 37. napon, Spanyolországban a 44. napon, Franciaországban az 54. napon az első regisztrált esethez képest. A rendezvények tiltásánál Magyarország a 7. napon lépett, Lengyelország a 11. napon, Ausztria a 14. napon, Spanyolország a 28. napon, Olaszország a 37. napon, Svédország a 40. napon, Franciaország az 56. napon. Ezért van szükség arra, hogy a kormány felhatalmazást kapjon és gyorsan tudjon lépni, amit eddig is megtett. Ezeket az intézkedéseket szeretnénk, ha a továbbiakban is megtehetné addig, ameddig járványhelyzet van, és ezért jogilag veszélyhelyzet van. [[15.20]] A határzárat mi a 13. napon vezettük be, az osztrákok a 24. napon az első fertőzötthöz képest, a spanyolok a 45., a svédek a 48., a franciák az 56. napon. Ha ugyanezeket az intézkedéseket nem az első fertőzött esethez nézem, hanem az első halálesethez képest, akkor Magyarország már az első haláleset előtt négy nappal kihirdette a veszélyhelyzetet, míg Olaszország csak az első haláleset után 16 nappal. Mi az iskolaépületekben az oktatást felfüggesztettük az első haláleset előtt 2 nappal, Ausztriában utána 5 nappal, Olaszországban utána 12 nappal. Mi a szórakozóhelyeket, kulturális intézményeket az első haláleset utáni 2. napon tiltottuk be, Ausztriában az 5. napon, Olaszországban a 15. napon. Ha megnézzük, hogy a rendezvények tiltása mikor történt az első halálesethez képest, Magyarországon az első haláleset előtt 4 nappal megtörtént a rendezvények betiltása, míg Olaszországban csak az első haláleset után 15 nappal. És ugyanez mondható a határzárra is: 2 nappal az első haláleset után határzár volt Magyarországon, Ausztriában 8 nappal, Svédországban 8 nappal később. Ezek a példák azt mutatják, hogy rendkívül fontos a gyorsaság ebben a kérdésben, hogy minél hamarabb tudjunk megelőző lépéseket tenni. Ön is láthatja, tisztelt képviselő úr, hogy mindennap az operatív törzs sajtótájékoztatót tart, amelyen igyekszik nagyon széleskörűen és közérthetően elmondani azt, ami az emberek számára fontos mindennap, nem csak hétköznap, hétvégén is, mindenki számára érthetően. Létrejött a koronavirus.gov.hu honlap, amelynek a hirdetéseit mindenhol lehet látni. Ez a hiteles hírforrás. Ez nagyon-nagyon fontos, hogy az emberek mindig ellenőrizzék le és az újságírók is ellenőrizzék le az információkat, hogy valós információkat kaphassanak, hiszen a pontos tájékoztatás ebben az esetben is pontosan a rendezettséget és az egészség megőrzését szolgálhatja a későbbiekben. Fontos volt a patikusok számára is elsők között a védőfelszereléseknek a kijuttatása, hogy ők maguk ne legyenek veszélyben. Amikor én patikában jártam, mindenkinél úgy láttam, hogy együttműködő volt az odamenő emberek közül. A háziorvosok számára is ingyenesen biztosítottuk ezt. Arra törekedtünk, hogy bár a világban mindenhol hiánycikk a védőfelszerelés, de azok, akik az első vonalban dolgoznak, az egészségügyben, megkapják ezt kellő mértékben. Köszönöm szépen. [[Taps a kormánypártok soraiban.]]
Most Gyurcsány Ferenc következik, utána Tóth Bertalan és Jakab Péter.
Azt mondja a kormányfő, hogy most bátor emberekre van szükség. Valóban, rájuk is nagy szükség van. De tudják, mi manapság az igazi bátorság? Az, amit az egészségügyi dolgozók garmadája tett az elmúlt hetekben: védőfelszerelés nélkül tették a dolgukat. Ha olyan igen bátrak, akkor tessék odaülni!Még ma is azt mondja a kormányfő, hogy az intenzív osztályokon biztosítanak a vírus szűrésére alkalmas maszkot. [[Dr. Rétvári Bence: Speciális maszkot!]] Azaz csak azoknak az orvosoknak, akik már egészen nyilvánvalóan, bizonyítottan nagyon betegekkel találkoznak; a többieknek nem. Szerinte ez rendben van. Kellően bátrak önök abban, hogy odaüljenek közéjük? Itt tartani szónoklatot, őszintén szólva nem bátorság kérdése, legfeljebb retorikai kérdés. És ezek az emberek bemennek nap mint nap, és nem kaptak védőfelszerelést, és nem kaptak mind a mai napig, és pontosan jól tudják, az államtitkár úr állításával szemben, hogy a háziorvosok sokasága legfeljebb ezt az alig-alig védelmet nyújtó zöld maszkot kapja meg, minden ígérettel szemben. Minden ígérettel szemben! Ez a probléma. [[Dr. Rétvári Bence: Speciális maszkot kap…]] Azt gondolom, hogy nincs az rendben, amikor azt mondja a kormányfő, hogy ezt a válságot önök nélkül is meg fogjuk oldani. Lehet, hogy a képviselő úr szerint ez nagyon helyes megjegyzés, én nem ezt gondolom; mert nem lehet egyszerre ugyanabból a szájból tüzet és vizet. Egyik oldalról igényelni, hogy legyen valamilyenfajta nemzeti egység, amikor pedig a parlamentben vitát lát, ami elég természetes, akkor azt mondja, hogy maguk nélkül is menni fog ez. Hogyan gondolják? Hogyan gondolják?! [[Dr. Rétvári Bence: Mert nem adjátok meg a támogatásotokat!]] Én szívesen megpróbálok eligazodni a GDP-ben, ha ez a kormányfő kérése, nyilván önök fejből tudják, hogy mennyi volt 2010-ben a GDP-ből az egészségügy részesedése, és nyilván azt is tudják, hogy most mennyi. [[Dr. Rétvári Bence közbeszól.]] Fogadjunk, hogy itt most bajban lesznek, mert erre a számra nem készültek! Hát, akkor segítek. [[Dr. Völner Pál közbeszól.]] Részesedést kérdeztem, államtitkár úr, tehát próbáljunk eligazodni a fogalmak között, mert ezt kérte a kormányfő hát feleljünk meg neki! Hát, mondom önnek, a zárszámadási törvények alapján, amit önök nyújtottak be, 2010-ben a közös nemzeti jövedelmünkből az államháztartás 4,6 százalékot fordított az egészségügyre, most pedig mennyit? 4-et! Ez mostani folyó áron 240 milliárd forinttal kevesebb, ha ugyanannyi lenne a részesedés; ha csak ugyanannyi lenne. [[Közbeszólások a kormánypártok soraiból.]] Hát, ez egy probléma! Ez egy probléma, hölgyeim és uraim! Az a probléma, hogy az elmúlt években a legfontosabb ügyekben: a szociális szférára, az oktatásra, az egészségügyre önöknek nem fordítódott sem figyelme, sem pénze, és most, amikor találkozunk ezzel a problémával, akkor bajban vagyunk. Ez nem is olyan igen régi probléma, még pár héttel ezelőtt is a most hirtelen nemzeti egységről papoló tisztelt kormányfő azt mondta a reggeli rádióinterjújában, hogy az egész vírustörténet csak arról szól, hogy eltereljük a figyelmet a legnagyobb világválságról, a menekültügyről. Államtitkár úr, ezt mondta három hete az ön főnöke? Ezt mondta. Három hete még mindent, ahogy évek óta tette, a menekültkérdésre akart felfűzni. Mindent! Hát, most már nem tudja eljátszani ezt előttünk; ezt játssza évek óta. Miközben naponta egy illegális menekülttel találkozunk átlagosan, harmadik éve ki van hirdetve a tömeges menekültbevándorlás miatti valamilyenfajta válsághelyzet. Hát, ezért nem bíznak önökben a képviselők! Mert ha egyszer önöknek valamihez felhatalmazást adnak, akkor őszintén szólva, egy pont után lehazudják a csillagot az égről. Ez a probléma. [[Dr. Rétvári Bence közbeszól.]] Nem kell, kérem szépen, ahhoz felhatalmazási törvény, hogy legyen elegendő teszt az országban, hogy legyen kellő mennyiségű vizsgálat, hogy legyen maszk, és folytathatnám. Egyébként pedig, ha attól félnek, hogy nem lesz két napig felhatalmazás, hívjanak össze péntekre egy parlamenti ülést! Mi nem fogadtuk el a napirendi pontokat; még megtehetik. Mi itt leszünk pénteken, ha ezt akarják. Tessék megtenni, és nem marad ki egyetlenegy nap sem! Nem akarnak dolgozni? Válsághelyzet van! Dolgozzanak, kollégák! [[Taps a DK és a Párbeszéd soraiban.]]
Dömötör Csaba államtitkár úré a szó ismét.
Elnök Úr! Ami az egészségügy helyzetét és a számokat illeti, az utolsó baloldali kormányzati évhez képest 6 ezerrel több orvos teljesít szolgálatot Magyarországon, és 700 milliárd forinttal költünk többet. Teljesen mindegy, hogy ön ezt megpróbálja elvitatni vagy letagadni, attól még tény marad: 700 milliárd forinttal költünk többet. És még egy fontos dolog, amiről talán ma nem beszéltünk: ha véghez vitte volna ön az akaratát, akkor ma fizetős egészségügy lenne Magyarországon; akkor azoknak, akiknél most tünetek jelentkeznek ezekben a napokban, pénzt kellene fizetniük azért, hogy kivizsgálják őket vagy kezelést kapjanak. Na, milyen szerencse, hogy az elmúlt években, eddig sem és most sem Gyurcsány Ferenc politikája érvényesül az egészségügyben! [[Taps a kormánypártok soraiban.]] Ami azt a megjegyzését illeti, hogy egy illegális bevándorlóval találkozunk: igen, mert áll a határzár, azért! Csak szeretném felhívni a figyelmét arra, hogy a határainktól délre nagyjából három és fél millióan tartózkodnak, és Törökország megnyitotta a határait, és akármennyire is fáj önöknek, igen, a migráció kérdése erős összefüggésben van a járványügyi helyzettel is, például Iránban több tízezer embert engedtek szabadon, és megvan a veszélye annak, hogy a börtönökből Európa felé veszik az irányt. Ami még a járvánnyal kapcsolatos intézkedéseket illeti, szeretném önt is tájékoztatni arról, mert ön kihagyta a felszólalásából, hogy az elmúlt napokban számos döntés született: nincs oktatás az iskolákban, de a digitális tanrend életbe lépett; tilos rendezvényeket tartani; a határzár életbe lépett; a beutazási tilalom életbe lépett; és nagyon sok döntés született azért, mert a vírussal egy időben a negatív gazdasági következmények is azonnal megjelentek. A turizmus gyakorlatilag földbe állt, a vendéglátóipar és a rendezvényszervező szektor is rendkívül nehéz napokat él meg, de ugyanígy említhetném a személyszállítást és a kulturális szektort is, és még számos más ágazatot. A kormány ezért döntött úgy, hogy június 30-áig járulékfizetési mentességet vezet be a súlyosan érintett szektorokban. A kormány arról is döntött, hogy felfüggeszti a március 18-a előtt kötött hitelek törlesztési kötelezettségét. Ez nem kapott az elmúlt percekben elég figyelmet, de azt szeretném elmondani, hogy ez vonatkozik a kölcsönszerződésekre, a hitelszerződésekre és a pénzügyi lízingre is; a kamat- és tőketörlesztésre is vonatkozik, és a hiteldíjra is. Ez a lépés, azt gondolom, hogy százezrek számára jelent érdemi segítséget. [[15.30]] És hogyha még kiegészíthetem azzal, hogy a kormány ma arról is döntött, hogy további 81 ezer kisvállalkozás mentesül a kata-átalányadó megfizetése alól, azt gondolom, hogy ez nagyon fontos lépés. A kormány nem mellékesen felfüggeszti a kilakoltatásokat, az adóbehajtásokat, és meghosszabbítja a lejáró gyes és gyed időtartamát a vészhelyzet lejárta utáni időkre. Ha jól idézem fel, ezek olyan javaslatok, amiket az elmúlt napokban önök is felvetettek, úgyhogy ennyit arról, hogy a kormányban megvane az együttműködés képessége, avagy nincs meg. Minden olyan intézkedést támogat a kormány, amely emberéleteket menthet, illetve munkahelyeket védhet meg. A veszélyhelyzet kihirdetése adott alapot ezekhez az intézkedésekhez, de várhatóan további lépésekre lesz szükség, ebben egészen biztosak lehetünk. Úgyhogy most az Országgyűlésnek kell arról döntenie, hogy meghosszabbítjae ezt a veszélyhelyzetet, illetve a mai napon támogatjae a házszabálytól való eltérést. A kormány ezt azért támogatja, mert csak így lehet biztosítani, hogy a döntések idejekorán és gyorsan megszülethessenek. Egy olyan helyzetben vagyunk, amikor a gyorsaság emberéleteket menthet, és munkahelyeket is. A mostani járványügyi helyzetben a kormányon nagyon nagy felelősség van, de az ellenzéki pártok sem tudják kivonni magukat a felelősség alól. Azt gondolom, hogy most nincsen helye pártpolitikai megfontolásoknak. Úgyhogy, tisztelt Ház, tisztelt baloldali képviselők, nekünk itt nagyon sok vitánk volt az elmúlt években; lesz is még, ahogy frakcióvezető úr felszólalásait nézem, mondjuk, a gazdasági válságkezelés ügyében. De vannak olyan idők, amikor nincs más út, csakis az összefogás útja. Márpedig most olyan heteket élünk, amikor erre van szükség: a pártpolitikai viták megvárnak, de a vírus nem vár akkor, amikor világszerte terjed. Úgyhogy bárhogy is döntsenek a mai szavazáson az ellenzéki pártok, a baloldali pártok, a kormány a falig is el fog menni, hogy ezt a vírust megállítsa, és a negatív következményeit, hatásait lecsökkentse. És ebben a küzdelemben számítunk minden magyar ember támogatására, és ők is számíthatnak a kormányra. Köszönöm, hogy meghallgattak. [[Taps a kormányzó pártok padsoraiból.]]
Most Tóth Bertalan következik; Jakab Péter után pedig Hollik István.
Köszönöm a szót, elnök úr. Tisztelt Országgyűlés! Tisztelt Államtitkár Úr! Együttműködésről nem itt az ellenzéki padsorokban kezdtünk el beszélni, hanem a miniszterelnök beszélt az operatív törzs ülése utáni sajtótájékoztatón. És ezt követően itt a viszonválaszában viszont több millió embernek a kinyújtott kezét ütötte el az együttműködés keretében, hiszen egyértelművé tette, hogy neki megvan a 133 katonája, ránk itt nincs is szükség, ezt a csatát ő egyedül meg fogja vívni. Ha mi nem vagyunk hajlandók azt feltétel nélkül elfogadni, amit idetesz az asztalunkra, akkor ebben ő nem számít a mi együttműködésünkre. Teljesen félreértették azt, amiről én beszéltem a bizalom kérdésében. [[Közbeszólás a kormányzó pártok padsoraiból: Hazudsz!]] Ma Magyarországon van több millió választópolgár, aki nem akar önöknek határidő nélküli felhatalmazást adni a rendeleti kormányzásra. Lehet ezt jogi csűrcsavarral megmagyarázni, lehet ezt elmondani, hogy ez nem így van, meg nem úgy van, ma több millió ember úgy gondolja, hogy önök ezzel a felhatalmazással biztos vissza fognak élni. Nem biztos, hogy mi is úgy gondoljuk, de ma több millió ember így gondolja. Ezért tettük azt a javaslatot, hogy építsünk be egy határidőt ebbe a törvénytervezetbe, amit az Országgyűlés… egy határidő után meg tudja tárgyalni azokat a kormányrendeleteket, amelyeket, szeretném önöknek jelezni, hogy itt az Országgyűlésben is megtárgyalhattunk volna, a veszélyhelyzet kihirdetése nélkül is megtárgyalhattuk volna, amellett, hogy egyetértünk a kihirdetéssel. Ne haragudjanak, házszabálytól való eltérést kérnek ma tőlünk. Miért nem kértek tőlünk a gyes és a gyed meghosszabbítására házszabálytól való eltérést? Miért nem kértek a végrehajtások felfüggesztésével kapcsolatban? Miért nem kértek a távoktatás elrendelésével kapcsolatban? Ne haragudjanak, itt ülünk ebben a teremben ha nem ebben, a másikban , itt vagyunk, és az önök rendelkezésére is álltunk. Nyugodtan behozhatták volna ezeket törvény formájában, az Országgyűlés ezeket megszavazta volna. Csak ez megint az önök álságos politikai hadjárata az ellenzéki politikusokkal szemben, hogy azt bizonyítsák, hogy amit önök mondanak, az biztos csak úgy lehet helyes, amit mi mondunk, az pedig a vírus szolgálatában áll. Ne haragudjanak, önök azok, akik szétrombolják azt az együttműködést, amit mi felajánlottunk, kinyújtottuk a kezünket sok millió magyar választópolgár nevében. Semmi mást nem kellett volna tenniük, mint ebbe a törvényjavaslatba beírni azt, hogy június 30-án az Országgyűlés megtárgyalja az önök által hozott rendeleteket. Ez az egyetlenegy, amit kértünk. És ha ennek objektív akadálya van, még mindig meg lehet hosszabbítani, vagy elektronikus úton lehet róla szavazni. Ez volt az, amit mi kértünk önöktől, semmi más. És erre mondtak nemet, erre mondott az önök miniszterelnöke nemet. És rátérve arra, hogy a javaslataink közül sok megjelent a kormányzati intézkedésekben, igen, ennek természetesen örülünk, de ebben is egy óriási nagy félreértés van, mert amit önök előrevetítenek, hogy itt recesszió lesz és hosszú távú felkészülés arra, hogy a gazdaságot újraindítsa az egész világ, Európa és köztük Magyarország is, ettől függetlenül emberek veszítik el az állásukat, és ezek az emberek ma 3 hónapig számíthatnak arra a megalázó álláskeresési járadékra, ami most a törvényben meghatározásra került. Éppen ezért követeljük azt, hogy emeljék meg az álláskeresési járadékot, és hosszabbítsák meg annak a folyósítási idejét. És mi nem feltétlenül béremelést követeltünk, bár ezt már rég meg kellett volna tenni önöknek az egészségügyben. Ne haragudjanak, nézzék meg, hogy az elmúlt években GDP-arányosan mennyi forrást vontak ki az egészségügyből! Mondhatják itt, hogy ennyi milliárddal több, meg annyi milliárddal több, csak éppen a GDP-növekedés arányában sokkal kevesebbet tettek mind az egészségügybe, mind az oktatásba. A környező országok rég lehagytak minket ebben a tekintetben, és most kell rohangászniuk, hogy ezt az ellátást valamilyen szinten rendbe tudják tenni, hogy kezelhesse ezt a válságot. Mi azt mondtuk, hogy ha a rendőröknek járt az egyszeri juttatás, járjon az egészségügyi dolgozóknak is, adjanak nekik is 500 ezer forintot, és a szociális ágazatban dolgozóknak is, akik most ott vannak a frontban. Ne csak védőfelszerelést, erősítsék meg az ő megélhetésüket, hogy ne kelljen azon gondolkodni, hogy a küzdelemben hogyan teremtik majd meg otthon a megélhetést. Ezek azok a javaslatok, amelyekhez ragaszkodunk, és kérem, fontolják meg; még van idő, fontolják meg ezt a határidőkérdést, és abban az esetben konszenzusos döntést tud hozni a parlament. Köszönöm szépen.
Rétvári Bence államtitkár úr fog válaszolni. Parancsoljon!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Nem egy túl hosszú törvényjavaslat, ami az Országgyűlés asztalán fekszik, és eléggé világos és egyértelmű mondatokat fogalmaz meg. Nem körmönfont szabályok, nem utaló szabályok vannak benne; teljesen egyértelmű mondatok vannak benne, amik azt mondják ki, amit már a mai napon Kocsis Máté frakcióvezető úr is idézett a 2. § (2) bekezdésében, hogy a kormány ezt a rendkívüli jogkörét szükséges mértékben, az elérni kívánt céllal arányosan, a rendelet szerinti humán járvány megelőzése, tehát a koronavírus-járvány megelőzése, kezelése, felszámolása, továbbá káros hatásainak megelőzése, illetőleg elhárítása céljából gyakorolhatja. [[Tordai Bence közbeszól.]] bekezdésében, hogy a kormány ezt a rendkívüli jogkörét szükséges mértékben, az elérni kívánt céllal arányosan, a rendelet szerinti humán járvány megelőzése, tehát a koronavírus-járvány megelőzése, kezelése, felszámolása, továbbá káros hatásainak megelőzése, illetőleg elhárítása céljából gyakorolhatja. (Tordai Bence közbeszól.) Pontosan itt van egzaktul leírva, hogy nem más kérdésekre van ez a felhatalmazása a kormánynak, csak arra, amit az elmúlt napokban is tett, akkor, amikor meghozta azokat az intézkedéseket, amelyekkel az oktatás teljesen más módra váltott át; amikkel a határokat lezárta a kormány; amikkel a rendezvényeket betiltotta a kormány; amikkel a szórakozóhelyeket, kulturális intézményeket bezárta a kormányzat. Ezek pontosan azok az intézkedések, amelyek az emberek egészségét, életét védik, és azok az intézkedések a különböző adókedvezmények, halasztások, kedvezmények kapcsán , amelyek pedig az emberek és a gazdaság, a családok talpon maradását segítik. Ezek voltak eddig is ezek az intézkedések. Ezeket erősíti meg ez a törvényjavaslat, és ezen a területen ad egy felhatalmazást, méghozzá tartalmi korláttal is és időbeli korláttal is, hiszen csak a veszélyhelyzetnek, a járványügyi helyzetnek a megelőzése, kezelése, felszámolása, elhárítása céljából és az ezekhez kapcsolódó gazdasági intézkedések céljából kapja meg a kormány ezt a felhatalmazást. Azt külön köszönjük önnek, hogy a vasárnapunkat még megörvendeztette egy külön nyelvtanórával a teljhatalom és tejhatalom keretében. [[15.40]] De ez pontosan ráirányította a figyelmet arra, hogy ez egy korlátozott felhatalmazás mind időben, mind tartalomban. Egyáltalán nem igaz az, amit önök mondanak, hogy a kormány mostantól megtehet bármit. A kormány megtehet mindent annak érdekében, hogy ezt a vírust megpróbálja minél kevésbé kockázatossá tenni, és utána megpróbálja az életet a rendes kerékvágásba visszaállítani. Csak és kizárólag erre vonatkozik ez a törvényjavaslat, semmi másra. Önök pedig pontosan azért, hogy ezt a nemzeti ügyet, a vírussal szembeni küzdelem nemzeti ügyét lerántsák a napi politikai sárdobálós szintre, mindent belemagyaráznak ebbe a törvénybe, ami nincs benne. Ez egy mondat, mindenki el tudja olvasni, nagyon egyértelmű, nagyon világos. Ezért magyaráznak önök bele mindent, ami nincs benne, hogy ez miféle általános felhatalmazást jelentene a kormányzat számára. Semmi ilyen nincs benne. Ez a szöveg nagyon jól körülhatárolt, a vírus elleni küzdelemre, az emberek és a gazdaság felszín felett tartására való felhatalmazás. Semmi több, semmi más. Az más kérdés, hogy önök olyan politikai helyzetbe kerültek, hogy mindnyájan Gyurcsány Ferenc politikáját kénytelenek követni, és ő mindig, minden alkalommal a legszélsőségesebb kormányellenes álláspontot képviseli. Azt mondja, hogy nincs alku Orbánnal, emlékezhetünk, kiírták nagy betűkkel, és önök most már nem tehetnek mást, mint hogy mögötte sorakoznak föl. S még ha úgy is gondolták volna, mert hallottuk a Fidesz frakcióvezetőjétől, hogy voltak olyan pillanatok, amikor felcsillant a konszenzus lehetősége milyen jó lett volna, az emberek mennyivel nyugodtabbak lennének, és nagyobb biztonságban éreznék magukat! Megvolt a konszenzus lehetősége, de jól látjuk, hogy a volt miniszterelnök csak a konfliktus kiélezésében érdekelt, és számára nincs nemzeti ügy. Ahogy nem volt a határon túli magyarok esetében, ugyanúgy nincs ebben a kérdésben sem. Önök pedig az ő foglyaivá váltak. Ami az egészségügy és az oktatás kiadásait jelenti, tisztelt képviselő úr: sokszor elhangzott itt a parlamentben, egyedül az önök kormányzása volt az, amely 2010 előtt az OECD kimutatása szerint az egy főre eső GDP-arányos egészségügyi költéseket csökkentette. Nem volt más ilyen ország, a legfejlettebb országok közül egy sem. Az azóta eltelt időszakban, amikor ugyanezt a hétéves időtávot 2010 után vizsgálták, akkor a hetedik legnagyobb mértékű növekedés Magyarországon volt, mert 770 milliárd forinttal növeltük az önök költségvetéséhez képest az egészségügyi kiadásokat. És ugyanígy több mint 500 milliárddal növeltük az oktatási kiadásokat; csak az oktatási bérre 350 milliárddal többet költünk idén, mint költöttünk 2010-ben az önök által elfogadott költségvetésben. Ez a helyzet is pontosan mutatja, nagyon fontos döntés volt az, amikor azt mondtuk, hogy ebben a ciklusban az egészségügyben az ápolók bérét 72 százalékkal emeljük. Köszönöm szépen. [[Taps a kormánypártok soraiban.]]
Most Jakab Péter következik.
Köszönöm a szót. Tisztelt Képviselőtársak! Az a törvényjavaslat, amit önök most letettek az asztalra, nagyon sok nevet kapott már: túlhatalmi törvény, felhatalmazási törvény, koronatörvény, és a többi, de alapvetően mégiscsak egy szóval lehet jellemezni ezt a törvényjavaslatot, ez az egy szó pedig nem más, mint hogy: államcsíny. Mert önök egészen pontosan államcsínyre készülnek. A veszélyhelyzet nagyon erős felhatalmazást adott a kormánynak ahhoz, hogy akár a parlamentet megkerülve, rendeleti úton kormányozzanak, és ez így van egyébként rendjén, hiszen valóban veszélyhelyzet van, gyors és fontos döntéseket kell hozni. Vita nincs itt arról, hogy meg kell hosszabbítani a veszélyhelyzetet, a kérdés csak az, hogy mennyi időre adjunk felhatalmazást a magyar kormánynak ahhoz, hogy parlament nélkül kormányozhassanak rendeletekkel. Mi azt mondjuk, hogy kövessük azt a gyakorlatot, amit eddig, hiszen volt már Magyarországon nemegyszer veszélyhelyzet, és ezekben a helyzetekben a parlament általában két-három hónapra megadta a rendkívüli felhatalmazást a kormány számára, s majd ha indokolttá vált, akkor újabb felhatalmazást adott a kormány számára. Mi azt gondoljuk, hogy ha önök elvárják egy egészségügyi dolgozótól vagy egy rendvédelmistől, hogy éjt nappallá téve mindennap melózzon, akkor nehogy már egy képviselő ne tudja megtenni két-három havonta azt, hogy összegyűlik, és meghozza a megfelelő döntéseket. Mi ezt tanácsoljuk. Önök meg azt javasolják, hogy ez így nem jó, mert Orbán Viktornak ez nem elég. Önök nem két hónapot meg három hónapot kérnek, hanem olyan időtartamra kérnek felhatalmazást, amire Orbán Viktor azt mondja, hogy na, ez már talán elég. Majd ő el fogja dönteni, hogy mikor nincs már Magyarországon veszélyhelyzet. Ha egy év múlva dönt így, akkor egy évig tart a rendkívüli állapot, ha tíz év múlva dönt így, akkor tíz évig tart a rendkívüli állapot; addig sem kell összehívni a parlamentet, addig is lehet korlátozni a lakosságot, a tulajdon szabadságát, a véleménynyilvánítás szabadságát, s urambocsá’ választást sem kell tartani. A kérdés tehát nagyon-nagyon egyszerű, brutálisan egyszerű, úgy hangzik, hogy indokolte élethosszig tartó felhatalmazást adni Orbán Viktornak a rendeleti kormányzásra, avagy nem indokolt. Én azt mondom, hogy királyságban egyébként indokolt, egy demokráciában meg nem. Demokráciában még rendkívüli helyzetben is képes a parlament arra, hogy két-három havonta összejöjjön, és meghozza a szükséges döntéseket. Önök ezt akarják most elvenni a magyar emberektől. Nagyon úgy tűnik, hogy miközben mi a koronavírus ellen küzdünk, Orbán Viktor maximum csak a vírus ellen. De nekünk se vírusra nincs szükségünk, se koronára. Mi nem a demokráciát akarjuk felszámolni, hanem a járványt, ahhoz pedig nem korlátlan hatalom kell korlátlan ideig, hanem védőfelszerelés, teszt, maszk, kijárási tilalom, meg éppen anyagi segítség a bajbajutottaknak. Képviselőtársak, mi, ellenzékiek eddig is és a jövőben is konstruktívak leszünk az ország védelmének tekintetében. De azért nézzék el nekünk, ha minimális bizalmi deficit van az önök irányában! Emlékezhetünk rá, hogy önök 2016-ban bevezették a tömeges bevándorlás okozta válsághelyzetet, s azóta is folyamatosan meghosszabbítják ezt a válsághelyzetet, akkor is egyébként, ha egy-két afgán szállingózik a határon. Mi a garancia arra, hogy a veszélyhelyzettel nem lesz ugyanez? Mi a garancia arra, hogy a járvány elmúltával önök nem fogják újra és újra meghosszabbítani a veszélyhelyzetet, mondjuk azért, hogy ’22-ben vagy ’26-ban ne kelljen választást tartani Magyarországon? Orbán Viktor lenne erre a garancia? Az az ember lenne a garancia erre, aki eddig is megpuccsolta a jogállamot, most meg készen áll arra, hogy törvénybe iktassa a saját maga megkoronázását? Hát, képviselőtársaim, minket nem erre hatalmaztak fel a választók! Minket azért küldtek ide az emberek, hogy a törvényalkotáson keresztül segítsük és ellenőrizzük az önök munkáját. Ebben a helyzetben elmondtam már korábban is az egyik legfontosabb, hogy megőrizzük a magyarok egységét. Ez a javaslat viszont pontosan aláássa az egységet, mert ez a javaslat azt üzeni az ellenzéki szavazóknak, hogy önök még a veszélyhelyzetet is arra akarják felhasználni, hogy totális diktatúrát építsenek ki Magyarországon. Ez a javaslat azt üzeni az ellenzéki szavazóknak, hogy megint át akarják őket verni, hogy megint vissza akarnak élni a bizalmukkal akkor, amikor a bizalom meg a fegyelem az egyik legfontosabb. Képviselőtársak, veszélyhelyzetben hadd ne kelljen már nekünk azzal foglalkozni, hogy már megint mi az önök hátsó szándéka! Veszélyhelyzetben ne legyenek hátsó szándékok! Veszélyhelyzetben védekezés legyen, meg harc az emberéletért, és ebben a harcban a kormány számíthat a Jobbik támogatására, ha kell, havonta, ha kell, kéthavonta, ha kell, háromhavonta összegyűlünk, hogy meghozzuk a szükséges döntéseket. Korlátlan hatalomra korlátlan ideig na, arra nincs szükség. Józanságra annál inkább. Legyenek józanok! Ne részegítse meg önöket a rendkívüli hatalom mámora, mert igen-igen keserű lesz az ébredés! [[Taps a Jobbik soraiban.]]
Orbán Balázs államtitkár úré a szó.
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Hallgattam az ön felszólalását, és arra gondoltam, hogy milyen fájdalmas az, hogy noha a Jobbik a legnagyobb ellenzéki frakció 2018-ban ez így volt, lehet, hogy még most is így van, bár önök folyamatosan fogyatkoznak, de önök a legnagyobb ellenzéki frakció , ebből következően a legnagyobb erőforrások is önöknek állnak rendelkezésükre ahhoz, hogy szakértőket alkalmazzanak, de az ön parlamenti felszólalását a szakértelem a mai napon nem támogatta. Jogi szakértelmet biztos, hogy nem vett igénybe, ugyanis, képviselő úr, azt kell önnek mondanom, hogy fogalma sincs arról, amiről az előttünk fekvő törvényjavaslat szól. Amit elmondott ebben az öt percben, annak semmi köze nincs a törvényjavaslathoz. [[Dr. Rétvári Bence: Így van! Értő olvasás! Szövegértés!]] Politikai performansznak kiváló volt nem tisztem értékelni, nem tisztem egyetérteni vele, de elismerem a tehetséget , de hogy jogi értelemben aközött, amit elmondott, és aközött, ami a Ház asztalán fekszik, semmilyen összefüggés nincs, az teljesen biztos. Ha legalább egy szakértő lett volna a Jobbik-frakcióban nem is kell parlamenti képviselő , aki kinyitja az Alaptörvényt, az látta volna, hogy az Alaptörvény nemzetközi összehasonlításban az egyik legrészletesebb módon rendezi a különleges jogrendi állapotokat. Hatféle különleges jogrendi állapot van. Ad absurdum, korábban még volt olyan kritika is, ha emlékszik, hogy túl sok különleges jogrendi állapot van, és túl sok garancia van az Alaptörvényben, és ez bizonytalanságot okoz. Szerintünk rendben van az, hogy ennyi különleges jogrendi állapot van, mert ahány különleges helyzet, annyiféle megoldás. Kifejezetten az ilyen és ehhez hasonló elemi csapások esetén rendeli a kormány hatókörébe 15 napra az Alaptörvény azt, hogy veszélyhelyzetet hirdessen. Ez a veszélyhelyzet viszont csak akkor él túl, és ma ezért gyűltünk össze, az ittlétünk legfontosabb oka a mai napon az, hogy a veszélyhelyzetben, amit 15 napra lehet meghirdetni, az itt meghozott rendelkezések csak akkor élnek tovább, ha ezeket az intézkedéseket az Országgyűlés egyrészt megerősíti, másrészt a veszélyhelyzet hatályát meghosszabbítja. [[15.50]] Ehhez szeretnénk kérni, tehát a koronavírus elleni védekezéshez szeretnénk kérni az önök hozzájárulását, ha ugyanis nem járulnak hozzá a házszabálytól való eltéréshez, akkor a 15 nap letelik, ezeknek az intézkedéseknek a hatálya lejár az Alaptörvény értelmében. Mindazon intézkedéseknek, tehát a határvédelmet, az üzleteknek a korlátozását, a gazdasági intézkedéseket, az egészség védelmét szolgáló intézkedések hatálya lejár, és lehet, hogy ki tudunk találni valami megoldást, hogy a helyzetet kezeljük, de a jogbiztonságot pont az önök lépése fogja aláásni, pont akkor, amikor a legnagyobb szükség van arra, hogy a védekezés miatt az ország egységet mutasson. [[Dr. Varga-Damm Andrea: Nem igaz!]] Ahogy a miniszterelnök úr is elmondta, teljes félreértésben vannak: az Országgyűlés bármikor dönthet úgy, hogy a felhatalmazást visszavonja. [[Dr. Varga-Damm Andrea közbeszól.]] De kérdezem én hadd tegyek fel én is önnek egy kérdést, frakcióvezető úr! , vállalja ön annak a felelősségét, hogy belerakunk, úgy, ahogy önök követelik, egy határidőt, és utána a járvány sajnos egy olyan helyzetet eredményez, amilyen helyzetet más, külföldi országokban eredményezett, és az Országgyűlés egyébként határozatképtelen, és pont, amikor a legnagyobb szükségben vagyunk [[Közbeszólás a kormánypártok soraiból: Így van!]] akkor nem tudjuk a veszélyhelyzetet meghosszabbítani? Vállalják önök ennek a lehetőségét? [[Magyar Zoltán felmutatja a laptopját. Jakab Péter: Digitálisan!]] Én értem, hogy vannak kreatív megoldásaik, de azokat sem fogadta el a parlament, ilyen eljárásrend, amiről önök beszélnek, és amire hivatkozva megtagadják, hogy a héten hatályban maradjanak az intézkedések, olyan eljárásrend nincsen [[Magyar Zoltán: Csinálunk! Csinálunk!]] az törvénytelen, amit önök mondanak. Ez nem egy olyan hely, hogy egyszerűen csak beír egy sms-t, hogy ön így és úgy szavazott, és akkor az úgy lesz [[Derültség a kormánypártok soraiban.]] ne vicceljen már, frakcióvezető úr! Ez egy komoly hely, itt komoly eljárásrend van. [[Dr. Varga-Damm Andrea közbeszól. Jakab Péter: Korlátlan hatalmat adni…!]] Semmilyen korlátlan hatalom nincsen, a parlament bármikor visszavonhatja a támogatását a koronavírus elleni védekezéshez, minden garanciát tartalmaz a javaslat. Beleírtuk azt, én is ott voltam a hétpárti egyeztetéseken: szükségesség, arányosság, célhoz kötöttség, az Alkotmánybíróság ellenőriz. Ha nem írtuk volna bele, alkotmányjogilag akkor is így lenne, mert az Alaptörvény alapján ennek így kell lennie, tehát bőven elég, hogy ez a dolog az Alaptörvényben szerepeljen, és hogy az Alkotmánybíróság ebből, az Alaptörvény szövegéből ezt kiolvassza, úgy, ahogy ezt kiolvasztotta, nekünk még bele se kell írni; de beleírtuk, azért, mert önöknek ez volt a kérése. Ennek ellenére nem támogatták, és ezzel a magyar emberek életét és biztonságát veszélyeztetik. [[Dr. Varga-Damm Andrea közbeszól.]] A lelkük rajta! Köszönöm szépen. [[Taps a kormánypártok soraiban.]]
Most Hollik István következik. Parancsoljon!
Köszönöm szépen a szót. Tisztelt Elnök Úr! Tisztelt Ház! Valóban nem túlzás azt állítani, hogy Európa és benne Magyarország is hadban áll, az ellenség láthatatlan ugyan, de azt most már látjuk, hogy rendkívül veszélyes. A nemzetállamok mindenhol felvették a harcot a koronavírus ellen, ki-ki teszi azt, amit a legjobbnak lát. Nálunk a kormányzat helyesen az emberi élet védelmét tette, éppen ezért a elsődleges cél most nem is lehet más, mint a járvány terjedésének a lassítása, illetve a legveszélyeztetettebbek, az idősek és az immunhiányos betegek megvédése, és ez hatalmas erőfeszítést és rengeteg áldozatot követel minden magyar honfitársunktól. Ezért én is szeretnék köszönetet mondani mindenkinek, az orvosoknak és a nővéreknek elsősorban, akik a frontvonalban küzdenek az emberi életek megmentéséért, a tanároknak is róluk talán ma még nem esett szó , akik rendkívül kreatívan és gyorsan kezdték meg gyermekeink digitális oktatását. De emellett köszönet illeti a vállalatokat, a Magyarországon működő vállalatokat, hogy vállalták a súlyos intézkedéseket, tudván, hogy ez rendkívül nagy gazdasági terhet fog jelenteni számukra. És köszönet minden magyarnak, aki betartja a hatóságok utasításait. Emellett pedig köszönettel tartozunk azoknak is, akik önszerveződő módon segítik idős ismerőseiket, a rokonaikat, gyűjtéseket szerveznek, önkéntesként jelentkeznek az önkormányzatoknál, az ő munkájuk is felbecsülhetetlen. Az emberek, a vállalatok, a hivatásrendiek is teszik tehát a dolgukat, de teszi a dolgát a kormány is, amely veszélyhelyzetet hirdetett meg, és ennek értelmében lezárta a határokat, bevezette a rendezvények tilalmát, korlátozta az üzletek nyitvatartását, és gazdasági intézkedéseket jelentett be a múlt héten, amelyek körét pedig újabb hat ponttal bővítette ma. Na most, abba inkább bele se gondoljunk, hogy mi lett volna, hogyha az országot egy ilyen veszélyhelyzet olyan állapotban éri, mint amilyen állapotban volt az ország a Gyurcsány-kormány ideje alatt! Akkor a hírek ma valószínűleg nem gazdasági intézkedésekről, munkahelyvédelemről szólnának, hanem az állam fizetőképtelenségéről és arról, hogy az IMF dörömböl Magyarország ajtaján. [[Dr. Varga-Damm Andrea: Mi köze ennek a koronavírushoz?!]] Látható tehát, hogy az egészségügy, a rendvédelem, a civil szféra és a kormányzat is minden eszközzel igyekszik segíteni a magyar embereken, éppen ezért itt az ideje, hogy végre az Országgyűlés is tegye a dolgát. Kedves Képviselőtársaim! Az utóbbi tükrében ejtenünk kell pár szót az Országgyűlés felelősségéről is. Ilyen krízishelyzetben egyszerűen nincs idő arra, hogy a kormány kivárja a törvényalkotás normál, hetekig tartó menetét, itt azonnal cselekedni kell, hiszen emberéletekről van szó. Ragaszkodnunk kell ahhoz, hogy egy ilyen kialakult veszélyhelyzetben a kormányt ne korlátozza a döntéshozatalban senki az alkotmányos keretek között természetesen. Emberéletek múlhatnak azon, hogy azonnal, pár percen belül képese a kormány megtenni mindent. Ezt a cselekvőképességet garantálhatja a koronavírus-törvény elfogadása. Éppen ezért még mindig a felelősség mezsgyéjén fel szeretném hívni a figyelmet az alábbi tényekre: a kormány 15 napra hirdetheti ki a veszélyhelyzetet, az 26-án lejár, meg kell tehát hosszabbítanunk a veszélyhelyzet állapotát; ha ez nincs, akkor fennáll az a veszély, hogy meg kell nyitni a határokat, megnövekszik a kitettség, a fertőzések száma meredeken emelkedni fog. [[Dr. Varga-Damm Andrea közbeszól.]] Én azt gondolom, hogy ezt a felelősséget senki nem vállalhatja fel. Mivel senki nem tudja megmondani, hogy mikor lesz vége a koronavírus-járványnak, nem tehetjük meg, hogy konkrét időpontig adunk érvényes felhatalmazást. Azoknak, akik diktatúrát vizionálnak, ajánlom figyelmükbe a törvényjavaslat szövegét, ezt az államtitkár urak is részletesen ismertették már. Azt mondja: a kormány a humán járvány megelőzése, kezelése és felszámolása, továbbá káros hatásainak megelőzése, illetve elhárítása céljából gyakorolhatja ezt a hatalmat. Ez nem korlátlan! Éppen ezért vagyok szomorú, amikor azt hallom Jakab Pétertől, hogy korlátlan idejű felhatalmazásról beszél. Visszafogott leszek, mert most nem a pártpolitikai csatározások ideje van itt [[Az elnök csenget.]] de visszafogottan megkérdezem: aki korlátlan idejű felhatalmazásról beszél, az normális? [[Közbeszólások és taps a kormánypártok soraiból. Dr. Varga-Damm Andrea közbeszól.]] Mert azt gondolom, hogy nem. [[Taps a kormánypártok soraiból.]]
Völner Pál államtitkár úré a szó.
Köszönöm a szót, elnök úr. Tisztelt Ház! Tisztelt Képviselőtársam! Jól emlékszünk a miniszterelnök úr múlt heti felszólalására, amelyre az ellenzéki frakciók reagáltak, egyöntetűen egyetértettek abban, hogy a jelen helyzetben minden felelősség a kormányé, minden felelősség a miniszterelnökön van, és le lehetett vonni a következtetést, azt, hogy ha a felelősség a kormányon van, akkor a döntéseket is a kormánynak kell meghoznia. Amiről ma beszélünk, az egy házszabálytól eltérés, ahol az ellenzéki pártoknak van felelősségük abban és itt megjelenik az ő felelősségük is , hogy a kormányt, illetve a kormánytöbbséget alkotó képviselőket olyan helyzetbe tudjáke hozni, hogy a holnapi napon tudjanak dönteni arról, hogy elfogadjuk egyrészt a kormány által eddig hozott intézkedéseket, amelyek jó részét, ahogy itt hallhattuk a mai napon is, úgy tűnik, az ellenzéki pártok javasolták, tehát nagyon nem érthető az a kitétel, hogyha ezt ők nem tudnák elfogadni; a másik része pedig, hogy a kormánypártok meg tudják szavazni azt a fajta lehetőséget a kormánynak, hogy a veszélyhelyzet alapján továbbra is operatív módon, gyors döntéseket hozzon. [[16.00]] Néhány képviselőtársam itt a napirend előtti felszólalásokban is említette, hogy a parlament is meg tudta volna hozni ezeket a döntéseket, meg tudta volna szavazni akár az ellenzéki pártok részéről is ezeket a határozatokat, amelyek kormányrendeletekben szerepelnek, kezdve a határok lezárásától a távoktatásig az iskolák tekintetében, ugyanakkor nem veszik figyelembe, hogy a házszabály szerint a törvényalkotás jelenleg normál menetrendben egy körülbelül hathetes folyamat. Hol tartottunk hat héttel ezelőtt, hol tartunk most, és hol fogunk tartani hat hét múlva? Ha ezt valaki felelősen végiggondolja, akkor beláthatja, hogy nem valós dolgokról beszél. S aki azt állítja, hogy a kormány visszaél a hatalmával, nézzék meg az elmúlt időszakot, vane olyan intézkedése a kormánynak, amely nem a járványügyi helyzettel kapcsolatban született volna, terveze a kormány olyan intézkedést, amely nem ezzel kapcsolatban merülne fel, nézzék meg az operatív törzs működését, az általuk kidolgozott javaslatokat! [[Zaj. Az elnök csenget.]] Miniszterelnök úr ma is beszámolt arról, hogy milyen polémiák zajlanak, milyen lehetséges lépések lehetségesek, amikor a járványhelyzet fokozódik. Valamint abban a törvényjavaslatban, amelyik előttünk áll, abban is benne van, hogy attól függetlenül, hogy a kormánynak van egy ilyen jogköre, hogy rendeleti úton tud eltérni a jelenlegi szabályozásoktól, rendszeresen beszámol a kormány az Országgyűlés előtt arról, hogy milyen tevékenységet végez tehát ma is megjelent miniszterelnök úr, és elmondta, hogy hol tartunk és mik történtek az elmúlt egy hétben , s az is, hogy amennyiben az Országgyűlés nem ülésezik, akkor az Országgyűlés elnökének és a képviselőcsoportok vezetőinek számol be a kormányzat arról, hogy hol tartunk. A törvényjavaslat azt is tartalmazza, hogy a veszélyhelyzet lejárása előtt dönthet úgy az Országgyűlés, hogy megváltoztatja ezt a helyzetet. Tehát ahogy miniszterelnök úr is említette a napirend előtti felszólalásában, az Országgyűlés kezében valamennyi jogkör mindvégig megmarad. Tulajdonképpen az a döntés, amit most hozunk, az arról szól, hogy a kormány valóban azokat a rendeleteket, amelyek a mai napon is meg fognak jelenni, ez elképzelhetetlen lenne parlamenti keretek között, hogy óráról órára reagáljon a helyzetre. Hogyan képzeljük el, hogy a jelenlegi jogszabályi keretek között például közbeszerzési és egyéb szabályokat betartva [[Zaj. Az elnök csenget.]] milliárdokért rendeljünk orvosi berendezéseket, védőeszközöket külföldről? [[Közbeszólások a Jobbik soraiból: Ez a baj! Nem most kell rendelni!]] Megjegyzem egyébként, hogy a protokoll szerint az egészségügyben azok a felszerelések, amelyek a normál működéshez szükségesek voltak, mindvégig jelen voltak, s azok a beszerzések pedig, amelyek a jelen járványügyi helyzet méretéhez igazodnak, azok korábban is folytak, most is folynak, s ahogy a járványügyi helyzet rosszabbodik, látható, hogy egyre több felszerelés kerül be az országba, s ezeknek az elosztása is megtörténik, mivel most már nemcsak a járványügyi kórházak kapnak ezekből a felszerelésekből, hanem azok az intenzív osztályok is, amelyek az országban a többi kórházban megtalálhatók, és remélhetőleg a holnapi napon már ezen a területen is mindenki meg tud nyugodni. Tehát valóban igaza van képviselőtársamnak, kérjük az ellenzéki pártokat, hogy éljenek a lehetőséggel, adják át a felelősséget a kormányzatnak [[Dr. Varga-Damm Andrea: Aha! Dr. Brenner Koloman: Gratulálok!]] hogy ebben a helyzetben tudjon dönteni operatív kérdésekben, és megadatott önöknek az a lehetőség, hogy akár a távolmaradásukkal, akár a döntésükkel ezt elősegítsék. Köszönöm a figyelmet. [[Taps a kormánypártok soraiban.]]
Köszönöm. Utolsó napirend előtti hozzászólóként Bánki Erik képviselő úrnak adom meg a szót. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! A koronavírus-járvány következtében az első és legfontosabb dolog mindannyiunk számára a magyar emberek életének védelme, amelyhez a kormány az operatív törzzsel együttműködve minden tájékoztatást és minden segítséget megad, amelyet ezúton is szeretnék megköszönni. Azonban kevés valamennyi kormányzati jó szándék, kevés az a rengeteg gyors és jó döntés, amely megszületik, kevés hozzá az a támogatás, amelyet a törvényhozásban mi meg tudunk adni, akkor, ha nincsenek azok az emberek, akik az életük, egészségük kockáztatásával részt vesznek abban, hogy ezek a döntések végrehajthatók legyenek. Ezért külön szeretném megköszönni valamennyi orvosnak, egészségügyi dolgozónak, rendőrnek és katonának azt a mindennapos megfeszített munkát, amit valamennyi honfitársunk érdekében tesz, és arra kérem őket, hogy bár hosszú hónapok állnak még előttünk, az a kitartás, amellyel a feladatukat elvégzik, és az a szakértelem, amellyel munkájuk hatékonyságát emelik, azok továbbra is erősítsék a munkájukat. [[Zaj. Az elnök csenget.]] Természetesen elsődleges dolog az emberek életének a védelme és egészségük megőrzésének a biztosítása, de emellett sajnos jól látható az, hogy a járványnak van egy másodlagos hatása, amely egy elhúzódó és rendkívül súlyos gazdasági válsággal párosul. Jól látjuk azokat az országokat, amelyek előttünk járnak e tekintetben, hogy milyen mérhetetlen károkat okozott, mennyi munkanélküli lett, mennyi ember vesztette el a munkáját, mennyi gyárnak és üzemnek kellett bezárnia, milyen problémát jelent a stratégiai gazdasági vállalatok működésének a biztosítása is. Éppen ezért nagyon fontos, hogy ezen a területen is gyors, hatékony és eredményes intézkedések szülessenek. A kormány korábbi döntései, miszerint elsősorban a meglévő munkahelyek megőrzésére koncentrálva segíti a munkaadókat és egyébként a munkavállalókat is, azt gondolom, hogy a lehetőségekhez mérten a legjobb döntés voltak. Az, hogy a munkaadóknak nem kell járulékot fizetni a munkabérek után, és hogy a munkavállalóknak a társadalombiztosítási terhektől megszabadulva, csak egy minimális egészségbiztosítási járulékot kell fizetniük, azt gondolom, egy nagyon jó lépés annak érdekében, hogy minél több ember megtarthassa a munkahelyét. Nagyon fontosak azok az újabb intézkedések is, amelyeket miniszterelnök úr a mai napon jelentett be, amelyek jól láthatóan a magyar gazdaság szereplőinek együttműködésével születtek, és bízunk benne, hogy végrehajtásuk eredményes lesz. Bízom abban is, hogy a kormány a további egyeztetéseknek megfelelően megtalálja még azokat a döntéseket, amelyek a gazdaság szereplőinek további védelmét és a válság utáni állapotban az újra megerősödését is tudják biztosítani. Nagyon fontos az, hogy milyen helyzetben van ma a magyar gazdaság. Azt gondolom, hogy egy 2008-as állapothoz képest, amikor egy jelentős recesszióban ért bennünket a világgazdasági válság, nem is volt mozgásterünk, nem születtek jó döntések, így a magyar munkavállalók százezrei kerültek utcára, a munkanélküliség az egekben volt, és a magyar gazdaság teljesítőképessége gyakorlatilag a nullára esett vissza. A jelenlegi körülmények között, hála istennek, a korábbi gazdasági döntéseknek, a kormányzat sikeres gazdaságpolitikájának köszönhetően sokkal jobb helyzetből indultunk. Ez azonban nem jelenti azt, hogy nem lesznek a későbbiekben fájdalmas következményei ennek a gazdasági válságnak. Ezért az a feladatunk, és ebben kérem tisztelt képviselőtársaim támogatását is, hogy megtaláljuk azokat a megoldásokat, amelyekkel a vállalatoknak, a magánvállalkozásoknak az életterét biztosítani tudjuk, és lehetőséget tudunk nyújtani számukra arra, hogy a munkavállalóikat meg tudják tartani. Azok az emberek pedig, akik elveszítették a munkájukat ebben az időszakban, nekik pedig új munkalehetőségeket kell kínálni. Ezért üdvözlöm a kormánynak azt az elképzelését, amely szerint egy újabb, a munkahelyteremtéseket ösztönző és a gazdaságot élénkítő programot, a gazdaságvédelmi akciótervnek egy következő etapját, egy következő lépcsőjét szeretné megcsinálni. Tisztelt Képviselőtársaim! Nehéz időket élünk, és az a szomorú helyzet, hogy a harc nagy része még előttünk áll. Arra kérem a kormányt, hogy továbbra is tegyen meg mindent a magyar emberek életének megmentéséért, valamint azért, hogy a járványt kísérő gazdasági válság hatásai a lehető legkíméletesebbek legyenek. Arra kérem tisztelt képviselőtársaimat mind a kormánypárti, mind az ellenzéki oldalon, hogy a kormányt ebben a munkájában a következő időszakban minden tekintetben támogassák. Köszönöm szépen a figyelmet. [[Taps a kormánypártok soraiban.]]
Tállai András államtitkár úré a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Ahogy ön is elmondta, az első és legfontosabb ebben a nehéz helyzetben, a vírus elleni küzdelemben az emberek egészsége, az emberek biztonsága, az emberek védelme. Ez azonban kiadásokkal jár, ezért a kormány első és legfontosabb feladata volt pénzügyi szempontból a költségvetési források biztosítása. Költségvetési források nem lehetnek akadályai a vírus elleni küzdelemnek, ahogy miniszterelnök úr ezt a parlamentben már elmondta. Az operatív törzs döntését az akciócsoport követi, és minden forrást rendelkezésre bocsát. A költségvetést a szükséges módon módosítjuk, eltérítjük a védekezés érdekében, a 2020-as költségvetést is és a 2021-es költségvetést is. Azt gondolom, ebben a kérdésben is a kormány felelősen gondolkodik. Ami a képviselő úr által említett gazdasági hatásokat illeti, annyit tudunk, hogy ezek nagyon súlyosak lesznek, s nagyon komoly következményekkel járnak. Amit tudunk, az sajnos a turizmusban bekövetkezett válság, hiszen hetek alatt lényegében lemondták a magyarországi összes foglalást, a tervezett látogatásokat. [[16.10]] Ezáltal csökken a vendéglátás, csökken a szolgáltatás és sajnos csökken és csökkenni fog a fogyasztás is. Ezt követi a termelések leállása, hiszen a termelői láncok kialakulása, a más országoktól való függőségnek sajnos ez a következménye, mint ahogy az autógyárak tekintetében már megtapasztaltuk Magyarországon. Sajnos ennek a következménye a munkanélküliség lesz. Azt gondolom, a kormány, a magyar kormány az európai országok tekintetében az elsők között lépett, és bátor, gyors döntést hozott, immár kettő komoly döntést is hozott a családok és a magyar vállalkozások megvédése érdekében. Jelzem egyébként, hogy például Németországban még ma tárgyalja a kormány ezt a gazdasági csomagot, és később terjeszti a parlament elé. A kormány első komoly döntése a családok védelme. A családokat úgy tudja megvédeni a legjobban a kormány, hogy a rájuk nehezedő terhek, a hitelek, azok törlesztései tekintetében ami egyébként ötmillió ügyfelet jelent és 7,4 millió szerződést moratóriumot hirdetett ez év december 31-ig. Tehát közel ötmillió döntheti el, hogy tovább törleszti, tudja törleszteni a hiteleit, a kötelezettségeit a bankok és a pénzügyi intézetek felé, vagy nem. E mellé párosul a kilakoltatási és lefoglalási moratórium meghirdetése és a gyet, gyed veszélyhelyzet idejére való meghosszabbítása. Jelenleg ennyi konkrét döntés van a családok érdekében, amely, azt gondolom, a jelen helyzetben nagyon-nagyon komoly segítség lehet minden magyar családnak. De ugyanúgy igaz ez a magyar vállalkozásokra is, hiszen a meghirdetett ágazatokban, ahol a legnagyobb nehézség van, ez mintegy 15 ezer vállalkozást érint és 300 ezer ember munkáját, nem kell szociális hozzájárulási adót, régi nevén járulékot fizetni. De nem kell a kisvállalkozásoknak katát fizetni a taxisok mellett ma már 81 ezer vállalkozásnak sem. Ugyanígy leállnak az adóvégrehajtások, ami jelentős könnyítést jelent a működőképes vállalkozások számára. Nagyon fontos, hogy a hiteltörlesztési moratórium a vállalkozásokra is vonatkozik. Ez egyébként 145 ezer vállalkozás mintegy 380 ezer szerződését illeti. Itt jegyzem meg, hogy a Magyar Nemzeti Bank is segít a likviditási problémák megoldásában. Tisztelt Országgyűlés! A munkahelyek megvédése a következő és legfontosabb feladatunk. Úgy gondolom, a magyar gazdaság erős, és meg tudjuk védeni magunkat, amiben a kormány segít. Azért, hogy legyen hozzá önbizalmunk, hadd mondjak el egy hírt: a Bank of America pénzügyi szolgáltató csoport kutatási részlege szerint a magyar gazdaság ebben a nehéz helyzetben is felülteljesít, 0,8 százalékos GDP-növekedés várható. Ez Közép-Európában a legmagasabb. Csehországban és Romániában például visszaesést jósolnak ezek a kutatók. Tisztelt Országgyűlés! A magyar kormány, Magyarország, a magyar gazdaság felkészült a válság kezelésére. Köszönöm szépen. [[Taps a kormánypárti padsorokban.]]
Amennyiben a képviselő hölgyek és urak a helyükre ültek, akkor még nem a szavazás következik, hanem egy jelenlét-ellenőrzést szeretnék kérni annak érdekében, hogy lássuk, hogy mindenkinek működike a szavazógépe. Kérném a technikai személyzetet, hogy ennek a feltételeit biztosítsák, és amint megjelenik a monitoron a lehetőség, akkor elrendelem a jelenlét-ellenőrző szavazást. [[Megtörténik.]] Köszönöm szépen.Kérem, hogy mindenki nyomja meg valamelyik gombot az asztalán. [[Jelenlét-ellenőrzés. Jelen van: 181; távol van: 18.]] Köszönöm. Kérdezem, hogy vane valaki, akinek a gépe nem működött az észlelése szerint. [[Nincs jelentkező.]] Nincsen jelentkező. Akkor úgy tekintem, hogy mindenkinek a gépe működik, és akkor megyünk tovább. A szavazás előtt még megkérem Hiszékeny Dezső jegyző urat, hogy ismertesse a további, napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Varga Zoltán, DK; Sebián-Petrovszki László, DK; Varga-Damm Andrea, Jobbik.A holnapi napon napirend előtti felszólalásra jelentkeztek a következő képviselők: Mellár Tamás, Párbeszéd; Csárdi Antal, LMP; Bősz Anett, DK; Tóth Bertalan, MSZP; Brenner Koloman, Jobbik; Soltész Miklós, KDNP; Halász János, Fidesz. A holnapi napon napirend utáni felszólalásra jelentkezett Varga-Damm Andrea, Jobbik; Steinmetz Ádám, DK. [[Derültség.]]
Bocsánat, valószínűleg…
Rosszul van írva, valóban, elnézést kérek. [[Derültség.]]
Nem a jegyző úr a hibás, elnézést kérek! Örülök neki, hogy sikerült egy kis derültséget csalni a mai napra, de most vegyük újra komolyan a dolgokat!A mai napirend megállapítására kerül sor. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Államtitkár urak a helyükre ültek. Most házszabálytól való eltérésekre tett javaslatokról határozunk. Tisztelt Országgyűlés! A Házbizottság az azonnali kérdések tárgyalási rendjével kapcsolatban házszabálytól eltérésre tett javaslatot. A házszabálytól eltérésre tett javaslatot a H/9825. számon a honlapon megismerhetik. Felkérem Szűcs Lajos jegyző urat, hogy ismertesse ezt.
Tisztelt Országgyűlés! A Házbizottság az egyes házszabályi rendelkezésekről szóló 10/2014. országgyűlési határozat a továbbiakban HHSZ 65. § (1) bekezdésében foglalt jogköre alapján az alábbiakat javasolja az Országgyűlésnek. Az Országgyűlés az élet- és vagyonbiztonságot veszélyeztető, tömeges megbetegedést okozó humán járvány megelőzése, illetve következményeinek elhárítása, a magyar állampolgárok egészségének és életének megóvása érdekében 2020. március 11-én kihirdetett veszélyhelyzet megszűnésének napjáig ha az Országgyűlés a veszélyhelyzet fennállása alatt a jelen lévő országgyűlési képviselők több mint felének szavazatával a határozati házszabálytól való eltérés hatályát nem szünteti meg úgy térjen el a határozati házszabály rendelkezéseitől, hogy az azonnali kérdések bejelentésére azon az ülésnapon, amelynek napirendjén vagy tervezett napirendjén az azonnali kérdések órája szerepel, az ülés első hetében legkésőbb az ülésnap megnyitása előtt három órával, az ülés második hetében legkésőbb az ülésnap megnyitása előtt két órával legyen lehetőség. A fenti határidőben a független képviselő is kérhesse, hogy az azonnali kérdések órájának keretében kérdést tehessen fel, azzal, hogy az ülésnapra csak egy ilyen szándékot jelenthet be. Az azonnali kérdések órájában a független képviselők ülésenként összesen egy kérdést tehessenek fel, azzal, hogy a kérdéseik sorrendjét a bejelentés időpontját is figyelembe véve úgy kell megállapítani, hogy az azonnali kérdést bejelentő független képviselők közül mindig más képviselő kerüljön sorra, előnyben részesítve azt a képviselőt, akinek a veszélyhelyzet fennállása alatt még nem hangzott el azonnali kérdése. A független képviselő az azonnali kérdését akkor tehesse fel, ha valamennyi képviselőcsoportból egy felszólaló lehetőséget kapott azonnali kérdés elmondására. A HHSZ 126. § (2) bekezdését azzal kelljen alkalmazni, hogy az a)-c) pont szerinti esetekben el nem hangzott kérdést visszavontnak kell tekinteni, és az ülést vezető elnök a szót a soron következő kérdést feltenni kívánó független képviselőnek adja meg. [[16.20]]
Tisztelt Országgyűlés! Felhívom a figyelmüket arra a tényre, hogy a házszabálytól való eltéréshez a jelen lévő képviselők négyötödének igen szavazatára van szükség. Megkérdezem tehát a tisztelt Országgyűlést, hozzájárule a házszabálytól való eltéréshez a H/9825. számú javaslat alapján. Kérem, szavazzanak! [[Szavazás.]] Az iménti javaslathoz a Ház 189 igen szavazattal, egyhangúlag hozzájárult. Az elnöki jogkörben előterjesztett javaslat azt kezdeményezi, hogy az Országgyűlés a koronavírus elleni védekezésről szóló T/9790. számú törvényjavaslat tárgyalása és döntéshozatala során úgy térjen el a határozati házszabályi rendelkezésektől, hogy a holnapi napon már a zárószavazásra is sor kerülhessen. A házszabálytól való eltérésre tett javaslatot T/9790/3. számon a honlapon szintén megismerhetik. Kérdezem a tisztelt Országgyűlést, hogy hozzájárule a házszabálytól való eltéréshez. Kérem, most szavazzanak! [[Szavazás.]] A Ház 137 igen szavazattal, 52 nem ellenében, tartózkodás nélkül a házszabálytól való eltéréshez nem járult hozzá. Kérem, akinek maszk van a szája előtt, az vegye úgy, hogy ne tegye tönkre ordibálással! A kormány kezdeményezte, hogy a koronavírus elleni védekezésről szóló 9790. számú előterjesztést sürgős eljárás keretében még ezen az ülésen tárgyalja meg az Országgyűlés. A sürgősségi javaslatot T/9790/1. számon a honlapon megismerhetik. Kérem Szűcs Lajos jegyző urat, hogy ismertesse ezt a javaslatot.
Tisztelt Országgyűlés! A törvényjavaslat általános vitájára a lezárásig az Országgyűlés 2020. március 24-ei, keddi ülésnapján kerüljön sor, a szavazásokat követő első napirendi pontként. Módosító javaslat benyújtására 2020. március 24-én, kedden az általános vita lezárásáig legyen lehetőség. A részletesvita-szakasz a törvényjavaslat általános vitájának lezárásával nyíljon meg, a Törvényalkotási bizottság a HHSZ 46. § (1) bekezdés szerinti tájékoztatás beérkezését követően, de a 46. § (2) bekezdésében meghatározott határidő előtt értékelhesse a részletes vitát lezáró bizottsági módosító javaslatokat.
Tisztelt Országgyűlés! Felhívom a figyelmüket, hogy a sürgős tárgyalás elrendeléséhez a jelen lévő képviselők kétharmadának igen szavazatára van szükség. Kérdezem önöket, sürgős tárgyalásba veszike a T/9790. számú előterjesztést, az általános vita időpontjának meghatározásával együtt. Kérem, szavazzanak! [[Szavazás.]] A Ház 152 igen szavazattal, 31 nem ellenében a sürgősségi javaslatot elfogadta. Az előterjesztés általános vitájára a lezárásig a keddi ülésnapon kerül sor, a szavazásokat követő első napirendi pontként. Tisztelt Országgyűlés! Az egyes házszabályi rendelkezésekről szóló országgyűlési határozat 37. § (1) bekezdése értelmében az Országgyűlés egyes napirendi pontok időkeretben történő tárgyalását határozhatja el. Az elnöki jogkörben előterjesztett indítvány ennek alapján azt kezdeményezi, hogy a koronavírus elleni védekezésről szóló T/9790. számú előterjesztést az Országgyűlés ötórás időkeretben tár-gyalja. Az LMP képviselőcsoportja és öt független képviselő kérésére az egyes házszabályi rendelkezésekről szóló határozat 37. § (4) bekezdése értelmében az időkeretes tárgyalás elfogadása esetén a képviselőcsoport rendelkezésére álló időkeret a kétszeresére emelkedik. Felkérem Hiszékeny Dezső jegyző urat, hogy ismertesse az időkeret felosztására vonatkozó indítványt.
Tisztelt Országgyűlés! A javasolt időkeret megoszlása az időkeret-emelésre figyelemmel a következő: a Fidesz képviselőcsoportjának 103 perc; a KDNP képviselőcsoportjának 47 perc; a Jobbik képviselőcsoportjának 38 perc; az MSZP képviselőcsoportjának 32 perc; a DK képviselőcsoportjának 25 perc; az LMP képviselőcsoportjának 22 perc, amelynek duplázását kezdeményezte, tehát összesen 44 perc; a Párbeszéd képviselőcsoportjának 21 perc; a független képviselőknek pedig 12 perc, amelynek duplázását kezdeményezték, tehát összesen 24 perc áll rendelkezésre. A frakciók részére biztosított időkeretek magukban foglalják a 20-20 perces vezérszónoki felszólalások idejét is.
Tisztelt Ház! Most szintén határozathozatal következik. Kérdezem a tisztelt Országgyűlést, egyetérte azzal, hogy az előterjesztést a jegyző által ismertetett időkeretben tárgyaljuk. Kérem, szavazzanak! [[Szavazás.]] Az időkeretes tárgyalásra vonatkozó javaslatot a Ház 169 igen szavazattal, 15 nem ellenében, 3 tartózkodás mellett elfogadta. Tisztelt Országgyűlés! Az előterjesztő azt kezdeményezte, hogy az Országgyűlés kivételes eljárásban tárgyalja meg az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. számú törvény módosításáról szóló T/9823. számú előterjesztést. Az előterjesztő azt kezdeményezte, hogy a módosító javaslat benyújtására a kivételes eljárást elrendelő döntés meghozatalát követő 3 órán belül legyen lehetőség, az összevont vitára 2020. március 24-én első napirendi pontként kerüljön sor, az összegző módosító javaslatról való döntésre 2020. március 24-én kerüljön sor, a zárószavazásra 2020. március 24-én kerüljön sor. A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. A kivételes eljárás elrendeléséhez a képviselők több mint felének, azaz 100 képviselőnek az igen szavazatára van szükség. Most a döntéshozatalra kerül sor. Kérdezem önöket, elfogadjáke a T/9823. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] A Ház 134 igen szavazattal, 34 nem ellenében, 18 tartózkodás mellett az indítványt elfogadta. Az elfogadott döntésünknek megfelelően módosító javaslat benyújtására ma 19 óra 28 percig van lehetőség. Tisztelt Ház! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosításokkal. Kérem, kézfelemeléssel jelezzék! [[Szavazás.]] Köszönöm. Megállapítom, hogy a Ház látható többsége a napirendet elfogadta. Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. számú országgyűlési határozat módosításáról történő határozathozatal. Az elnöki jogkörben előterjesztett S/9817. Felkérem Szűcs Lajos jegyző urat, hogy mindazonáltal ismertesse ennek tartalmát.
Tisztelt Országgyűlés! 1. pont. Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat 1. pontja a következők szerint módosul. Az Országgyűlés az Európai ügyek bizottságába Dunai Mónikát, Horváth István helyett dr. Tilki Attilát, Bana Tibort; a Mezőgazdasági bizottságba Lázár János helyett Horváth Istvánt, a Nemzeti összetartozás bizottságába dr. Tilki Attila, Fidesz, helyett Lázár Jánost, Fidesz, a bizottság tagjává megválasztja.2. pont. Az országgyűlési határozat 2. pontja a következők szerint módosul. Az Országgyűlés a Törvényalkotási bizottságba Horváth László, Fidesz, helyett a képviselő bizottsági tagságának megtartása mellett Herczeg Tamást, Fidesz, a bizottság alelnökévé megválasztja. 3. pont. Az országgyűlési határozat 1. pont a) alpontjában az „Európai ügyek bizottsága szövegrész helyébe az „Európai ügyek bizottsága [[11 fő]] ” szöveg lép. 4. pont. Ez a határozat az elfogadásakor lép hatályba.
Tisztelt Ház! Most ismét határozathozatal következik. Kérdezem az Országgyűlést, elfogadjae az S/9817. számú személyi javaslatot. Kérem, szavazzanak! [[Szavazás.]] A személyi javaslatot a Ház 174 igen szavazattal, ellenszavazat nélkül, 2 tartózkodás mellett fogadta el. [[16.30]] Tisztelt Országgyűlés! Tekintettel arra, hogy egyetlen frakció sem kért elhangzásra sem interpellációt, sem kérdést, ezen napirendi pontok tárgyalására nem kerül sor. Most azonnali kérdések tárgyalásával folytatjuk munkánkat. Felhívom a figyelmüket, hogy ha el kívánják hagyni az üléstermet, a szokásos rendben, most már szokásosnak tekinthető rendben tegyék ezt. Türelemmel megvárjuk, amíg az ülésterem kiürül. [[Rövid szünet.]] [[Az elnöki széket Jakab István, az Országgyűlés alelnöke foglalja el.]]
Tisztelt Országgyűlés! Folytatjuk munkánkat. Megkérem képviselőtársaimat, szíveskedjenek helyüket elfoglalni, akik a teremben tartózkodnak; akik nem kívánnak bent maradni, kérem, szíveskedjenek elhagyni az üléstermet.Tisztelt Országgyűlés! Jakab Péter és Potocskáné Kőrösi Anita, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr távolléte miatt válaszadásra Palkovics László innovációért és technológiáért felelős miniszter urat jogosította fel. Kérdezem képviselő hölgyet és urat, hogy elfogadjáke a válaszadó személyét, vagy a miniszterelnök úrtól személyesen kérik a választ.
Köszönöm szépen, elnök úr, megvárjuk a miniszterelnök urat.
Tájékoztatom, hogy a miniszterelnök úrnak a soron következő azonnali kérdések órájában kell válaszolnia.Tisztelt Országgyűlés! Lukács László György, a Jobbik képviselője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr távolléte miatt válaszadásra Palkovics László innovációért és technológiáért felelős miniszter urat jogosította fel. Kérdezem képviselő urat, hogy elfogadjae a válaszadó személyét.
Igen, elfogadom.
Öné a szó, képviselő úr.
Köszönöm szépen a szót. Tisztelt Elnök Úr! Tisztelt Miniszter Úr! Mindenekelőtt engedjék meg: elég volt a kormányzat könnyelműségéből, követeljük a kötelező házi karantén azonnali bevezetését, mert végre önöknek is meg kell érteniük és be kell látniuk, hogy a holnap áldozatai tegnap és ma fertőződnek meg. Tisztelt Miniszter Úr! Ha én jól értem Orbán Viktor és több minisztertársa szavait, akkor most az egészségügyet illető helyzet az, hogy vagyunk elegen. Milliószámra vannak maszkok és védekezési eszközök, ezt szintén Orbán Viktor mondta, sőt azt is mondta, hogy nem kell bezárni az iskolákat, de utána aztán bezárta, vagy mégse zárta be, ahogy önök mondják; igaz, mondta azt is, hogy fizetés nélküli szabadságra küldené a tanárokat. Ha jól értem, akkor önök azt mondják, hogy itthon nem kell tesztelni, mert szűrési céllal semmi értelme nincs ennek. Lényegében azt is mondja az önök egyik minisztere, hogy mi ebben a helyiségben összevissza fertőzhetjük egymást, mert ennek semmilyen következménye nem lesz, legfeljebb csak egy erősebb influenza tüneteit fogjuk mutatni. Ha ilyen jó a helyzet, tisztelt miniszter úr, akkor árulják már el, hogy 60 vagy 90 nap múlva, három hónap múlva miért nem lehet például a parlament olyan helyzetben, hogy mi összegyűljünk, és például a felhatalmazási törvénnyel szemben, ahogy most kerülne majd elfogadásra, lényegében 60 vagy 90 nap múlva a kormány beszámoljon a munkájáról, és mi azokat a rendeleteket jóváhagyjuk. Az a helyzet, hogy a kettő együtt nem valósulhat meg. Tehát nem lehet annyira jó a helyzet, amennyire Orbán Viktor mondja és láttatja, vagy ha igen, akkor lényegében önök átvernek mindenkit, mert ha igaz az önök érvelése, hogy 90 nap múlva olyan állapot lehet, hogy az Országgyűlés össze sem tud ülni, akkor, kérem szépen, igazán nagy baj van. De hogy jöjjenek a kérdések, tisztelt miniszter úr: miért nem ismertetik a betegségre, illetve fertőzöttségre vonatkozó területi adatokat? Valóban vane elegendő eszköze a kórházaknak és az ápolóknak, illetve a háziorvosoknak? Lesze kijárási tilalom, miniszter úr? Valóban vagyunke elegen? 90 nap múlva leszneke az egészségügyben elegen? Vane eszköz? 90 nap múlva lesze elegendő eszköz az egészségügyben? Várom megtisztelő válaszát.
Köszönöm, képviselő úr. Tisztelt Országgyűlés! Megadom a szót Palkovics László miniszter úrnak. Miniszter úr, parancsoljon!
Köszönöm szépen. Tisztelt Elnök Úr! Tisztelt Képviselő Úr! Tisztelt Hölgyeim és Uraim! A miniszterelnök úr azt nem mondta, hogy a helyzet jó. A miniszterelnök úr azt mondta, hogy amire az elkövetkező időszakban számítanunk kell, az egy nagyon bonyolult helyzetet fog eredményezni, emiatt aztán megfelelő megfontoltsággal kell ehhez a helyzethez közelíteni. Alapvetően, amikor egy vírus okozta és egy nem szokványos helyzetet, egy gazdasági válságot próbálunk kezelni, nagyon sok szempontnak kell egyszerre megfelelnünk. Meg kell felelnünk annak a szempontnak, hogy az ellátórendszer kapacitása alatt tudjuk tartani az újonnan megfertőzöttek számát. Meg kell felelnünk annak a követelménynek, hogy lehetőség szerint azok, akik veszélyeztetettek, ők kapják meg az ellátást, és egyébként ne vezessen elhalálozáshoz. Meg kell felelnünk annak a szempontnak, hogy a jelenlegi gazdaságunkat valamilyen módon intakt módon kell tartani, és meg kell felelnünk annak a szempontnak is, hogy a gazdaság újraindítása lehetséges legyen, plusz ne feledkezzünk el az ötödik szempontról, ami pedig egy erős társadalmi szempont: részben a közösségünk, részben az ezzel kapcsolatos egyéb ügyeknek meg kell felelnünk. Ezért aztán nincsenek triviális megoldások. Ahogy végignéztük a környező országok megoldásait, mi ugyanebben a közegben mozgunk. Vannak extrém módon eltérők, mondjuk, a tesztelés számosságát illetően, meg vannak extrém módon eltérők a másik irányba is. Képviselő úr kérdésére, hogy mi történjen, mondjuk, a teljes lakhelyelhagyási tilalommal: miniszterelnök úr erre a kérdésre egyébként válaszolt, ezt meg fogjuk fontolni, de itt is megfontoltságot akarunk, nem akarjuk azt, hogy hirtelen döntéseket hozzunk, mindenki maradjon otthon, hanem nézzük azt meg, hogy hogy lehet ezt más módon tenni úgy, hogy az előbb említett öt szempontnak valamilyen módon, de optimálva meg tudjunk felelni. Vane elég eszköz? Az európai országok mindegyike ugyanezzel a helyzettel küzd, mindenki próbálja magának ezt biztosítani. Mi is ezt tesszük. Többször elhangzott az, hogy nem működik a kínainyitás-stratégiánk. Ez nem így van. Ma reggel megérkezett az első szállítógép, holnap egy sokkal nagyobb gép érkezik, és gyakorlatilag naponta érkeznek olyan gépek, amik ezeket az eszközöket szállítják. [[16.40]] Úgyhogy én azt gondolom, hogy mind eszköz-, mind emberoldalról a dolog rendben lévő lesz.
Köszönöm szépen, miniszter úr válaszát. Viszonválaszra megadom a szót a képviselő úrnak. Parancsoljon!
Köszönöm szépen. Az alap, hogy a Jobbik mindig támogatni fogja a kormányt abban, ami az emberek életének a megvédéséhez kell. Ez eddig is így volt. Ahhoz nem járulunk hozzá, és ahhoz soha nem fogunk hozzájárulni, hogy Orbán Viktor a meglévő kereteket arra használja fel, hogy saját magának olyan hatalmat építsen ki, amelyből a magyarok nem kérnek.Nagyon jól mondta a miniszter úr: az egyik felelősségünk és Magyarország egyik feladata, hogy minél lentebb tartsa a megbetegedéseknek és a járványban a megfertőzötteknek a számát. Akkor egy dolgot mondjon el nekem: mi a frászért nincs még házi karantén? Miért tartják még mindig azt alkalmazhatónak, hogy az emberek kint vannak az utcán, elmennek olyan helyekre, ahova nem kell menniük? Követeljük, sőt túl azon, hogy követeljük, mi azt javasoljuk önöknek, hogy a házi karantént vezessék be. Hogy pontos ismeretünk legyen arról, hogy kik a fertőzöttek, ahhoz meg több teszt kell. Ebben is lépniük kell. Önök le vannak maradva a WHO elképzeléseitől, önök le vannak maradva a nemzetközi trendektől. Ha kint tartjuk az embereket az utcán, vagy hagyjuk, hogy kimenjenek és szabálytalanul érintkezzenek egymással, ha nem tesztelünk, egy dologhoz fog vezetni: ez a fertőzöttszám meg fogja haladni az egészségügy teljesítőképességét, és ezért még most tudnak tenni…
Képviselő úr, rég lejárt az időkerete!
…és most tudják megakadályozni ezt a szcenáriót. [[Taps a Jobbik soraiban.]]
Kérem szépen betartani! Tisztelt Országgyűlés! Viszonválasz illeti meg miniszter urat. Öné a szó, miniszter úr.
Köszönöm szépen. Köszönöm képviselő úr aggódását. Én azt tudom csak mondani, hogy célszerű a magyar kormányban jobban bízni, hiszen egy sor alkalommal bizonyítottuk, hogy ilyen helyzetek kezelésénél megvan a megfelelő képességünk, és megvan a megfelelő lehetőségünk is erre. Ebben az esetben, azt gondolom, hogy a képességeink tárháza egészen széles. Miniszterelnök úr említette, hogy több munkacsoportot kért fel. Felkért egy olyan munkacsoportot, amit Magyarország kiváló matematikusai vezetnek, akik egyébként a járványbecsléssel, előjegyzéssel foglalkoznak. Ennek a munkacsoportnak a számai már bizonyítottak, részben a H1N1 vírus esetén, részben pedig a ’14-es ebolavírus-járvány esetén. Ezeket a modelleket használjuk, és nagyon komoly eredményeket tudunk ezekkel a modellekkel elérni. Ezek azok, amiknek az elemzése után fogunk olyan döntéseket hozni, hogy akár kelle többet mérni, vane olyan ország Európában, aki egyáltalán nem mér, vagy csak nagyon kevéssé mér, vagy hogy a házi karantént milyen csoportokra alkalmazzuk. Ezeknek a hatásaiból lehet azt kiszámolni és ezzel ön nyilván tisztában van, hiszen orvos… [[Derültség a Jobbik soraiban. Közbeszólás ugyanott.]] Nem, bocsánat, jogász, de az egészségügyhöz értő jogászember, mert nekünk már volt ilyenfajta vitánk itt a parlamentben, és akkor egészen konstruktívak voltunk így együtt. Mindenesetre ebből lehet azt pontosan látni, hogy mihez fog vezetni a járvány terjedése után. Tehát itt nem szabad nagyon gyors döntéseket hozni, mert lehet, hogy a járvány újra fel fog lángolni. Tehát ez egy elég optimált folyamat, úgyhogy kérem, hogy ezt a választ fogadja el. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Kunhalmi Ágnes, az MSZP képviselője, azonnali kérdést kíván feltenni a miniszterelnök úrnak: „Mi lesz most?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem képviselő asszonyt, elfogadjae a válaszadó személyét, vagy személyesen miniszterelnök úrtól kér választ. [[Kunhalmi Ágnes: Elfogadom.]] Öné a szó, képviselő asszony.
Tisztelt Elnök Úr! Köszönöm szépen. Először is engedjék meg, hogy elmondjam nagy megelégedésünkre, hogy sok javaslatot elfogadott a kormány ebben a súlyos helyzetben, amit az MSZP javasolt. Ilyen az e-recept, a hiteltörlesztési moratórium, a mobil laborok, vagy például a kkv-szektor, vagy az egyéni vállalkozók megsegítése, de az előadóművészek és a kilakoltatás kapcsán is megfogadták a javaslatainkat. A koronavírus elleni küzdelem részét képezi a leginkább veszélyeztetett idős korosztályok anyagi biztonságának is a megőrzése. A következő hetekben a kormány átdolgozza a költségvetést, így úgy tudom, hogy minden lehetőség meglesz arra, hogy átcsoportosításokat eszközöljenek. Látnunk kell, hogy ma Magyarországon az infláció magas, a boltokban az élelmiszerárak drámaian emelkednek, és a nyugdíjak vásárlóértéke még drámaibban csökken. Ilyenkor nem holmi alamizsnára, hanem valódi segítségre van szüksége az időstársadalomnak és az idős korosztálynak. Ezért javasoljuk mi, MSZP-sek azt, hogy az év végén az inflációval korrigált nyugdíj-kiegészítés kifizetését hozzák előre, és fizessék ki most. Ez valódi segítséget jelentene, valamint szeretnénk azt kérni, hogy legyen egy minimum 6,5 százalékos nyugdíjemelés Magyarországon. Látni kell azt is, hogy több százezren vannak, akik százezer forint alatti nyugdíjjal rendelkeznek, ezért ebben a válságos időszakban szeretném kérni azt is a kormánytól, hogy egy egyszeri húszezer forintos juttatást ezeknek a nyugdíjasoknak biztosítsanak, ez is óriási segítséget jelentene legalább a gyógyszerek kifizetésében. Végezetül szeretném azt mondani, hogy köszönet után nemcsak köszönet és taps illeti azokat a frontvonalban lévő szociális dolgozókat és egészségügyi dolgozókat, hanem bizony megilletné őket egy egyszeri 500 ezer forintos juttatás, hiszen ők vannak a frontvonalban, ők találkoznak először a bajjal, a legnagyobb bajjal, és minket, a mi életünket védik, hogy a vírus ne terjedhessen tovább. Ha a rendőröknél meg tudta tenni ezt decemberben a kormány, akkor szeretnénk kérni most az egészségügyi dolgozóknak és a szociális dolgozóknak is. Köszönöm a türelmét, elnök úr.
Köszönöm, képviselő asszony. Tisztelt Országgyűlés! Az azonnali kérdésre Palkovics László innovációért és technológiáért felelős miniszter úr válaszol. Öné a szó, miniszter úr.
Köszönöm szépen. Azt gondolom, hogy ugyanígy ezekre a gazdasági ügyekre vonatkozik az, amit az előbb mondtam. Megfontoltságot és megfelelő számításokat javaslok ezekben az esetekben. Azt gondolom, hogy mind a nyugdíjasok, mind az egészségügyi dolgozók esetén az elmúlt időszakban az a növekedés, amit egyébként a kormány elért, azt mutatja, hogy ezek a csoportok a kormány számára kifejezetten fontosak. Idős emberek esetén még azt is szeretném ehhez hozzátenni, hogy a miniszterelnök úr is említette, és én is említhetem az egyik nagyon komoly szempontot: az ő egészségük védelme, az ő életük védelme ennek az egész járványnak az egyik kiemelt pontja. Tehát minden területen foglalkozunk ezzel. Azzal kapcsolatban pedig, hogy a költségvetés újratervezése hogy fog kinézni, nyilvánvalóan egy sor szempontot figyelembe kell vennünk. Ezekre a szempontokra is figyelemmel fogunk lenni. [[Taps a kormánypártok soraiban.]]
Köszönöm szépen, miniszter úr válaszát. Viszonválaszra megadom a szót a képviselő asszonynak. Parancsoljon!
Köszönöm szépen. Nincs vita, miniszter úr, köztünk, hogy az élet védelme a legfontosabb. Azt viszont látni kell, hogy ha egy nyugdíjas nem tudja megvenni a megfelelő élelmiszereket vagy a gyógyszereit ilyen válságos helyzetben, akkor akár rosszabb helyzetbe is kerülhet. 2,8 százalékos volt a nyugdíjemelés, de már a ’19-es infláció is bizony 4,3 százalék volt. Már megette egyébként a nyugdíjakat sajnos ez a helyzet, önök is tudják, és az infláció csak növekedni fog. A miniszterelnök azt mondta, hogy nincs teteje a költségvetésnek. A költségvetést át fogják úgy csoportosítani, hogy a legveszélyeztetettebb társadalmi csoportok megkapják ezeket az összegeket. Továbbá azt is szeretném elmondani, hogy az Európai Unió világosan azt jelezte, hogy a deficit terhére lehet növelni a költségvetési kiadásokat, tehát minden adott ma ahhoz, hogy a legnehezebb sorsúakat megtámogassuk, a nyugdíjasokat, a frontvonalban lévő egészségügyi dolgozókat, szociális dolgozókat, de sorolhatnám még, hogy kiken kellene segíteni. Kérem, prioritásként kezeljék őket. Köszönöm.
Köszönöm, képviselő asszony. Viszonválasz illeti meg miniszter urat. Miniszter úr, parancsoljon!
A viszonválasz benne volt már a válasz utolsó mondatában. A költségvetési tervezés során az adott határokon belül ezeket nyilván figyelembe fogjuk venni. Köszönöm. [[Taps a kormánypártok soraiban.]]
Köszönöm miniszter úr válaszát. Tisztelt Országgyűlés! Oláh Lajos, a DK képviselője, azonnali kérdést kíván feltenni a belügyminiszter úrnak: „Mit tesz a kormány az időseknek a koronavírus-járványtól történő megvédése érdekében?” címmel. Miniszter úr távolléte miatt válaszadásra Pogácsás Tibor államtitkár urat jogosította fel. Kérdezem képviselő urat, elfogadjae a válaszadó személyét, vagy személyesen miniszter úrtól… [[Jelzésre:]] Igen, öné a szó, képviselő úr.
Köszönöm a szót, elnök úr. Tisztelt Államtitkár Úr! Miniszter úr most azt mondta, hogy mindent megtesznek annak érdekében, hogy megvédjék az időseket. Akkor hogy lehet, hogy egy nyugdíjas még ma se tud maszkot venni a gyógyszertárban, egyszerűen hiánycikk? Önök képtelenek arra, hogy ezeket a maszkokat biztosítsák. Hogy lehet az, hogy ha az interneten valahol megtalálja, akkor kifizethetetlen áron szerepel ez csak? Képtelenek önök arra, hogy valamiféle plafont szabjanak ezeknek a dolgoknak. Tisztelt Államtitkár Úr! Az idősek számára az a legjobb védelem, ha ki sem mozdulnak a lakásból, azonban ehhez segítségre van szükségük. Mindenekelőtt enniük kell, és gyógyszerekre van szükségük. Az önkormányzatoknak meg kell szervezniük a nyugdíjasok számára a heti egyszeri bevásárlást, továbbá az óvodai és iskolai közétkeztetés bázisán étkeztetésüket és az étel házhoz szállítását is. Hajlandóe a kormány minderről intézkedni, és az ehhez szükséges pénzeszközöket az önkormányzat rendelkezésére bocsátani? A felvásárlási láz robbanásszerűen nyomta fel az élelmiszerek árát. A nyugdíjak amúgy is rohamosan értéktelenednek el, az átlagnyugdíj már a nettó átlagkereset felét sem éri el. A vészhelyzetre készülve élelmiszert felhalmozó nyugdíjasoknak gyakran egyetlen fillér tartalékuk sem maradt. [[16.50]] Hajlandóe a kormány a 150 ezer forintnál alacsonyabb nyugdíjak tulajdonosait a Demokratikus Koalíció javaslatainak megfelelően egyszeri, legalább 15 ezer forintos gyorssegélyben, nyugdíj-kiegészítésben részesíteni? Végül: hajlandóake moratóriumot elrendelni a nyugdíjasok esetében a közüzemidíj- és köztartozásokra azzal, hogy a vészhelyzet elmúltával legalább 90 napig késedelmi kamat nélkül tudják kiegyenlíteni ezeket? Köszönöm szépen.
Köszönöm szépen, képviselő úr. Megadom a szót Pogácsás Tibor államtitkár úrnak. Parancsoljon, államtitkár úr!
[[A mikrofonja nem szól.]] Köszönöm szépen, elnök úr. Tisztelt Országgyűlés! Tisztelt Képviselőtársaim! A koronavírus hatásai mindenkire veszélyesek, és ebből…
Elnézést kérek, államtitkár úr! Azonnal technikai segítséget kérünk, mert nem hallható. Most talán ismételten próbálja meg, legyen kedves! [[Pogácsás Tibor mikrofonja továbbra sem működik.]] Nem. Egy pillanat türelmet kérek, azonnal egy álló mikrofont hoznak. [[Megtörténik.]] Köszönöm.
Köszönöm szépen.
Az órát állítsuk vissza! [[Megtörténik.]] Köszönöm.
Köszönöm a szót, elnök úr. Tisztelt Országgyűlés! Tisztelt Képviselő Úr! Tehát a koronavírus mindenkire egyformán veszélyes, azonban az egészségügyi hatásai és a kialakított megbetegedés lefolyása egyértelműen a krónikus betegségben szenvedőkre és az idősekre a legveszélyesebb. Ezt az első perctől fogva a tájékoztatási kampány keretében többször elmondtuk, és ezt folyamatosan közöljük is.Éppen ezért alakítottuk úgy az életet, hogy lehetőség szerint az időseknek, a 65 év felettieknek ne kelljen kimozdulni otthonukból. Itt ugye, az orvosokkal kapcsolatban, illetve a szolgáltatást nyújtókkal kapcsolatban ilyen intézkedést már eleve hoztunk, illetve az önkormányzatokkal összefogva, az önkormányzatokkal közösen megszervezzük azt, hogy az idősek, akik rászorulnak, a szükséges napi cikkekhez, élelmiszerhez hozzájuthassanak. Ehhez az önkormányzatoknak a szükséges intézményi hálózata rendelkezésre áll, az idősek ellátásához minden önkormányzat rendelkezik szervezettel, illetve az elmúlt években a különböző gondozóhálózatok, kistelepüléseken a falugondnoki, illetve a tanyagondnoki hálózatok kialakultak, amelyek biztosítani tudják azt, hogy minden olyan idős emberhez, aki ebben szükséget szenved, illetve aki szükségét érzi, és bejelentkezik, eljusson a segítség. El kell azt is mondanom, hogy az önkormányzatoknál az ehhez szükséges források rendelkezésre állnak, a gyermekélelmezést, illetve étkeztetést biztosító feltételek adottak, és ezen feltételek alapján rendelkeznek annyi kapacitással, amennyi ahhoz szükséges, hogy a felnőtteknek és itt elsősorban az időseknek a szükséges élelmet, az ebédhez való hozzájutást biztosítani tudják. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót képviselő úrnak. Parancsoljon!
Köszönöm szépen. Elfogadhatatlan, hogy önök még járvány idején se képesek rendesen válaszolni a kérdésekre. Azt gondolom, ha valamit büntetni kellene, akkor ezzel szemben kellene erőteljesen fellépni. Ha jól értem, államtitkár úr azt mondja, hogy nem hajlandóak pluszforrást adni az önkormányzatoknak annak érdekében, hogy minél jobban ellássák az időseket. De hadd tegyek fel még egy konkrét kérdést! Önök ma döntöttek arról, hogy az intenzív ágyak mellett dolgozó orvosok és nővérek speciális maszkot kapnak, a koronavírus gyanújával behozottak pedig sebészeti maszkot. Hadd kérdezzem meg önöket, hogy mit csináltak eddig. Hogy lehet, hogy ezt a döntést önök most hozták meg? Eddig önök veszélyeztették az orvosok és a nővérek életét, ezáltal az egész magyar társadalomét, a betegekét? Ki a felelős ezért, államtitkár úr?
Tisztelt Országgyűlés! Megadom a szót viszonválaszra államtitkár úrnak. Parancsoljon, államtitkár úr!
Köszönöm a szót, elnök úr. Tehát az önkormányzatok rendelkeznek forrásokkal, és amennyiben szükségük lesz többletforrásra ahhoz, hogy a feladataikat ellássák, erre rendelkezünk a Belügyminisztérium IX. fejezetén belül is, illetve a védekezésre szánt összegekből is tudnak az önkormányzatok kapni abban az esetben, amennyiben ez szükséges. Az orvosi maszkok eddig is rendelkezésre álltak, és minden olyan orvos, aki koronavírusos beteggel foglalkozott, aki igazoltan koronavírusos beteget kezelt, a szükséges eszközöket megkapta. Köszönöm szépen, elnök úr. [[Taps a kormánypártok soraiban. Dr. Oláh Lajos: Most gyűjtik a pénzt! Szemrebbenés nélkül hazudik!]]
Köszönöm szépen államtitkár úr válaszát. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni a miniszterelnök úrnak: „Ki a felelős, Miniszterelnök úr?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem képviselő urat, elfogadjae a válaszadó személyét, vagy személyesen a miniszterelnök úrtól kéri a választ.
Megvárom a miniszterelnök urat. Köszönöm szépen.
Köszönöm szépen. Tájékoztatom a képviselő urat, hogy miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Hohn Krisztina, az LMP képviselője, azonnali kérdést kíván feltenni az emberi erőforrások miniszterének: „Hogyan lesz a digitális oktatás valódi oktatás?” címmel. A miniszter úr távolléte miatt válaszadásra Rétvári Bence államtitkár urat jelölte ki. Kérdezem képviselő asszonyt, elfogadjae a válaszadó személyét, vagy személyesen a miniszter úrtól kéri a választ.
Igen, elfogadom.
Öné a szó, képviselő asszony.
Köszönöm szépen. Tisztelt Országgyűlés! A koronavírus miatt az oktatásban elrendelt kényszerintézkedés következtében digitális oktatásra álltak át az iskolák a múlt héten. Az intézmények, a tanárok a legtöbb helyen mindössze egy hétvégét kaptak az átállásra. Iskolánként eltérő a szabályozás, hogy ki, mi alapján és milyen módszerek és programok segítségével oktasson az elkövetkezendő időszakban. Az átállás következtében a tanároknak hatalmas energiájába és kreativitásába kerül, hogy a távoktatásban is fenn tudják tartani a tanulók motivációját. Ehhez teljesen új módszerekre, tanulásszervezésre, ötletekre van szükség, amiért a tanárok derekasan megdolgoztak, és ezúton is köszönetet mondok. Nekem is második osztályos fiam van, így a gyakorlatban is látom, ez hogy működik. [[Az elnöki széket Lezsák Sándor, az Országgyűlés alelnöke foglalja el.]] Sok helyen azonban rögtön szembesültek a digitális oktatási stratégia megvalósításának hiányaival. A feladatok nagy része máig sem lett megoldva, a pedagógusok egy része a technikai problémák, az online alkalmazások terén nem olyan rutinos, így ők maguk is segítségre szorulnak; ez egyébként iskolai szinten is megjelenik a digitális felkészültség hiányában. Az Oktatási Hivatal ugyan közzétett egy módszertani útmutatót, amely azonban kimerül egy alkalmazás- és weboldallistában, illetve e-mail-címben, további módszertani útmutatót nem ad. [[Hiszékeny Dezsőt a jegyzői székben Szabó Sándor váltja fel.]] Ennek alapján szeretném megkérdezni, hogy a weboldallistán kívül hogyan kívánják segíteni az intézményeket, a pedagógusokat, hogy felkészülten, digitális kompetenciákkal felvértezve szervezzék meg az oktatást. Köszönöm.
Köszönöm szépen. Tisztelettel köszöntöm képviselőtársaimat. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban köszönet illeti a pedagógusokat is, hiszen egy hétvége alatt nagyon sokan próbáltak felkészülni erre a teljesen új helyzetre, hiszen maga a vírusjárvány hozta azt a helyzetet, hogy át kellett állni digitális oktatásra. Nagyon sok fejlesztés készült már el a korábbiakban is, nyilván egy későbbi időpontban került volna bevezetésre, de nagyon sok minden már most rendelkezésre állt.Ha megnézzük, hányan érdeklődtek már az első napokban, vagy mentek fel a különböző tartalomszolgáltató köznevelési oldalakra, azt láthatjuk, hogy az egyik első napon 190 ezer tanári belépést regisztrált a Kréta, a köznevelési informatikai rendszer, amelynek rengeteg helyen van letöltött alkalmazása is, és 2 millió tanulói belépést rögzített szintén, tehát nagyon intenzíven kezdtek el ezzel foglalkozni. Van egy hosszabb módszertani ajánlás, nem csupán az, amit a képviselő asszony említett, ezt 400 ezer alkalommal tekintették meg pár nap alatt, az első napokban, a Sulinet, a Tankönyvkatalógus, a Nemzeti Köznevelési Portál, más néven az Okosportál pedig számtalan tananyagot tartalmaz, átlagosan naponta 10 és 50 ezer közötti látogató keresi fel ezeket az oldalakat. Nemcsak a digitális felületeken, hanem a közmédiában is olyan tartalmat találhat mindenki, amely az oktatást segíti. Reggel 8-tól 14.30-ig tematikusan következnek egymás után a különböző adások: 8-tól 11 óráig az 5-8. osztályos diákoknak „Felsős” címmel láthatóak műsorok biológia, magyar irodalom, történelem, matematika, művészetek és informatika témakörben; 11 és 12 óra között következik először mindig két angol nyelvlecke, majd utána a hét különböző napjain 11.30-tól öt nyelven, hétfőn német, kedden francia, szerdán olasz, csütörtökön spanyol, pénteken orosz nyelvi feladatok vannak; 12 órától középiskolás „Érettségi” című műsorok következnek [[Az elnök csengetéssel jelzi az időkeret leteltét.]] magyar nyelv és irodalom, matematika, történelem és egyéb tárgyakból, hogy folyamatosan segítsék az otthoni tanulást. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Viszonválasz illeti meg Hohn Krisztina képviselő asszonyt. [[17.00]]
Köszönöm szépen. Igen, valóban sok minden történt. Mi magunk is regisztráltunk több ilyen oldalra, hiszen a gyermek felkészülését ez segíti. De mi van azokkal a családokkal, akik rosszabb körülmények között élnek? Én magam is ismerek olyan családot, ahol hat gyerek van, egészen az első osztályostól nyolcadik osztályosig, nekik ezt nagyon nehéz megoldani, hiszen egy darab számítógép van, és elég komoly erőfeszítést igényel az, hogy minden feladathoz hozzájussanak. Az a kérdésem, hogy ezek alapján hogyan kívánják megoldani a leszakadó térségek aggasztó problémáit ez ügyben. Tehát amiatt aggódom, hogy ezek a gyerekek nehezen tudják megoldani. Tudom, vannak, akik postán kapják meg, és így tudják visszaküldeni a válaszokat. Igazából a gyerekek érdeklődése a számítógép felé nagyon jó szerencsére, és ők élvezik ezeket a feladatokat, amelyek ilyen interaktívak. Köszönöm.
Köszönöm szépen. Államtitkár úr viszonválasza.
Köszönöm szépen a szót, elnök úr. Tisztelt Képviselő Asszony! Tisztelt Ház! Ön is tudja, hogy az elmúlt időszakban sok tíz- és százezer különböző digitális eszköz került az iskolákba, és ezek közül a legtöbb nyilván a leginkább hátrányos helyzetű részére érkezett az országnak. Tehát ezek a digitális eszközök ott voltak, ezeket, azt hiszem, most teljes mértékben ki is lehet használni.Azért kell az iskolaigazgatóknak mindennap bemenni az iskolákba, mert ahogy ön is mondta, ahány település, ahány iskola, ahány család, ahány diák, annyiféle helyzet. Van, ahol azzal kell valóban megoldani a helyzetet, hogy ki kell nyomtatni és ki kell vinni, vagy postán el kell juttatni ezeket a feladatokat, és úgy kell visszagyűjteni a diákoknak, van, ahol más módon oldható meg. Nyilván itt egy hirtelen jött járványhelyzetbe kerültünk, nem egy többéves előkészítő szakasz volt, hanem nagyon gyors döntés született, ezért nyilvánvalóan sok helyen vannak a kezdeti időszakban nehézségek. De az eszközök száma magasabb, mint valaha, jóval az OECD-átlag fölött is vagyunk az iskolák informatikaieszköz-ellátottságában az elmúlt évek vásárlásának a következtében, és a Sulinettől az Okosportálon át az Elektronikus Könyvtárig, Filmarchívumig rengeteg új felület nyílt meg mindenki számára. Köszönöm szépen. [[Taps a kormánypártok soraiból.]]
Köszönöm, államtitkár úr. Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni a miniszterelnök úrnak: „Mikor vezetjük be végre a válságkezelő alapjövedelmet?” címmel. A miniszterelnök úr távolléte miatt válaszadásra Palkovics László innovációért és technológiáért felelős miniszter urat jogosította fel. Kérdezem képviselő urat, elfogadjae a válaszadó személyét.
Igen, elfogadom.
Tekintetével, bólogatásával jelzi, hogy igen. Tordai Bence képviselő urat illeti a szó.
Köszönöm a szót, elnök úr. Tisztelt Miniszter Úr! Ahogy a kérdés címe is mutatja, nem az a kérdés, hogy be kelle vezetni a válságkezelő alapjövedelmet, hanem hogy mikor kell bevezetni ezt. Azt tudjuk a különböző felmérésekből, hogy nagyjából a magyar emberek kétharmadának nincs érdemi megtakarítása, legfeljebb egy-két hónapig tudják fedezni a kiadásaikat, ha a bevételeik egyik napról a másikra eltűnnek, márpedig mostanra azt a kormány is elismerte, hogy néhány héten, néhány hónapon belül több százezres munkanélküli tömegre kell számítanunk. Mértékadó becslések akár egymillió új munkanélkülit is prognosztizálnak, ha a külföldről hazatérőket is idevesszük. Tehát, ahogy az eddigi veszélyhelyzetben megtanultuk, az a képlet, hogy az ellenzék javaslatokat tesz, elmondja, hogy mi az, amit meg kell lépni, és néhány nap vagy néhány hét időhúzás és teszetoszáskodás után a kormány végre rááll a dologra, és megteszi. Egész biztos vagyok benne, hogy most is ez lesz a helyzet. Hogy válságkezelő alapjövedelemnek fogjáke hívni vagy valahogy máshogy, az tulajdonképpen lényegtelen, a lényeg az, hogy minden magyar állampolgárnak a jövedelmeit százezer forintra legalább ki kell pótolnia a magyar államnak. Az rendben van, hogy a kormány eddig felfüggesztette a hiteltörlesztést, az adóvégrehajtások foganatosítását vagy éppen adó- és járulékkedvezményeket hirdetett számos iparágban, de egyszerűen az van, hogy a munkahelyek egy része el fog veszni, az emberek jövedelmének egy jelentős része ki fog esni. Tehát az eddigi intézkedések nem segítik azt, aki mondjuk, napi bérben, szürkén volt foglalkoztatva; nem segítik azt a több ezer, már most kirúgott kölcsönzött munkaerőt, akik minimális álláskeresési járadéki időre számíthatnak; nem segíti azt az özvegy nyugdíjas asszonyt, aki a 38 ezres nyugdíja mellett eddig Airbnb-lakásokat takarított, ami szintén egy megszűnt munkakör, és sorolhatnám. Tehát mit kínál a kormány ezeknek az embereknek? Mikor vezetik be a válságkezelő alapjövedelmet? Köszönöm válaszát.
Köszönöm, Tordai képviselő úr. Válaszadásra megadom a szót miniszter úrnak.
Köszönöm szépen. Én azt gondolom, hogy ahogy képviselő úr is említette, miniszterelnök úr is az újabb akciópontokat felsorolta, egy sor olyan intézkedés történt, ami az ezen a helyzeten történő átsegítést jelenti. Nyilvánvalóan a kormánynak azt nem kell elismerni, hogy a vírus hosszabb ideig tart, mint két hét, mert ez meg fog történni magától, inkább az a kérdés, hogy hogyan tudunk olyan megoldást találni, ami jelen pillanatban is kezeli ezeket az ügyeket, illetve utána valamilyen formában lehetővé teszi a gazdaság gyorsabb újraindítását. Számos megoldása van ennek, nem mondom el újra, ahogy felsoroltuk, hogy milyen ügyeket vezettünk már eddig is be, de nyilvánvalóan a munkahelyek megtartása, ugye, annak a valamilyen szinten történő garantálása, hogy ne ez a fire and hire megoldás választódjon, hogy kirúgjuk, aztán majd egyszer visszavesszük. Ez mindenki számára rizikós, ugyanúgy rizikós a munkaadó, mint a munkavállaló számára, dolgozunk a munkaadókkal olyan megoldásokon, hogy ezt a helyzetet el tudjuk kerülni. 2008-ban erre vonatkozóan egy jó megoldás volt az egy kicsit másfajta válság volt, ugye, nem voltak egyéb limitjei. Ezeket az ügyeket is számoljuk, az elkövetkező időszakban lesz erre vonatkozóan több javaslatunk. Ami pedig az alapjövedelmet illeti: óvnám magunkat attól, hogy olyan strukturális döntéseket hozzunk, amivel a válságban lévő ügyet szeretnénk kezelni, de utána hosszú távú hatása lesz. Mi abban nem értünk egyet, hogy az alapjövedelem egy jó megoldás, úgy gondoljuk, hogy a munka, a munkahelyek biztosítása a jó megoldás, az alapjövedelem pedig ettől elviszi a figyelmet. Úgyhogy az alapjövedelemmel nem értünk egyet. Abban viszont, hogy a kormánynak további intézkedéseket kell kidolgozni annak érdekében, hogy a munkaerőpiac jelentős átalakulása kisebb mértékben érintse a munkavállalókat, úgy, hogy a munkaadók is egyébként ebben részt vállalnak, abban pedig abszolút egyetértünk. Ezekkel a javaslatokkal hamarosan élni fogunk. [[Taps a kormánypártok soraiból.]]
Köszönöm, miniszter úr. Tordai képviselő úrnak viszonválaszra van lehetősége.
Köszönöm. Örömmel hallom, hogy a kormány nyitott valami ilyesmi javaslat iránt. A válságkezelő alapjövedelem éppen arról szól, hogy nem egy valódi feltétel nélküli alapjövedelem, nem egy teljesen új szociális intézményrendszer bevezetése, hanem gyakorlatilag a meglévő szociális ellátórendszerre támaszkodva, azt kiegészítve egy jövedelempótló juttatás. Azért mondom, mi, párbeszédesek ezt válságkezelő alapjövedelemnek becézzük, de lehet akár máshogy is hívni. Az a lényeg, hogy az a gazdasági visszaesés, amely biztos, hogy eléri Magyarországot, most már 5 százalékos mínuszt jósolnak a német kutatócégek Magyarország számára, ez a negatív gazdasági spirál ne vigyen minket nagyon mélyre. Mert ha eltűnik a kereslet, akkor nemcsak az emberek fognak konkrétan éhezni, hanem akkor annak van egy tovagyűrűző negatív hatása, a várakozásokon keresztül a lakossági bizalmi indexek és az üzleti bizalmi indexek is teljesen a mélybe fognak zuhanni. Tehát akkor nagyon mélyről kell majd visszakapaszkodni a járványveszély elmúltával, ezért javasoljuk megfontolásra valamiféle jövedelempótlás, válságkezelő alapjövedelem bevezetését. Köszönöm szépen.
Köszönöm, képviselő úr. Viszonválaszra van lehetősége miniszter úrnak is.
Köszönöm. Egyetértünk, tehát ha ezt nem alapjövedelemnek hívjuk, és nem ahhoz vezet, hogy a későbbiekben ilyet akarunk, akkor az, hogy ezzel foglalkozik a kormány, és erre megoldásokat fogunk találni, hívjuk egy Kurzarbeitnek vagy részmunkaidőnek, vagy bármi másnak, akkor ebben viszont egyetértünk. Az alapjövedelemmel szemben van egyfajta ellenállás a gazdaságból jött miniszterek részéről, hogy az nem egy jó megoldás, mert egy csomó ösztönzőt kivesz a rendszerből. Tehát az alapjövedelmet nem, azt egyébként, hogy a munkahelyeket meg tudjuk őrizni, és ehhez támogatásokat tudjunk nyújtani a munkaadókkal együtt, abban viszont egyetértünk. Köszönöm. [[Szórványos taps a kormánypártok soraiból.]]
Köszönöm, Palkovics miniszter úr. Tisztelt Országgyűlés! Hadházy Sándor, a Fidesz képviselője, azonnali kérdést kíván feltenni a pénzügyminiszter úrnak: „Milyen eredmény várható a hiteltörlesztések felfüggesztésétől a koronavírus okozta gazdasági visszaesés tekintetében?” címmel. A miniszter távolléte miatt válaszadásra Tállai András államtitkár urat jogosította fel. Kérdezem képviselő urat, elfogadjae a válaszadót.
Köszönettel, igen.
Igen. Akkor Hadházy Sándor képviselő urat illeti a szó.
Tisztelt Államtitkár Úr! A 2020-as évek kezdetén Magyarország, Európa és az egész világ nagy megpróbáltatással került szembe, hiszen egy világjárvánnyal kell megküzdenünk, amely a vírus okozta egészségügyi veszélyek mellett a nemzetgazdaságokban várhatóan nagy léptékű visszaesést fog eredményezni. A koronavírus-járvány okozta rendkívüli helyzet gazdasági, illetve munkahelyeket érintő hatásait Magyarország Kormánya gyors intézkedésekkel próbálja kivédeni. Ennek eredményeképpen Orbán Viktor miniszterelnök a múlt héten bejelentette, hogy az év végéig felfüggesztik a magánszemélyek és a vállalkozások 2020. március 17-éig megkötött hiteleinek tőke- és kamatfizetési kötelezettségét, melynek részeként június 30-ig meghosszabbítják a rövid lejáratú vállalkozási hiteleket. [[17.10]] Természetesen a moratóriummal élő ügyfelek részére sem válhat teherré a későbbi, újrainduló fizetés, ezért egyrészt meghosszabbodik a futamidő, másrészt az adott szerződés típusától függően kerül rendezésre. A múlt hét csütörtökétől fölvett új fogyasztási hitelek teljes hiteldíjmutatóját, a THM-et pedig a jegybanki alapkamat plusz 5 százalékában maximalizálták. Tisztelt Államtitkár Úr! Úgy vélem, hogy a koronavírus-járvány okozta várható gazdasági visszaesés mérséklése érdekében a kormány által meghozott eddigi döntések hatékonynak bizonyulhatnak a hiteltörlesztések felfüggesztésének tekintetében, melyek a magánszemélyek és a vállalkozások számára egyaránt előremutatóak. Ehhez kapcsolódóan kérdezem: milyen eredmény várható a hiteltörlesztések felfüggesztésétől a koronavírus okozta gazdasági visszaesés tekintetében? Várom megtisztelő válaszát.
Köszönöm, képviselő úr. Tállai András államtitkár úr fog válaszolni. [[Gelencsér Attila elfoglalja jegyzői székét.]]
Köszönöm, elnök úr. Tisztelt Képviselő Úr! Az elmúlt évben a lakossági hitelezés 17 százalékkal, míg a vállalati hitelezés 14,2 százalékkal bővült. Jellemző a gazdaságra és a családok életére is, hogy hitelekhez mertek újra nyúlni, hiszen biztonságban érzik a jövedelmük által magukat.Nagyon fontos dolog itt megjegyezni, hogy ezeknek a hiteleknek mindössze 1 százaléka devizahitel. El sem tudjuk képzelni, hogy ha a devizahitel aránya magasabb lenne, most mi történne ezekkel a családokkal, illetve vállalkozásokkal. Igen, felismerte a kormány, hogy lépni kell, és egy olyan lépésre szánta el magát és döntött róla az elmúlt hét szerdán jelentette be a miniszterelnök úr, ami Európában egyébként egyetlen, semmilyen más országban ilyen döntés nem született , hogy a teljes magánszektor teljes hitelállományára, illetve a teljes vállalkozási szektor bármely hiteleire vonatkozzon a moratórium. Ennek nagyon nagy jelentősége van, hiszen 17 milliárd a bankszektornál a hitelállomány, amiből körülbelül 7000 milliárdot tesz ki a lakossági hitelállomány. Azzal, hogy lehetővé tettük a moratórium által, hogy december 31-éig nem kell fizetni, mintegy 2000-3000 milliárd forintnyira tehető az adott időszakra eső törlesztőrészletek nagysága a kamatokkal együtt. Persze mindenki majd eldönti, hogy képese fizetni vagy nem; ajánlott azoknak, akiknek a jövedelmi helyzetük nem változik vagy megtehetik, hogy tovább fizessék. Mindenesetre lelki, érzelmi szempontból is egy hatalmas segítség az egész Magyarországnak, a családoknak, a vállalkozásoknak ez a döntés, hiszen így megnyugvást ad [[Az elnök a csengő megkocogtatásával jelzi az időkeret leteltét.]] hogy ha nehezebb helyzetbe kerülnek, akkor is van egyféle megoldás legalább. [[Az elnök ismét csenget.]] Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Viszonválaszra adom meg a szót Hadházy képviselő úrnak.
Köszönöm szépen, elnök úr. Tisztelt Államtitkár Úr! Az elmúlt tíz év során azzal küzdöttünk elsősorban, hogy a hazai kis- és közepes vállalkozásokat megerősítsük, és munkahelyet teremtsünk. Ezt a programot sikerrel végrehajtottuk, de rendkívül nagy erőfeszítést igényelt az államtól, illetve a vállalkozásoktól egyaránt. Nagyon jó volna az, ha sikerülne megtartani ezeket a munkahelyeket. Én tehát messzemenően üdvözlöm és támogatom a kormány minden ilyen típusú törekvését, és szeretném felhívni a figyelmet arra, hogy a Dunakanyarban nagyon sok kis- és közepes, illetve mikrovállalkozás van, amelyek várják a segítséget, sőt számos vállalkozás meg is keresett engem, és tanácsot, illetve segítséget kért. Számíthatunke erre? Köszönöm szépen. [[Taps a kormánypárti padsorokban.]]
Köszönöm szépen, képviselő úr. A viszonválasz megilleti az államtitkár urat is.
Köszönöm, elnök úr. 145 ezer vállalkozást érinthet ez a moratórium, annak mintegy 380 ezer szerződését. Benne vannak azok a mikrovállalkozások és az önfenntartó vállalkozások, akiknek ugyan kisebb a hiteltörlesztési kötelezettségük, de mégis ezáltal nagyon nagy segítséget, könnyebbséget jelent; esetleg a vállalkozásoknak túlélést jelenthet ez a kormányzati döntés.De ugyanúgy igaz ez a magánszemélyekre is, hiszen minden intézmény és ügyfél által létrehozott hitel- és lízingügyletre vonatkozik ez, tehát a klasszikus lakáshitelre, az áruhitelre, a személyi kölcsönre, a projekthitelekre vállalatoknál, de az egyéb speciális hitelekre, a diákhitelre, a babaváró támogatásra, a lombardhitelre és a kamattámogatott hiteltermékekre is. Azt gondolom, hogy az ország Európában is egyedi és nagyon figyelemre méltó döntést hozott ezzel a segítséggel. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Hargitai János, a KDNP képviselője, azonnali kérdést kíván feltenni a pénzügyminiszter úrnak: „Milyen intézkedésekkel tudja megvédeni a kormány a magyar gazdaságot?” A miniszter távolléte miatt válaszadásra Tállai András államtitkár urat jogosította fel. Kérdezem, elfogadjae a válaszadó személyét.
Igen.
Igen. Hargitai János képviselő urat illeti a szó.
Köszönöm a szót, elnök úr. Tisztelt Országgyűlés! Tisztelt Államtitkár Úr! A gazdaságvédelmi akcióterv munkájáról szerettem volna önt kérdezni, szerettem volna önt megszólítani. Ezt meg is teszem, de az élet mindig felülírja az elképzelésinket egy ilyen válsághelyzetben, amiben most az ország van. Az ember nyilvánvalóan polgármesterekkel, orvosokkal, többek között a mohácsi kórház vezetőjével is egyeztet, és érdeklődik az eszközellátás kapcsán. A velük való beszélgetés kapcsán tudom, hogy nem ideális a helyzet. Ezt sosem állítottuk, ugyanakkor örvendetes az, hogy ma már Keletről, Kínából eszközöket tudtunk beszerezni. Azt gondolom, egyetérthetünk miniszterelnök úr mai okfejtésével, amiben ezeknek az eszközöknek az eljuttatását jelentette az egészségügyben dolgozó legveszélyeztetettebb munkakörben lévő dolgozókhoz. Azt gondolom, hogy ez ennek a krízishelyzet kezelésének a legfontosabb eszköze. Ugyanakkor azt is remélem, hogy persze túl leszünk ezeken a szorító gondokon, és ezért nagyon fontos az, hogy mi az, amit a kormány tenni tud, milyen irányokat céloz meg a magyar gazdaság jövőbeni működőképessége kapcsán. Örvendetes, hogy eddig a magyar gazdaság az elmúlt években akár 5 százalékkal is növekedni tudott. Amikor megterveztük a folyó évi költségvetést, akkor nem ilyen helyzetre készültünk. Ez a veszélyhelyzet, ami a koronavírus támadása kapcsán létrejött, nyilvánvalóan minden gazdaságpolitikai törekvésünk újragondolását is feltételezi. Ezért kérdezem államtitkár urat, hogy mi a kormány gondolkodásának iránya a gazdaságpolitikai kérdések kapcsán. Milyen mozgáslehetőséget lát az idei költségvetésben ennek a nehéz helyzetnek a finanszírozására, és a jövő évi költségvetésben milyen irányt vesz a kormány? Köszönöm.
Köszönöm, képviselő úr. Tállai András államtitkár úr fog válaszolni.
Köszönöm szépen a szót, elnök úr. Tisztelt Képviselő Úr! A mai parlamenti ülésen már nagyon sok szó esett arról, hogy milyen gazdasági segítség lehet a családoknak, elsősorban, de ön kimondottan a gazdaságról, a vállalkozásokról kérdezett.Azt gondolom, hogy ahogy mondtam, Európában egyedülálló, hogy egy kormány egy hét alatt kettő döntéscsomagot is képes volt hozni annak érdekében, hogy megmentse a magyar vállalkozásokat, hogy segítsen azokon, akiken már látszik, hogy nagyon nehéz helyzetben vannak, mert sajnos a koronavírus következményeit még gazdasági szempontból nem látjuk, hogy valójában ez milyen hatásokkal is fog járni az országra, a magyar gazdaságra. Amit a kormány megtehetett eddig ezzel a két döntésével, annak a lényege az, hogy egyrészt adófizetési moratóriumot ad azoknak az ágazatoknak, azoknak a vállalkozásoknak, akik már láthatóan bajban vannak, így a turizmusnak, a vendéglátásnak, a szolgáltatásoknak, a kulturális szolgáltatásoknak és egyéb szolgáltató ágazatoknak is, amelynek a lényege az, hogy nem kell szociális hozzájárulási adót, magyarul járulékot fizetni. Ez 15 ezer vállalkozás mintegy 300 ezer foglalkoztatottját jelenti. De nem kell 81 ezer kisvállalkozásnak az úgynevezett kata adóját megfizetnie jelen állapot szerint, hiszen ők is vélhetően, mivel kicsik és általában önfenntartók, nagyon nehéz helyzetben vannak, már lehet érzékelni, és a kormány ezért is döntött így. [[17.20]] De a segítségsorozat és -csomag tovább folytatódik, ami azt gondolom, újabb segítséget fog jelenteni a kisvállalkozói szektornak.
Köszönöm szépen, államtitkár úr. Egyperces viszonválaszra van lehetősége a képviselő úrnak.
Államtitkár úr, ön is azok közé a képviselők közé tartozik, akik húsz éve, amióta képviselők, részt vesznek a mindenkori költségvetési vitán. Emlékeztetem mindannyiunkat, hogy sokszor mennyi kritikát kaptunk azért, mert a mindenkori költségvetésbe az utóbbi években hatalmas költségvetési tartalékokat képeztünk azért, hogy nehéz helyzetekben legyen mihez nyúlni. Nyilvánvalóan erre a költségvetés végrehajtása során a kormánynak adtunk felhatalmazást.Itt az élet igazolja, hogy ez mennyire indokolt volt, sőt, ha több tartalékot tudtunk volna képezni, az sem lenne elég. De ezeket a gazdaságpolitikai intézkedéseket, amelyeket a kormány most meghozott, bevételről mond le gyakorlatilag a kormány, azt azért tudja megtenni, mert racionálisan gazdálkodtunk, nem úgy, ahogy az előző kormányok ezt tették. Azt gondolom, hogy ezt a továbbiakban is így kell folytatni, és akkor megteremtjük a feltételeit a további gazdaságpolitikai intézkedéseknek. [[Taps a kormánypártok soraiban.]]
Köszönöm, képviselő úr. Államtitkár úr viszonválasza.
Az elhangzott adómoratóriumon kívül egyéb segítséget is kíván adni a kormányzat, így felfüggeszti az adóvégrehajtásokat, tehát azoknak a vállalkozásoknak nem kell átmenetileg megfizetni az adótartozásukat, akiknek már lejárt adótartozásuk volt. Ez a katásokra is vonatkozik, a március 1-je előtt képződött adótartozásukra szintén haladékot kapnak.Nagyon fontos, hogy vonatkozik a vállalkozásokra, kisvállalkozásokra, nagyvállalkozásokra is az előbb már elmondott hiteltörlesztési moratórium, ami nagyon komoly segítséget jelent a vállalkozói szektornak, és segítséget fog jelenteni a Magyar Nemzeti Bank likviditási programcsomagja is, amely további lehetőséget ad arra, hogy ezt a nehéz időszakot a magyar gazdaság, a magyar kis- és középvállalkozások át tudják vészelni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Keresem a szememmel Csányi Tamás jobbikos képviselőt. [[Csányi Tamás feláll.]] Megvan. Azonnali kérdést kíván feltenni az emberi erőforrások miniszterének: „Mit gondol erről Miniszter Úr?” címmel. [[Közbeszólás a kormánypárti padsorokból: De miről?]] A válaszra a miniszter távolléte miatt Rétvári Bence fog majd válaszolni. Elfogadja a személyét? [[Jelzésre:]] Igen. Csányi Tamás képviselő urat illeti a szó.
Köszönöm szépen a szót, elnök úr. Tisztelt Államtitkár Úr! Mindenekelőtt elég volt a kormányzat könnyelműségéből, követeljük a kötelező házi karantén azonnali bevezetését, mert végre önöknek is be kell látniuk, hogy a holnap áldozatai tegnap és ma fertőződnek meg.Március 13-án Magyarország miniszterelnöke, Orbán Viktor egy szélkakast megszégyenítő politikai manőversorozat végén meghozta azt az egyébként általunk már napokkal korábban követelt döntést, hogy a magyar általános és középiskolák zárják be kapuikat, hiszen a koronavírus-járvány megfékezésének, lassításának ez egy nagyon fontos, nemzetközileg is alkalmazott eszköze. Sajnos, a döntésre Orbán Viktor „csak azért se!” attitűdjéből fakadóan péntek este került sor, így igen nehéz helyzetbe hozta a miniszterelnök az iskolákat és az igazgatókat. Ez nem egy felelősen gondolkodó kormányfő jellemzője. A hétvége így az intézményvezetőknél, -fenntartóknál nettó ötleteléssel telt, hogy mégis a mindenki által vágyott, de a kormány által ki nem dolgozott, tantermen kívüli digitális munkarend hogyan fog megvalósulni a gyakorlatban. Csak zárójelben szeretném megkérdezni: ugye, van önöknek egy digitálistartalom-fejlesztésért felelős kormánybiztosuk, aki ugye, azért van, hogy az ilyen helyzetekben segítségére siessen a pedagógustársadalomnak? Megtette? Hétfőn összegyűltek az országban a tantestületek, a fenntartók, intézményvezetők, igyekeztek kitalálni, hogy hogyan oldják meg ezt a helyzetet. Ebben nagy segítségükre voltak az alábbi kormányzati eszközök: a Google Classroom, a Messenger, a Skype, és bizonyára lehetne még sorolni. Egy biztos, az önök által kötelezően előírt Kréta-rendszer március 17-én tett közzé YouTube-csatornáján egy 42 perces workshopot a rendszeren belüli online tanulás lehetőségeiről. De azért lássuk be, hogy egy 700 millióért átalakított, majd 3,5 milliárd forintért szoftveresen bővített rendszertől azért ennél jóval többet várnánk. Egy biztos: egy új rend, egy soha nem volt világ köszöntött be az oktatásban, és önök magukra hagyták a szakmát, elengedték az amúgy is sok problémával küzdő pedagógusok kezét. Így a kérdés adott: mit kívánnak tenni a pedagógusok munkavégzésének segítése érdekében? Köszönöm szépen. [[Taps a Jobbik soraiban.]]
Köszönöm. Megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Ön azzal kezdte, tisztelt képviselő úr, hogy fontos vírusjárvány idején a gyors döntéshozatal. Akkor ezelőtt másfél órával miért nem szavazták meg azt, hogy gyorsabban dönthessünk arról, hogy a kormányzat felhatalmazást kap? Még azt sem szavazták meg, hogy gyorsabban döntsünk. Nem azt kérdezem, hogy miért nem támogatják magát a javaslatot, hanem hogy miért nem támogatják azt, hogy arról holnap dönthessünk, és ne kelljen a jövő héten dönteni. Ön azt mondta, a gyorsaság számít, és ezelőtt másfél órával a gyorsaság ellen szavazott. Ez hogy lehetséges?A második: azt mondja, hogy gyorsan kell lépni egy kormányzatnak. A magyar kormány az iskolabezárások ügyében, mármint az iskola mint oktatási helyszín bezárása ügyében az első regisztrált esetet követő 12. napon döntött. Ausztria a 21. napon döntött, Olaszország a 34. napon döntött, Svédország csak az egyetemek irányában döntött a 47. napon; tehát mi a 12.-en, ők a 21., 34. és 47. napon. Azt hiszem, ahhoz, hogy megelőzzük a gyermekek megbetegedését és azt, hogy a gyermekek másokat is megbetegítsenek, vagy megvédjük a pedagógusokat is attól, hogy a fertőzés, a vírusjárvány elkapja őket, azt hiszem, hogy eléggé gyorsan léptünk más, nálunk gazdagabb országokhoz képest, Ausztriához, Olaszországhoz vagy Svédországhoz képest. Azt is gondolom, mindenképpen el kell ismerjük azt, hogy valóban a pedagógusok nagyon gyorsan igyekeztek átállni erre a teljesen hirtelen jött helyzetre, hiszen senki sem tudta ezelőtt hónapokkal, hogy egy ilyen vírusjárványban fogjuk először élesben kipróbálni a digitális tanrendet. Naponta átlagosan 10 és 50 ezer közötti látogató keresi föl a Sulinet, a Tankönyvkatalógus, illetve az Okosportál, a Nemzeti Köznevelési Portál oldalait [[Az elnök a csengő megkocogtatásával jelzi az idő leteltét.]] , pontosan azért, hogy ezeket a tartalmakat letöltse. Köszönöm szépen. [[Taps a kormánypártok soraiban.]]
Köszönöm, államtitkár úr. Viszonválaszra adom meg a szót.
Köszönöm szépen a szót, bár ön is kikerülte az egyik kérdésemet, de én nem szeretném az önét. A magyar emberek egészségéhez szükséges döntésekben támogatjuk önöket, ezen túlmenően nem vagyunk képesek támogatni a kormányzatot, pláne, ha itt túlhatalomról lehet szó.Örömmel hallottam az intézkedéseket, önöktől azt viszont nem hallottam, hogy mit tettek hozzá mint kormányzat. Én szeretnék ezúton gratulálni a pedagógustársadalomnak, akik jelesre vizsgáztak az elmúlt héten, és gyakorlatilag kézműves eszközökkel és számtalan egyedi módon oldották meg ezt a nehéz helyzetet, nem önökön múlott. Kérem, a pedagógustársadalom és a diákok nevében tegyenek meg mindent, hogy ez a tanév érvényes legyen, a 12.-es tanulók érettségizhessenek, segítsék ebben a munkájukat. A kötelező házi karantén intézményének azonnali bevezetését pedig kérem, hogy fontolják meg. [[Taps a Jobbik soraiban.]]
Köszönöm szépen. Viszonválasz illeti meg államtitkár urat.
Köszönjük a javaslatait. Minden javaslatot megfontol az operatív törzs és a kormány. Ugyanakkor ön nem mondott igazat, tisztelt képviselő úr, ön azt mondta, hogy önök támogatni fogják azokat a javaslatokat, amelyek egészségüggyel kapcsolatban hatalmazzák föl a kormányzatot, márpedig az a törvényjavaslat, amelynek a gyors tárgyalását önök elutasították, az egyértelműen azt mondta, hogy a humán járvány megelőzése, kezelése, felszámolása, továbbá káros hatásainak megelőzése, illetőleg elhárítása céljából gyakorolhatja a kormány ezeket a jogköröket. Csak és kizárólag a vírussal, az egészségmegőrzéssel és annak a gazdasági hatásaival kapcsolatos esetleges döntés kapcsán van itt bármifajta döntési lehetőség semmi más, semmi több. Tehát ön azt mondta, hogy az egészségvédelem érdekében megszavazták volna, ez pont arról szólt, nem másról, nem egyébről.Honnan van a tanároknak tartalma, azt kérdezte ön, tisztelt képviselő úr. Ahogy említettem, az elmúlt években a Nemzeti Köznevelési Portálra kerültek fel ezek a tartalmak, mindenki számára ingyenesen. Az volt a különbség, hogy mások mindenhol mindenért pénzt kértek, ez az elmúlt időszakban ingyenesen töltődött föl, a Kréta szinte minden család számára így használható. [[Az elnök a csengő megkocogtatásával jelzi az idő leteltét.]] Az pedig különösen jó, hogy új archívumok nyíltak meg, az MTVA archívuma és mások, ahonnan szintén a tanuláshoz segítő tartalmakat lehet letölteni. Köszönöm. [[Taps a kormánypártok soraiban.]]
Köszönöm. Tisztelt Országgyűlés! Dúró Dóra független képviselő asszony azonnali kérdést kíván feltenni a miniszterelnök úrnak: „Hogyan védik meg a lakosságot a koronavírustól?” címmel. A miniszterelnök úr távolléte miatt a válaszadásra Palkovics László innovációért és technológiáért felelős miniszter urat jogosította fel. Kérdezem a képviselő asszonyt, elfogadjae a válaszadó személyét. [[17.30]]
Semmiképp sem személyes sértésnek szánom, de a kérdést inkább a miniszterelnök úrnak szeretném feltenni, ezért most nem fogadom el a miniszter urat.
Köszönöm szépen. Tájékoztatom, hogy az azonnali kérdésre a miniszterelnök úrnak majd a házszabálytól való eltérés miatt… [[Jelzésre:]] Akkor visszavontnak minősül. Köszönöm szépen.Tisztelt Országgyűlés! Apáti István független képviselő azonnali kérdést kíván feltenni a miniszterelnök úrnak: „Hogyan kívánnak fellépni az emberi nyomorúság vámszedőivel szemben?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem a képviselő urat, elfogadjae a válaszadó személyét.
Igen, elfogadom.
Igen. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Miniszter Úr! Tisztelt Képviselőtársaim! Úgy gondoljuk, hogy az emberi életnél és az ember egészségénél nincs fontosabb, éppen ezért kell leszögeznünk azt, hogy a Mi Hazánk Mozgalom országgyűlési képviselői a mai napon a magyar emberek egészségének és életének védelméhez adtak támogatást igen szavazataikkal, nem pedig a hatalommal való esetleges visszaéléshez. Az pedig a kormánypártok elévülhetetlen és hatalmas felelőssége, hogy ezzel a felhatalmazással megfelelően, okosan és arányosan sáfárkodjanak. Engedjenek meg még egy megjegyzést, tisztelt képviselőtársaim: úgy gondolom, hogy a politikusi alkalmasság egyik fokmérője az, hogy helyesen tudjuk megválasztani a pártpolitikai csaták helyszínét és időpontját. A Mi Hazánk Mozgalom úgy gondolja, hogy pártpolitikai csatározásoknak itt most nincs helye, nem megfelelő az időpont, és nagyon kevés az idő is. Ugyanakkor azt is látnunk kell, hogy a járvány, a koronavírus nemcsak az emberek hagyományos értelemben vett immunrendszerét támadja, hanem a lakosság gazdasági és pénzügyi immunrendszerét is, és a bajt csak tetézi, hogy ahol van baj, ott rögtön megjelennek azok a dögkeselyűk és hiénák, akik megpróbálnak tisztességtelenül extrahaszonra szert tenni. Éppen ezért szükséges annak a megfontolása, amit a Mi Hazánk Mozgalom kér és el is vár a kormánytól, hogy Magyarországon vagy Magyarországon is gyártott, termelt, előállított alapvető élelmiszerekre, legfontosabb láz- és fájdalomcsillapító, gyulladáscsökkentő gyógyszerekre, fertőtlenítőszerekre rendeljenek el hatósági árakat, rögzítsünk hatósági árakat. Hiszen az tarthatatlan, tisztelt képviselőtársaim, hogy egy liter hipóért 1300 forintot, egy kilogramm csirkemellért 2800 forintot, egy kilogramm krumpliért akár 600 forintot is elkérnek ma a magyar üzletekben ezt meg kell fékezni, ennek pedig csak és kizárólag egyetlen lehetséges módszere van: a hatósági árak azonnali hatállyal történő bevezetése. Hajlandóake erre, tisztelt miniszter úr? Erre kérem egyenes és világos válaszát.
Köszönöm szépen. Megadom a szót Palkovics László miniszter úrnak.
Köszönöm szépen, képviselő úr, és köszönöm a támogatásukat. Azt gondolom, hogy arról biztosíthatjuk önöket, hogy ezzel a lehetőséggel a Fidesz élt volna és nem visszaélt volna, de hát ezt majd máskor fogjuk meglátni, a bölcsességét viszont mindenképpen köszönöm.Ami ebben az esetben fontos: igen, valóban úgy látjuk, és én is így gondolom, miután a fogyasztóvédelemért a minisztérium a felelős, illetve a kereskedelempolitikáért is, hogy amikor a koronavírusnak a magyarországi hatása elkezdődött, onnantól kezdve folyamatosan a Fogyasztóvédelmi Hatóság gyakorlatilag minden területet ellenőriz. Gondolom, mindannyian emlékszünk arra, amikor a budapesti Lehel és Fővám téri piacokon hirtelen fölment a csirkehús ára, megjelentek az interneten különböző ügyek, az ellenőrzés után pedig visszakerültek a normál szintjükre. Tehát ezeket folyamatosan végezzük, ezek erőteljesebben fognak most kiterjedni az internetes vásárlásra, hiszen a boltba járás egy kicsit csökkenni fog, viszont az internetes vásárlás növekszik, tehát ott is ezt folyamatosan követjük. Minden esetben, ahol egyébként ilyenre utaló jelet látunk, mindenképpen föl fogunk lépni. Ami az ön javaslatát illeti, a hatósági ár kérdése, ez első hallásra egyébként egy jó ötletnek tűnik, én is rögtön erre jöttem rá, hogy akkor tegyük azt, hogy hatósági árassá teszünk bizonyos termékeket. Végigvizsgáltuk azoknak a termékeknek a körét, amelyek az alapvető szükségletek kielégítésére szükségesek, ebben vannak élelmiszerek, különböző tisztítóeszközök, egyéb mások, viszont amikor ezt elemeztük, akkor a problémát ott láttuk, hogy ha hatósági áron rögzítjük egy olyan szinten ezeknek az árát, akkor viszont nem biztos, miután ebben a pillanatban nem kínálati, hanem keresleti piac van, hogy a megfelelő hatást érjük el. Tehát tipikusan a szájmaszk egy ilyen kérdés, hogy rögzíthetjük az árát, csak amíg az országban nincs nagyjából 200 millió szájmaszk, addig nem fogunk tudni hatósági árat bevezetni. Ezért aztán megvizsgálunk más lehetőségeket is, amelyeknek a hatása elvileg ugyanez kell hogy legyen. Egy példát mondanék: a bankhitelnél nem hatósági árat rögzítettünk a bankhitel kamatára, hanem azt mondtuk, hogy az alapkamat plusz egy megfelelő összeg, ott 5 százalék szerepel, ez lehet maximálisan az elvárt haszon. Tehát ezekben a megoldásokban gondolkodunk. Abban egyébként egyetértünk, hogy valamit ezzel kell kezdeni, csak a piacnak a megfelelő elemzése szükséges hozzá. Köszönöm. [[Taps a kormánypártok soraiban.]]
Viszonválaszra adom meg a szót a képviselő úrnak.
Tisztelt Miniszter Úr! További problémák vannak a végrehajtások kapcsán is, ugyanis nem elegendő az ingó- és ingatlanárverésekkel kapcsolatos kormányzati rendelkezések sora, tekintettel kell lenni a munkabérekre vezetett közvetlen letiltásokra és a különböző inkasszókra is. Hiszen olyan helyzetben vagyunk, hogy az embereknek, a munkavállalóknak, vállalkozásoknak lecsökkent a bevétele, vagy egyenesen megszűnt, a kiadásaik növekednek, vagy egyenesen csak kiadásaik vannak. Éppen ezért javasolja a Mi Hazánk Mozgalom a végrehajtási eljárások, a vállalkozók és a magánszemélyek ellen vezetett végrehajtási eljárások, az előbb említett végrehajtási cselekmények felfüggesztését 2020. december 31-éig annak érdekében, hogy a teljesen kivéreztetett és bizonytalan állapotban lévő munkavállalók és vállalkozások ne szenvedjenek óriási pluszkiadásterheket a végrehajtói túlkapások miatt is. Ezt csak és kizárólag kormányzati eszközökkel lehet megoldani. Kérdezem a tisztelt miniszter urat, hogy ezekkel a felvetésekkel egyetértenek-e.
Köszönöm, képviselő úr. Viszonválasz illeti meg a miniszter urat is.
Ugye, egy sor ebbe a kategóriába tartozó intézkedést meghoztunk már egyébként, ezt meg kell vizsgálnunk, megnézzük, hogy ezzel mit lehet tenni. Köszönöm szépen. [[Taps a kormánypártok soraiban.]]
Köszönöm, miniszter úr. Tisztelt Országgyűlés! Korózs Lajos, az MSZP képviselője, azonnali kérdést kíván feltenni a miniszterelnök úrnak: „Minden rendben van a koronavírus elleni védekezés kapcsán?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem Korózs képviselő urat, elfogadja-e…
Igen.
Elfogadja. Korózs Lajos képviselő urat illeti a szó.
Köszönöm szépen. Tisztelt Ház! Tisztelt Elnök Úr! Miniszter Úr! Én többször úgy fogalmaztam, hogy pánikra nincs ok, de aggodalomra igen. Aggodalomra elsősorban azért, és én magam is akkor kezdtem aggódni, amikor néhány kormányzati tisztségviselő egyszerű influenzajárványhoz hasonlította a koronavírus-járványt, másodszor pedig akkor kezdtem aggódni, amikor kezembe akadt az a tudományos publikáció, amelyben a kínai és az amerikai matematikusok modellezték a vírusnak a terjedését. Emlékeztetni szeretném önöket arra, hogy még januárban azt mutatták a matematikai modellek, hogy hétnaponként duplázódik a fertőzötteknek a száma, ma Európában körülbelül négy nap, amikor megduplázódik a fertőzötteknek a száma. A harmadik dolog, ami miatt én aggódtam, az, hogy a miniszterelnök úr azt mondta, hogy a holnapi naptól kezdve fognak egyéni védőfelszerelést kapni azok, akik a frontvonalban vannak, akik intenzív osztályokon dolgoznak. Tehát minden egyes megszólalásom, ami az elmúlt hetekben volt, helyénvaló volt, mert nem voltak védőfelszerelések kint a kórházakban és a krízisközpontokban. Én azt gondolom, hogy a küzdelem a járvány ellen csak akkor lehetséges, ha azt le tudjuk határolni, ez az egyik dolog, a másik pedig, amikor megtörjük a továbbfertőzési láncolatot. Ezt, azt hiszem, a szakemberek már többször elmondták. Innentől kezdve tesztekre, tesztekre és tesztekre van szükség ahhoz, hogy ezt le tudjuk határolni. A dél-koreaiak megmutatták: azonosítás, tesztelés és nyomon követés. Éppen ebből adódóan kérdezem a miniszter urat, először: miért nem kap minden egészségügyi dolgozó védőfelszerelést? Másodikként kérdezem: miért nem közölnek területi adatokat, korra és nemre bontott adatokat? Harmadikként pedig kérdezem, hogy miért nem végeznek több tesztet. Várom a megtisztelő válaszát. [[Taps a DK és a Párbeszéd soraiban.]]
Köszönöm, képviselő úr. Megadom a szót a miniszter úrnak.
Köszönöm szépen. A képviselő úr olyan kérdéseket feszeget, amelyekkel az egész világ foglalkozik, ugyanis többfajta megoldása van, többfajta lehetősége van egy ilyen járvány kezelésének. Ha megnézzük az európai országokat, van olyan európai ország, amelyik azt választotta, hogy legyen egy nagyon gyors víruslefutás, ez azt eredményezi, hogy egyébként a populáció átfertőződik, és utána magától a vírus leáll. [[17.40]] Nagyjából, ha ez ilyen 60-70 százalékos, akkor a vírus már nem terjed tovább, tehát ilyenkor a reprodukciós index 1 alá kerül, és akkor ez megszűnik. Ennek az a következménye, ez volt Angliában, illetve ezt csinálja most Svédország, hogy egyik ország sem tesztelt. Angliában ez komoly társadalmi ellenkezést váltott ki, hiszen ez azt is jelentette, hogy az egészségügyi rendszer ellátóképessége fölé kerültek emberek, és ez azt jelentette, hogy nem tudták kezelni. Magyarország és az európai országok jelentős másik része nem ezt az utat választotta, hanem azt az utat választottuk, hogy olyan operatív intézkedésekkel, amelyekbe nem tartozik sajnos egyelőre bele sem a vakcina, sem a gyógyszer, mert ezek nem léteznek ebben a pillanatban, megpróbáljuk a vírus hatását eltolni, ellaposítani, egészen odáig, amíg egyébként az átfertőzöttség lassan ér el egy olyan szintet, hogy utána valószínűsíthetően nem jön vissza. És utána ezt a szintet az egészségügyi ellátórendszer képessége, kapacitása alatt akarjuk tartani. Mi ezt választottuk, ezt az utat követjük, és úgy tűnik, hogy egyelőre ez működőképes. Nyilvánvalóan egy sor dolog bizonytalan ebben a kérdésben. Nem tudjuk pontosan, hogy milyen a vírus szezonális hatása, tehát ha jön a meleg, akkor a vírusfertőzöttség csökken-e. Általában influenzavírusoknál ez így szokott lenni, ez nem biztos, hogy így fog viselkedni. Nem tudjuk, hogy hogyan mutálódik a vírus, egy sor dolgot nem tudunk, tehát ezeket bonyolíthatja, de ennek ellenére ez a védekezési mód ebben a pillanatban jónak tűnik. Ennek vannak feltételei. Az egyik feltétel, hogy tudjuk, hogy mi történik. Említette az amerikai, kínai matematikusokat. A magyar matematikusok ebben legalább ilyen jók, vagy annyira, hogy mondjuk, Barabási úrral együtt dolgoznak a Szegedi Tudományegyetem matematikusai, akik, ahogy mondtam, az ebolát, a H1N1 vírust abszolút meg tudták jósolni a kiváló modelljükkel. Itt is ez történik. Ezeket a modelleket használjuk arra, hogy minden olyan dolgot, ami lehet akár a mérés, lehet akár az egészségügyi rendszer képessége [[Az elnök a csengő megkocogtatásával jelzi az időkeret lejártát.]] ezzel számoljuk ki. Úgyhogy én azt gondolom, aggódásra olyan nagy ok ebben a pillanatban nincs. [[Taps a kormányzó pártok padsoraiból.]]
Köszönöm, miniszter úr. Viszonválaszra adom meg a szót.
Köszönöm szépen, miniszter úr. Arra nem tetszett válaszolni, hogy miért nem kap az egészségügyi dolgozók mindegyike védőfelszerelést. Nyilvánvaló, hogy nincs elegendő védőfelszerelés. [[Közbeszólás az ellenzéki pártok padsoraiból: Így van!]] Most azt mondta a miniszterelnök úr, hogy mintegy 2500-2600 darab lélegeztető készülék van. Néhány héttel ezelőtt azt mondta a tiszti főorvos, hogy csak 1600 van. Később persze itt vagdalkoztak a 2000-es számmal, csak azt nem tudom, hogy egyik napról a másikra ki szerezte be azt a 400-at, meg a 2000-hez képest ki szerezte be a 600-at. Mert ha itt egyetlenegy ilyen lélegeztető készüléket is beszereztek volna pluszban, azt gondolom, hogy itt fehér lovon hozták volna be a Kossuth térre, vagy a Kossuth téren keresztül a Parlamentbe, nagy csinnadrattával. Tehát ne haragudjon, miniszter úr, kétségeim vannak afelől, hogy vane elegendő lélegeztető készülék. Kétségeim vannak afelől, hogy vane elegendő teszt. Kétségeim vannak afelől, hogy vane elegendő személyi felszerelése az egészségügyi dolgozóknak és a szociális szférában dolgozóknak. Köszönöm szépen.
Köszönöm, képviselő úr. Viszonválaszra adom meg a szót miniszter úrnak.
Köszönöm szépen. Ugye, ezért nem jó a kapkodás, hogyha hirtelen válaszolunk, különböző ügyekről hirtelen kérdezünk, és nem egyértelműen kérdezünk. Amikor a koronavírus hatásainak a kezeléséről beszélünk, akkor alapvetően invazív készülékről beszélünk, tehát arról a készülékről, ami intubálás után a tüdő megfelelő mozgatásával látja el a hatását. Tehát erről beszéltünk. Ilyen készülékből 2560 van jelen pillanatban Magyarországon. Az, hogy fehér lovon hoznánk be: mi ezt repülőgépen szeretjük behozni Kínából, ez egyébként történik is most. Kína messze van, Európában ilyet nem gyártanak, de ez történik. Ma reggel is jött egy repülőgép, holnap reggel jön egy 67 tonnányi, ilyen típusú védelmi felszerelést szállító repülőgép, ez éppen a levegőben van. Ezek hozzák azokat az eszközöket fehér ló helyett , legyen ez a különböző védettségi szintű maszk, védőruha, védőszemüveg, védősisak, illetve legyen ez akár ilyen berendezés. Amit kérdezett: a miniszterelnök úr csak arra hivatkozott, hogy az intenzív betegágy mellett dolgozó orvos [[Az elnök a csengő megkocogtatásával jelzi az időkeret lejártát.]] illetve az ápolószemélyzet számára kötelező ezeket biztosítani. Ez eddig is így volt, most ezt egyszer rögzítettük, hogy így legyen. [[Az elnök újból csenget.]] A többiek számára pedig egyébként a szükséges védelmi szintet fogjuk biztosítani. [[Taps a kormányzó pártok padsoraiból.]]
Köszönöm, miniszter úr. Tisztelt Országgyűlés! Varju László, a DK képviselője, azonnali kérdést kíván feltenni a pénzügyminiszter úrnak: „Meg kell védeni a munkahelyeket, és a kis- és középvállalkozásokat” címmel. A miniszter úr távolléte miatt válaszadásra Tállai András államtitkár urat jogosította fel. Kérdezem képviselő urat, elfogadjae a válaszadó személyét.
Igen, örömmel. Köszönöm.
Akkor örömmel adom meg a szót Varju Lászlónak. [[Derültség.]]
Köszönöm szépen, elnök úr. Tisztelt Ház! Mostanra eljutottunk odáig, hogy a kormányzati késlekedés miatt nemcsak a fertőzés terjedése, hanem a gazdasági válság is egyre terjed, és egyébként a megélhetési válság felé haladunk. Úgy tűnik, hogy ez kezd kicsúszni a kormány kezéből. Amikor leginkább cselekedni kellene, önök mindig későn és keveset tesznek, és ez ilyen helyzetben csak tetézi a bajt. A Demokratikus Koalíció egy hete számos nagyon fontos dolgot kért a vállalkozásoknak. Hangsúlyozom, hogy egy héttel ezelőtt kértük az alábbiakat, amikor még senkit sem rúgtak ki az állásából. Meg kellett volna tiltani a járvány idején, hogy embereket lehessen elbocsátani bezárással sújtott gazdasági ágazatokból, vagy akár sokkal szélesebb körben. Ehhez létre kellett volna hozni egy rendkívüli munkahelyvédelmi alapot, ami fedezi a vállalkozások munkahelyvédelmi költségeit. Ennek következményeként sajnos látunk például olyan munkahelyet is, ahol a sajátos nevelésű gyerekeket foglalkoztató magánóvoda is bezárni kényszerül. Egy hete követeljük, hogy első körben nemcsak a kata-, hanem az áfa- és a kivabefizetési határidőket is prolongálják, ne csak a taxisoknak, hanem sokkal szélesebb körben. Egyetlen veszélybe került magyar kisvállalkozásnak sem hiányzik, hogy a kormány a legnagyobb bajban, céges bevétel híján, még követelje az adókat is. Ráadásul még munkaügyi ellenőröket is küldenek a nyakukba. Ezeket egy héttel ezelőtt kellett volna megtenniük, hogy megóvjanak minden munkahelyet, de önök nemet mondtak erre. Nemet mondtak a munkahelyek védelmére; nemet mondtak a magyar vállalkozások védelmére; nemet mondtak a felelős kormányzásra, a válságkezelésre. Csak egyetlen kérdésem van: miért? Várom megtisztelő válaszát.
Köszönöm szépen, képviselő úr. Válaszadásra megadom a szót Tállai András miniszterhelyettes úrnak.
Köszönöm szépen, elnök úr. Tisztelt Képviselő Úr! Úgy látom, hogy egy megírt beszéddel jött be a parlamentbe, és nem figyelte, hogy mi történik a mai napon. Sőt, az is lehet, hogy a múlt héten hétfőn írták meg a beszédét, mert egyébként szerdán a miniszterelnök bejelentette az első gazdasági intézkedéscsomagot, ma pedig bejelentette a második gazdasági intézkedéscsomagot.Erre azt mondani, hogy későn van: én csak jelzem önnek például, hogy a mintaként figyelt Németországban például ma tárgyalja a kormány először az egész országra vonatkozó gazdasági intézkedéscsomagot, mi meg már ott tartunk, hogy a másodikat jelentettük be. Egyébként pedig az Európai Unió is néhány napja tett intézkedéseket arra vonatkozóan, hogy a költségvetési hiányra vonatkozó szabályok, előírások ne vonatkozzanak a tagállamokra. Nem szeretném aprólékosan megismételni, hogy milyen intézkedések történtek. Összefoglalva, a vállalkozásoknál kétféle intézkedés történt. Az egyik, amelyik minden vállalkozásra kiterjed, ez a hitel-visszafizetési moratórium, ami nemcsak a hitelre vonatkozik, hanem minden pénzintézeti kötelezettségre. Ez minden vállalkozásra vonatkozik, és az adóvégrehajtások ma bejelentett felfüggesztése is, ami szintén nagyon komoly intézkedés. A másik intézkedéscsomag pedig, amit szintén bejelentett a kormányfő két alkalommal, azokra az ágazatokra vonatkozik, ahol már látható és tapasztalható a baj. Ismert, hogy a turizmusban, a vendéglátásban, ezekben a szolgáltatásokban nem kell szociális hozzájárulási adót fizetni, a kisvállalkozások körében nem kell kata nevű adót fizetni és nem kell turisztikai hozzájárulást fizetni, tehát egy úgynevezett adómoratórium lesz, de ez csak arra a 15 ezer kisvállalkozásra és a 300 ezer érintett munkavállalóra vonatkozik egyelőre. Köszönöm szépen. [[Taps a kormányzó pártok padsoraiból.]]
Köszönöm szépen. Képviselő úrnak viszonválaszra van lehetősége.
Köszönöm szépen. Hogy kinek a beszédét írták meg, azt mindjárt kitaláljuk, hogy ellenőrizni tudjuk. Kedves Államtitkár Úr! Önök ma itt előadtak egy nagy koprodukciót arról, hogy mennyi mindent vállalt a kormány. Ehhez képest itt négy hozzászólásból, a miniszterelnök és két képviselőtárs hozzászólásából kiderült az, hogy a lakosság és a vállalkozások kapcsán úgy gondolják, hogy az ő számukra 3000 milliárd forintig, és akár a hiteltörlesztést, nem kell visszaadni. Én csak halkan kérdezem: és mit vállal a kormány? Mert azt, hogy ezt másokkal fizetteti ki, vagy másoknak adnak lehetőséget arra, hogy ne legyen ilyen bevételük, a bankoknak, azt én megértem, hogy önök erre szívesen jótékonykodnak. [[17.50]] Én továbbra is azt kérdezem, hogy önök mikor fognak dönteni végre a kisvállalkozásokat érintő lehetetlen helyzet elkerülése érdekében egy munkavédelmi alap létrehozataláról, hogy minél kevesebb munkahely szűnjön meg. Köszönöm szépen.
Köszönöm szépen. A viszonválasz megilleti az államtitkár, miniszterhelyettes urat is.
Köszönöm, elnök úr. Tisztelt Képviselő Úr! Én az ön helyében azért nem nagyon hangoskodnék, mert amikor önök a kormányzásuk, Gyurcsány Ferenc miniszterelnöksége idején próbáltak kezelni egy válságot, annak az lett az eredménye, hogy 2010-ben elküldték önöket. Önök a Fidesz-KDNP-kormányra hagytak 600 ezer munkanélkülit, több mint 12 százalék volt a munkanélküliség, a GDP pedig, hadd ne mondjuk, hol volt, minek a feneke alatt, és egy romokban lévő országot hagytak hátra. Én azt gondolom, hogy Magyarország gazdasága erős, és a magyar kormány is erős. A magyar kormány most tudja, hogy mit kell csinálni, akkor nem tudta. Önnek, ha úgy tetszik, politikai értelemben nincs alapja számonkérni a jelenlegi kormány tetteit, mert igenis, be fogja bizonyítani ez a kormány, hogy ezt a válságot is képes lesz kezelni. Köszönöm szépen. [[Taps a kormánypártok soraiban. Varju László: És mikor kezdik el?]]
Köszönöm szépen, államtitkár úr. Tisztelt Országgyűlés! Schmuck Erzsébet és Ungár Péter, az LMP képviselői, azonnali kérdést kívánnak feltenni a pénzügyminiszter úrnak: „Leállítjae a kormány a presztízsberuházásokat a válság kezelése érdekében?” címmel. Miniszter úr a távolléte miatt válaszadásra Tállai András államtitkár urat jogosította fel. Kérdezem Ungár Péter képviselő urat, hogy elfogadjae a válaszadó személyét. [[Ungár Péter jelzésére:]] Igen. Öné a szó.
Köszönöm a szót. Tisztelt Államtitkár Úr! Az a helyzet, hogy a költségvetés szempontjából értelemszerűen teljesen drasztikus változásokat jelent az a helyzet, amit a koronavírus okozta gazdasági válság jelent. Ez a helyzet azt jelenti, hogy sok dolgot s most ne menjünk bele abba a vitába, hogy azok mennyire jó vagy rossz dolgok, amiket a kormány mint nagyberuházást kitalált az elmúlt időszakban értelemszerűen el kell halasztani vagy le kell állítani azért, hogy valamilyen forrás legyen azokra a részben gazdaságvédelmi tervekre, amiket önök már bejelentettek, részben pedig azokkal kapcsolatban, amiket remélhetőleg be fognak még jelenteni a továbbiakban. Továbbá az a helyzet, hogy a magyar gazdaság struktúrájáról is sok mindent elmond az, hogy ebben a válságban milyen hatással lesz ránk a többi országban is bekövetkező válság. Tudjuk, hogy Magyarország gazdasága mennyire függ a német autóipar teljesítésétől, függ a német gazdaságtól összességében. A német költségvetési intézet legutolsó prognózisa az volt, hogy akár 5 százalékos GDP-csökkenést is okozhat a koronavírus-válság. Azt kérdezném államtitkár úrtól, hogy milyen nagyobb beruházásokat fognak leállítani vagy elcsúsztatni azért, mert ez a vis maior esemény megtörtént, illetve mennyiben gondolják azt, hogy a magyar gazdaságot lehet reziliensebbé, a többi országtól egy kicsit kevésbé függővé tenni azért, hogy a más országokban történő gazdasági válságnak ne legyen különösen nagy hatása Magyarországra nézve. Köszönöm szépen.
Köszönöm szépen. Megadom a szót Tállai államtitkár úrnak.
Köszönöm szépen, elnök úr. Tisztelt Képviselő Úr! A kérdése a presztízsberuházások leállításáról szól, és arról, hogy az abból megtakarított forrást kell majd a gazdaság fejlesztésére fordítani. Megmondom őszintén, hogy én ezt politizálásnak minősítem, nem pedig összefogásnak és segítségnek. Válságban vagyunk, mondja ön is, és hogy a vírus elleni küzdelem mindenképpen arra mutat, hogy nagyon komoly gazdasági kihatásai lesznek, ugyanakkor nem nevez meg egyetlenegy presztízsberuházást sem. Viszont amiről én meg tudom önt nyugtatni, az az, hogy a költségvetés átalakítása, eltérítése folyamatban van, a munka megkezdődött. Megkezdődött a pénzügyi akciócsoporttal, amit a miniszterelnök hozott létre, Varga Mihály vezetésével. Ez vonatkozni fog a 2020-as költségvetés tartalékainak és egyéb forrásainak a feltárására, illetve a vírus elleni küzdelem védekezésének a pénzügyi biztosítására, valamint a majdan szükséges gazdasági válság kezelésére, a gazdaság újraindítására, és ez igaz a 2021-es költségvetésre is, ami még tervezés alatt van. Azt gondolom, önnek nem kell attól tartania, hogy ez a kormány nem fogja tudni kezelni a pénzügyi-költségvetési kérdéseket, hiszen az elmúlt tíz év erről szólt, különösen az első néhány év: a devizahitelből való kivezetés, a rezsicsökkentés megoldása, a gazdaság beindítása, a munkanélküliség felszámolása. Úgy gondolom, hogy a kormány, a Pénzügyminisztérium, a pénzügyminiszter úr meg fogja találni a költségvetésben azokat a forrásokat, amelyek a gazdasági válság kezelésére szükségesek. Köszönöm szépen. [[Taps a kormánypártok soraiban.]]
Köszönöm, államtitkár úr. Ungár Péter képviselő úr viszonválasza következik.
Köszönöm a szót. Nem gondoltam volna, hogy ön ezt az elvárást fogja az irányomban megfogalmazni, de tudok ilyen beruházásokat mondani. Gondolom, nem fogja megdöbbenteni, ha elmondom, hogy az LMP álláspontja szerint Paks II. bővítése nem a megfelelő módja a pénz elköltésének. Feltételezem hiszen ennyi csörtét már lefolytatott államtitkár úr is LMP-s képviselőkkel , hogy ez önmagában nóvumot nem jelent. Arra a kérdésre ugyanakkor nem válaszolt, államtitkár úr, hogy azért, hogy nekünk legyen töretlen bizalmunk a kormány iránt gazdasági kérdésekben, mit fog a kormány megtenni azért, hogy a lehető legjobban védje a belső tőkeképző képességet. A nagyvállalati beruházásokat 15 milliárddal tervezte támogatni a kormány a költségvetésben, körülbelül ilyen összegről beszélt a Pénzügyminisztérium. Véleményünk szerint ez a 15 milliárd egyszerűen jobb helyen lenne a magyar kis- és középvállalkozásokban, akik elsősorban és a leginkább elszenvedik ezt a válságot. Kérem, hogy a kérdésnek erre a részére is válaszoljon. Köszönöm szépen.
Köszönöm szépen. Viszonválasz illeti meg államtitkár urat.
Köszönöm szépen, elnök úr. Azt gondolom, hogy ha valaha szükség volt Paksra, akkor ezen fejlemények hatására tessenek átgondolni, hogy inkább támogassák ezt a beruházást, mert az ország energetikai biztonsága megköveteli azt, hogy a paksi beruházás meg tudjon valósulni. Ha megengedi, én még nem arról szeretnék beszélni, hogy mit fog majd dönteni a kormány, hanem arról beszélnék, hogy lényegében négy nap alatt, öt nap alatt milyen döntéseket hozott annak érdekében, hogy megmentse a magyar gazdaságot, megmentse a magyar családokat, megmentse a magyar vállalkozásokat. Úgy gondolom, Európában is példa nélküli az a döntéssorozat, amelyet a miniszterelnök úr bejelentett, amely adómoratóriumról, hitel-visszafizetési moratóriumról, a családok megsegítéséről szól. Azt gondolom, hogy példaértékű lehet bármely európai ország számára, ami az elmúlt napokban történt Magyarországon.
Köszönöm szépen, államtitkár úr. Tisztelt Országgyűlés! Kocsis-Cake Olivio, a Párbeszéd képviselője, azonnali kérdést kíván feltenni a belügyminiszter úrnak: „Mi folyik itt?” címmel. Miniszter úr távolléte miatt válaszadásra Pogácsás Tibor államtitkár urat jogosította fel. Kérdezem képviselő urat, hogy elfogadjae a válaszadó személyét. [[Kocsis-Cake Olivio jelzésére:]] Jelzi, hogy igen. Kocsis-Cake Olivio képviselő urat illeti a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Ma is többször fölmerült ez a kérdés, és mi továbbra sem értjük, mi az akadálya annak, hogy a koronavírus-fertőzések regionális lebontásban történő közlései elmaradnak. A válság idején fő a bizalom, a bizalom alapja pedig az, hogy megfelelő információval rendelkezzenek az emberek, megfelelően legyenek tájékoztatva, így kevesebb lesz az álhír és kevesebb lesz a pánikkeltés is. Magyarország az egyetlen európai uniós ország, amely nem közöl adatokat regionális szinten a megbetegedések regionális megoszlásáról. Müller Cecília tiszti főorvos azzal indokolta ezt a döntést, hogy ez egyfelől sértené a betegek személyiségi jogait, másfelől pedig könnyelművé tenné az embereket, mert ahol nincs fertőzés, oda mennének. Az a helyzet, hogy az Adatvédelmi Hatóság kiadott ebben egy állásfoglalást, amelyben közlik, hogy semmiféle személyiségi jogot nem sért a fertőzöttek területi, illetve életkori lebontása, a betegek kiléte ettől nem válik megismerhetővé. [[18.00]] A másik sajnálatos fejlemény, hogy most már nem egyéni megbetegedésekről van szó, átléptünk a csoportos megbetegedések időszakába. Sajnos, az ország minden megyéjében vannak fertőzöttek, megbetegedések, így valószínűleg nem okozna könnyelműséget sem, sőt valószínűleg fegyelmezettebbek lennének az államtitkárok… fegyelmezettek lennének az emberek. Tisztelt Államtitkár Úr! A kevés információ könnyen vezethet rémhírterjesztéshez, ez a napokban is megtörtént, pár városban elterjedt, hogy ennyi és ennyi fertőzött van, ezt meg lehetne előzni ezzel az intézkedéssel. Kérdezem tehát, hogy mi az akadálya annak, hogy területi adatokat közöljenek ebben a lebontásban. Várom válaszát. Köszönöm szépen.
Köszönöm. Egy fegyelmezett államtitkár úrnak, Pogácsás Tibornak adom meg a szót.
Köszönöm a szót, elnök úr. Tisztelt Országgyűlés! Tisztelt Képviselő Úr! A koronavírus terjedése három szakaszra bontható, erről nagyon sok szó esett az elmúlt időszakban: az egyedi megbetegedések, a csoportos megbetegedések, és ezt követheti a tömeges megbetegedések sora. A magyar kormány elsőként lépett Európában, egy operatív törzset hozott létre, amely operatív törzs irányítja a koronavírus elleni védekezést, és az operatív törzs az, amely alapvetően meghatározza, hogy milyen információkat és milyen közleményeket hoz nyilvánosságra. Az egyértelműen látszik, hogy a koronavírussal kapcsolatban rengeteg hír, rémhír, téves hír, álhír kering a különböző csatornákon, a médiában, az interneten. Egyértelműen az a cél, hogy ezek ne születhessenek meg. A koronavírus terjedése ma már országos kiterjedésű, ugyanakkor egyértelmű volt az a vélemény, hogy meg kell akadályozni azt, hogy olyan területekre áramoljanak nagy számban az emberek, amelyekről azt feltételezik, hogy ott a koronavírus nem jelent meg, hiszen ők válhatnak adott esetben a fertőzés behurcolójává. A balatoni körzetben az elmúlt napokban kialakult helyzet jól példázza ezt, és jól jelzi azt, hogy az ott élő emberekben ez milyen aggodalmat váltott ki. Éppen ezért a területi megoszlás közlésétől eltekintünk, ugyanakkor minden olyan információ, amely ahhoz szükséges, hogy az emberek tájékozottak lehessenek, legyenek, minden, az operatív törzs ülését követő sajtótájékoztatón nyilvánosságra kerül, illetve az összes csatornán megadjuk a szükséges információt, így például a betegek nemét, életkorát, és van utalás arra is, hogy milyen kapcsolt vagy már meglévő betegségek azok, amelyek a halálukat okozták. Köszönöm szépen, elnök úr. [[Taps a kormánypártok soraiban.]]
Köszönöm, államtitkár úr. Viszonválaszra van lehetősége.
Köszönöm a szót. Köszönöm a választ, államtitkár úr. Pont a balatoni példa volt rossz, hiszen akkoriban nem tudták az emberek, hogy hol, melyik megyében mennyi a fertőzöttek száma, mégis elmentek más megyékbe, elutaztak, és nem felelősségteljesen viselkedtek, tehát ebből a szempontból szerintem nagyon jó lenne, hogyha ez az adat is nyilvánosságra lenne hozva. Az emberektől azt kérjük, hogy legyenek tudatosak, azt kérjük tőlük, hogy legyenek tájékozottak, azt kérjük tőlük, hogy legyenek fegyelmezettek, tehát viselkedjenek felelősségteljesen. Ezt akkor várhatjuk el, ha mi is felnőtt embernek nézzük őket, és megfelelő információkat adunk át. Mint ahogy többször említette a tiszti főorvos asszony, ahogy ön is említette, minden megyében megjelent már sajnos a betegség, tehát legalább megyei bontásban érdemes lenne ezeket az adatokat nyilvánosságra hozni. Kérem, fontolják meg, hogy ezzel segítik az emberek tájékoztatását. Köszönöm szépen.
Köszönöm, képviselő úr. Viszonválaszra van lehetősége az államtitkár úrnak.
Köszönöm a szót, elnök úr. A járvány megállítására, gyors megállítására nincsen esély, azt tudjuk, hogy a járvány fékezése az egyetlen olyan esély, amely az egészségügyi kapacitás biztonságos felhasználását, illetve az egészségügy túlterhelésének a megakadályozását segítheti. Úgy gondolom és úgy gondoljuk, hogy ahhoz, hogy a járvány terjedését fékezni tudjuk, ahhoz a kormány intézkedései minden eszközt felhasználnak és elegendőek, jelen pillanatban nem tartjuk indokoltnak, hogy a területi bontású megbetegedéseket nyilvánosságra hozzuk. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Barcza Attila, a Fidesz képviselője, azonnali kérdést kíván feltenni a pénzügyminiszter úrnak: „Milyen további intézkedések várhatóak a gazdasági visszaesés következtében bajba jutott gazdasági ágazatok megsegítésére?” címmel. A miniszter úr távolléte miatt válaszadásra Tállai András államtitkár urat jogosította fel. Kérdezem a képviselő urat, elfogadjae a válaszadó személyét.
Igen.
Jelzi, hogy igen. Barcza Attila képviselő urat illeti a szó.
Tisztelt Államtitkár Úr! Tisztelt Ház! A koronavírus-járvány mára egy világjárvánnyá nőtte ki magát. Az első és legfontosabb dolog továbbra is az emberi élet védelme, amelynek érdekében Magyarország Kormánya, ahogy eddig is tette, minden segítséget megad az operatív törzsnek. Sajnos, az is érzékelhető, hogy mind a magyar, mint a világgazdaságot rendkívüli mértékben megterheli ez a járvány, éppen ezért a koronavírus következtében kialakított akciócsoportokból kettő, a gazdaság újraindításáért felelős akciócsoport és a pénzügyi akciócsoport Varga Mihály pénzügyminiszter vezetésével azon dolgozik, hogy a gazdasági visszaesés által okozott károk felmérése és tervek kidolgozása a lehető leghamarabb megvalósulhasson a gazdaság megóvása érdekében. Már történtek konkrét intézkedések is, hiszen a kormány az év végéig felfüggesztette minden magánszemély és vállalkozás ez év március 17-éig megkötött hiteleinek tőke- és kamatfizetési kötelezettségét, beleértve a babaváró hitelt és a diákhitelt is. Fontos előrelépés, hogy a súlyos gondokkal küzdő szektorokban és ezek a szektorok Sopront és a választókerületet is kiemelten érintik , így a turizmusban, a vendéglátásban, a szórakoztatóiparban, a sport, a kultúra és a szolgáltatások területén, valamint a személyszállításban június 30-áig a munkáltatók járulékfizetési kötelezettségét teljes egészében elengedik, a munkavállalók járulékát pedig jelentősen csökkentik már most, és több ma bejelentett intézkedést is hallhattunk, amelyek nagyon fontosak a kisvállalkozások számára is. Tisztelt Államtitkár Úr! Mint ismert, az Európai Bizottság olyan beruházásösztönző intézkedést is tervez, amelynek részeként a kohéziós politikából tavaly fel nem használt mintegy 8 milliárd euró értékű előleget nem kéne visszafizetniük a tagállamoknak, továbbá egy 37 milliárd eurós pénzügyi alap elkülönítéséről is szó van. Mindezekhez kapcsolódóan kérdezem, milyen további intézkedések várhatóak a gazdasági visszaesés következtében bajba jutott [[Az elnök csenget.]] gazdasági ágazatok megsegítéséért. Várom válaszát.
Köszönöm szépen, képviselő úr. Válaszadásra megadom a szót az államtitkár úrnak.
Köszönöm, elnök úr. Tisztelt Képviselő Úr! Valóban, az Európai Unió erőfeszítéseket tesz arra vonatkozóan, hogy segítsen a tagállamokon. A legfontosabb döntés talán az, hogy felfüggeszti az államháztartási hiányra vonatkozó szigorú szabályokat, ami ugyan a kérdéséhez konkrétan nem kötődik, de ez mégiscsak egy érdemi döntése, úgy gondolom, az Európai Uniónak, ami valóságos segítséget jelenthet hiszen belátta az Európai Unió, hogy az előírt költségvetési hiányt, a 3 százalékokat az adott országok nem fogják tudni tartani , hogyha érdemi, valós segítséget fognak nyújtani a gazdaságban hátrányt szenvedőknek, akik most bevételkieséssel, nehézségekkel, elbocsátásokkal kell hogy számoljanak. Többféle lehetőséget is felajánl az Európai Unió, többek között korábban felajánlotta azt is, amit ön említett, azonban az a 37 milliárd eurós európai uniós szintű összeg sajnos nem jelent országunknak pótlólagos forrásokat, hiszen a Bizottság kezdeményezése a vissza nem fizetendő előlegekből és az ehhez potenciálisan társítható uniós forrásokból tevődik össze, az előbbi 8, míg az utóbbi 29 milliárd eurót jelent. Sajnos, egyik összeg sem jelent valóságos segítséget országunk számára, hiszen ez utóbbi összeg akkor jelentene valós segítséget, hogyha nem lennének lekötve teljes egészében az európai uniós források. Miután Magyarország lekötötte a teljes rendelkezésre álló uniós forrásait, így sajnos valós segítséget, többletforrást semmiképpen nem fog jelenteni a gazdasági válság leküzdése segítésében. Úgyhogy maradunk magunk, marad az ország költségvetése [[Az elnök csenget.]] és abból fogjuk tudni ezt a problémát kezelni. [[Taps a kormánypártok soraiban.]]
Köszönöm szépen, államtitkár úr. Viszonválaszra van lehetősége Barcza képviselő úrnak.
Köszönöm a válaszát, tisztelt államtitkár úr. Ha visszatekintünk az elmúlt évtizedre, akkor láthatjuk, hogy a magyar gazdaság egy nagy utat járt be, most nem kívánom, és nem is lehet ilyen rövid idő alatt felsorolni ezeket az eredményeket, de mindezt a gazdasági növekedést ez a járvány, ahogy Nyugat-Európában, vagy szinte mondhatjuk, hogy a világon a legtöbb országban néhány hét alatt erős kihívások elé állítja. [[18.10]] Köszönet a kormánynak az eddigi intézkedéseiért, és én arra kérem a munkacsoportot, hogy vizsgálja meg azokat a további területeket, azokat a szektorokat a magyar gazdaságban, ahol szintén problémák és nehézségek vannak, hogy azoknak a magyar gazdasági társaságoknak, vállalkozásoknak is a kormány tudjon segíteni. Kiemelten fontos ez a tekintetben, ahogy válaszában elmondta, hogy az EU-s lehetőség pluszforrást nem jelent, így támaszkodhatunk ebben a magyar gazdaság eddig elért eredményeire és forrásaira. Köszönöm szépen.
Köszönöm, Barcza képviselő úr. Államtitkár úr viszonválasza?
Köszönöm szépen, elnök úr. Valóban, inkább beszéljünk pozitív dolgokról, mintsem arról, ami valóságos segítséget, mint ez az uniós javaslat is, nem jelent országunk számára. Mindenképpen pozitív dolog az, hogy az ország gazdasága erős, az országnak, a gazdaságnak, a vállalkozásoknak sincs devizakitettsége, és szerkezeti problémái sincsenek már a magyar gazdaságnak. Azt gondolom, hogy együtt, karöltve a kormányzattal, a munkavállalók és a munkáltatók meg fogják találni azt az utat, amely alapján minél kevesebb lesz a munkanélküli Magyarországon, és meg fogjuk találni azt a csapot is, amikor újra tudjuk indítani a gazdaságot, és az embereknek újra munkát adni. Erre mindenképpen reményt ad egy tanulmány, amely szerint Magyarország fogja Közép-Európában a legjobban túlélni a gazdasági válságot, még Lengyelországot, Csehországot és Romániát is meg fogja előzni. Köszönöm szépen.
Köszönöm szépen. Jegyző úr mondja, hogy itt van, de nem látom Varga-Damm Andrea képviselő asszonyt. [[Dr. Varga-Damm Andrea: Itt vagyok!]] Most már igen. A Jobbik képviselője azonnali kérdést kíván feltenni az igazságügyi miniszter asszonynak: „Mit gondol erről Miniszter Asszony?” címmel. A miniszter asszony távolléte miatt a válaszadásra Völner Pál államtitkár urat jogosította fel. Kérdezem képviselő asszonyt, hogy elfogadjae a válaszadó személyét.
Igen.
Igen. Akkor Varga-Damm Andrea képviselő asszonyt illeti a szó.
Köszönöm a szót, elnök úr. Azt mondta a mai napon miniszterelnökünk, hogy összefogás kell ma. Egy apró probléma van, mindig úgy gondolja, hogy az az összefogás, amit a Fidesz mond, és azt jogosult más elfogadni. Az Alaptörvény 53. cikke egyértelműen kimondja, hogy a veszélyhelyzetben a kormány rendelete 15 napig marad hatályban, kivéve, ha a kormány az Országgyűlés felhatalmazása alapján a rendelet hatályát meghosszabbítja. Most az igazságügyi miniszter azt szeretné, hogy a még meg nem született kormányrendeleteket hosszabbítsa meg a Ház, egy törvényt terjesztett elő országgyűlési határozat helyett, mint amit az Alaptörvény előír. Az Alaptörvény 54. cikk (2) bekezdése szerint a különleges jogrendben az Alaptörvény alkalmazása nem függeszthető fel. A beterjesztett javaslattal gyakorlatilag az Alaptörvény alkalmazását függesztetné fel az igazságügyi miniszter. Tudja jól ön is és az igazságügyi miniszter is, államtitkár úr, hogy 15 naponta akár újra kihirdetheti a kormány a veszélyhelyzetet, ugyanis ezt az Alaptörvény nem tiltja. Azt szeretném öntől megkérdezni, tisztelt államtitkár úr: talán csak nem arról van szó, hogy kihasználják ezt a világjárványt és ennek nehézségeit azért, hogy a parlamenti ellenzék szerepét megszüntessék? Ugye, nem arról van szó, államtitkár úr, hogy alkotmánysértő módon kívánják az ellenzéket oly módon sarokba szorítani, hogy azt érzékeltessék a társadalommal, hogy mi akadályozzuk a döntések meghozatalát? Jelzem, a fideszes grafikák kint vannak a Facebookon, amik azt hazudják, hogy mi megakadályoztuk azt, hogy a veszélyhelyzetet meg lehessen hosszabbítani. Államtitkár úr, ha önök alkotmánysértően terjesztenek be bármit is, miért is kell azt egy ellenzéknek elfogadnia? Miért hazudnak a társadalomnak? Erre tessék választ adni! Köszönöm szépen.
Köszönöm, képviselő asszony. Válaszadásra megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Tisztelt Képviselő Asszony! Egy dolgot tisztázzunk az elején, hogy a járványveszélyt nem a kormány okozta, tehát mi semmi olyan helyzetet nem idéztünk elő, ami a mostani jogalkotási folyamatot befolyásolta volna. A helyzet hozta magával, hogy veszélyhelyzet lett, ezt a kormány kihirdette. A kormány a szükséges intézkedéseket megtette, a rendeleteket meghozta, s ha az önök gondolatmenetét követjük, akkor éppen hogy az egy nyitás, hogy idehozta a parlament elé ezt a témát, amely 15 napos toldozgatással-foltozgatással vinné előre, amikor jól látható a többi ország példájából, hogy hosszú heteket, hónapokat, sőt akár éves távlatban kell gondolkodnunk ennek a helyzetnek a megoldásáról. Az is látszik, attól függetlenül, hogy egy ilyen hosszú folyamatról beszélünk, az elején mindenképpen nagyon sürgős és operatív intézkedésekre van szükség. Éppen azt kértük az Országgyűléstől, kérve az ellenzék együttműködését, hogy négyötödös szabállyal térjünk el a házszabálytól, hogy önök is be tudjanak vonódni ebbe a folyamatba, s ki tudják fejezni azt a fajta hozzáállásukat, amit szóban nagyon sokszor elmondanak, hogy az emberek élete önöknek is fontos, a magyar lakosság élete önöknek is fontos, a munkahelyek védelme önöknek is fontos, az adósok védelme önöknek is fontos. S amikor egy ilyen apró technikai részletről kellene szavazni, hogy a parlament a holnapi napon tud erről döntést hozni, vagy most egy más eljárást követve, egy héttel később, akkor önök odaálltak, hogy nem adják a nevüket, nem adják a támogatásukat, és nem járulnak hozzá ahhoz, hogy minél sürgősebben a parlament elé kerülhessen ez a döntés, ahol aztán önöknek joguk lenne arra is, hogy megszavazzák, arra is joguk lett volna, hogy ne támogassák, távol maradjanak. Önök teljes egészében elzárkóztak attól, hogy ez a helyzet jogilag, törvényileg rendezést nyerjen. Köszönöm. [[Taps a kormánypártok soraiban.]]
Köszönöm, államtitkár úr. Varga-Damm Andrea képviselő asszonyt illeti a viszonválasz.
Államtitkár úr nem válaszolt a kérdésemre, és újra felolvasom önnek, mert ezek szerint államtitkárként, jogászként még mindig nem értelmezi az Alaptörvény 53. cikkét. Meg lehet hosszabbítani a veszélyhelyzetet akár korlátlan ideig is az Országgyűlés felhatalmazása alapján, önök viszont nem ezt kérik a beterjesztett javaslatban. Nem ezt kérik, egy új törvényt írnak. Országgyűlési határozatot lehetett volna erről hozni. És egyébként szégyellje magát a kormány, hogy az utolsó pillanatokban nyújtotta be ezt a javaslatkérést, ezért használja fel a négyötödös igényt az ellenzék lejáratására, holott ha időben benyújtják, akkor időben megtárgyaljuk, nem azt a törvényt, amit önök ide beterjesztettek, hanem az országgyűlési határozatot. Azt nem értem, államtitkár úr, hogy miért nem mondanak a társadalomnak igazat. Miért nem vallja be, hogy nem a saját maguk által készített Alaptörvény rendelkezéseit követik, hanem azt teljes mértékben negligálva, egy új jogi helyzetet teremtve, azért, hogy az ellenzéket megpróbálják lejáratni a társadalom előtt. Ön pontosan tudja, hogy nem mond igazat!
Köszönöm. Völner Pál államtitkár úr viszonválasza következik.
Köszönöm a szót, elnök úr. Valóban, itt a második része lemaradt a felszólalásomnak. Az Alaptörvényt senki nem sértette meg, az Alaptörvényt senki nem fogja megsérteni, az Alaptörvényben foglaltaknak megfelelően terjesztette be az Országgyűlés elé a kormány ezt a törvénytervezetet. Hogy hogyan érkezett ide? Ön is nagyon jól tudja, hogy a múlt héten hétpárti egyeztetések voltak. Ha nem lettek volna meg az egyeztetések, hanem rögtön beterjesztjük ezt a javaslatot, akkor önöknek az lett volna a problémájuk, hogy miért maradtak el az egyeztetések. Most arra hivatkozni, hogy az egyeztetések miatt csúszott beadás túl későn volt, ez enyhén szólva nem elegáns ebben a helyzetben.Még egyszer leszögezném, az a fajta megoldás, hogy a parlament olvassák el a törvényjavaslatot! folyamatosan tájékoztatást kap, ha ülésezni tud, akkor a plenáris ülésen, ha nem, akkor az elnök és a képviselőcsoportok útján, s a parlament bármikor összeülhet, és bármikor megszüntetheti ezt a fajta rendelkezését, amivel a kormánynak ezt a jogkört megadta ha önök ezt nem tudják értelmezni, én arról nem tehetek. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szakács László, az MSZP képviselője, azonnali kérdést kíván feltenni a pénzügyminiszter úrnak: „Biztonság, kiszámíthatóság, nyugalom. Lesz ütemezése az intézkedéseknek?” címmel. A miniszter úr távolléte miatt a válaszadásra Tállai András miniszterhelyettes, államtitkár urat jogosította fel. Kérdezem képviselő urat, hogy elfogadjae a válaszadó személyét.
Igen.
Igen. Szakács László képviselő urat illeti a szó.
Köszönöm a szót, elnök úr. Tisztelt Ház! Tisztelt Államtitkár Úr! A járványügyi veszélyhelyzetnek nyilvánvalóan vannak gazdasági hatásai is, negatív gazdasági hatásai. Két hét alatt, ha úgy tetszik, akkor megfordult velünk a világ. [[18.20]] Azt hallottuk először Varga Mihály minisztertől, hogy az idei évi teljesítmény a mínusz 0,3 százaléktól a 2,9 százalékos pluszig tehető, most pedig az elemzők még ennél rosszabb jóslatokat is mondanak. Azt lehet látni, hogy a magyar gazdaság derekát adó magyar kis- és középvállalkozások kerültek most elsősorban hatalmas veszélybe, nem beszélve azokról, akik ott dolgoznak. A kis- és középvállalatok azzal szembesültek, hogy vagy nincsen nekik megrendelőjük, vagy nem érkezik be az alapanyag, esetleg mind a kettővel vannak problémák, és így sajnos nagyon sokan jelentették be eddig, és attól tartunk, hogy még többen be fogják jelenteni azt, hogy nem tudják megtartani a munkaerejüket. Pedig mi azt gondoljuk, hogy azokkal lehet újrakezdeni, és azokkal lehet újraindítani a gazdaságot, akik megmaradnak, és ezért mi azt fogjuk javasolni, és ezt kérjük a kormánytól, hogy fontolja meg, hogy legyen egy bérgarancia-alap. Legyen egy olyan bérgarancia-alap, amire látunk nemzetközi példákat. Látunk ilyet Olaszországban, Franciaországban, a britek éppen ezen a héten vezették be, ahol megkaphatják az emberek a jövedelmüket, megőrizhetik a munkahelyeiket, a magyar gazdaság pedig meg tudja őrizni azokat a kis- és középvállalkozásokat, amelyek nagyon fontosak lesznek akkor, amikor újra kell indítani a gazdaságot. Viszont a másik az, hogy már valakik mostanra is elveszítették a munkájukat. A kis- és középvállalkozások már leépítettek, elveszítették az emberek a munkájukat. Itt kérdezem a kormányt, hogy tervezi-e, és ha igen, akkor mikorra, hogy az álláskeresési támogatást háromról kilenc hónapra emeli. Köszönöm a figyelmet.
Köszönöm, képviselő úr. Válaszadásra megadom a szót Tállai András államtitkár úrnak.
Köszönöm szépen, elnök úr. Tisztelt Képviselő Úr! Önök nem tudnak megszabadulni a régi gondolataiktól. Én úgy gondolom, hogy önök megszorítást vizionálnak. Tudjuk, hogy baj van, és tudjuk, hogy lesznek munkanélküliek, de higgyék el, hogy a statisztikai számok, a napi adatok ezt még nem igazolják. Viszont ön nem említi a szerdai és a mai két gazdasági csomag alapján a kormányzati intézkedéseket, amelyek lényegében minden magyar családot érintenek, és minden magyar vállalkozást érintenek olyan tekintetben, hogy lehetőséget adnak számukra, mert lehet, hogy lesz olyan vállalkozás, amelynek nem kell átmenetileg fizetni a tőketörlesztését és a kamatokat, az az embereket meg tudja tartani, és nem lesz munkanélküli. Önök nem tudják elfogadni azt, hogy a jelenlegi kormány, a Fidesz-kormány Orbán Viktor vezetésével úgy gondolkodik, hogy nem a munkanélkülieket kell támogatni, hanem a munkavállalókat, és a munkáltatókat arra kell ösztönözni kormányzati döntésekkel, eszközökkel, forrásokkal, támogatásokkal, hogy ne szűnjön meg a munkahely, legyen egy átmeneti, nehéz időszak, például részmunkaidős foglalkozás, de akkor se szakadjon el a vállalattól, és ne legyen munkanélküli, és ne kelljen az a bérgarancia-alap, amiről ön beszél. A bérgarancia-alap számomra azt jelenti, hogy azok, akik már munkanélkülivé váltak, onnan kapnak valamiféle kiegészítést, támogatást. Azt gondolom, alapvetően a munkáltatókat kell támogatni abban, hogy a munkavállalóikat megtartsák a nehéz, válságos időszakban is. Köszönöm szépen.
Köszönöm, államtitkár úr. Szakács képviselő urat illeti a szó.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! A brit, az olasz és a francia példát hoztam fel, ami pontosan arról szólt, amiről államtitkár úr is beszélt. Például a britek 2500 fontig kifizetik, a brit kormány kifizeti a költségvetésből a bérének a 80 százalékát 2500 fontig azoknak, akik egyébként most elveszítenék a munkahelyüket azért, hogy ne veszítsék el a munkahelyüket, azért, hogy megmaradjon ez a vállalkozás, és lehessen mivel újraindítani a gazdaságot. Pontosan ugyanarról beszélünk, csak ön másképp hívja, valamiért ezt megszorításnak hívja. Az a lényeg, hogy legyen nyugalom, biztonság és kiszámíthatóság. Ha ehhez egy megfelelő ütemtervet látnak maguk előtt úgy a vállalkozások, mint a munkavállalók, mint a családok, akkor én azt gondolom, sokat teszünk azért, hogy nagyobb legyen a nyugalom ezekben a vészterhes időkben. Ezért kérdezem a kormányt, lesze ilyen intézkedés, lesze ilyen ütemterv. Köszönöm a figyelmet.
Köszönöm, Szakács képviselő úr. Viszonválaszra adom meg a szót Tállai államtitkár úrnak.
Köszönöm szépen, elnök úr. Tisztelt Képviselő Úr! Ön MSZP-s képviselő, sajnos önt is figyelmeztetnem kell arra, hogy önök megkapták az esélyt egy válságkezelésre. Ha valaki rosszul kezelte a válságot, és még nagyobb bajba vitte az országot, az pont az önök kormánya, talán ön is országgyűlési képviselő volt, úgyhogy köszönjük a tanácsot.De én a három szavára azért mondanék valamit. Igen, biztonság. Mit tesz most a kormány? Védekezik. A magyar embereknek azt a biztonságát szeretné megadni, és mindent megtesz érte, minden egészségügyi és költségvetési forrást, hogy meg tudja védeni a magyar emberek egészségét. Igen, kiszámíthatóság. Azt gondolom, a kiszámíthatóság az, hogy az emberek bíznak a kormányban, bíznak a kormány intézkedéseiben. Csak egy olyan kormány intézkedéseiben bízhatnak, amely nyugodtan, bölcsen tud intézkedni, és nem pánikol. Úgy gondolom, hogy a jelenlegi magyar kormányra mind a három szó igaz. Köszönöm szépen. [[Taps a kormánypárti padsorokból.]]
Köszönöm, államtitkár úr. Tisztelt Országgyűlés! Arató Gergely és Vadai Ágnes, a DK képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök Úr?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem képviselő urat, elfogadjae a válaszadó személyét.
Tisztelt Elnök Úr! Tisztelt Ház! Megvárnánk miniszterelnök urat, hogy a gondolatairól megkérdezhessük.
Köszönöm szépen. A miniszterelnök úrnak a soron következő azonnali kérdések órájában kell válaszolnia.Tisztelt Országgyűlés! Arató Gergely, a DK képviselője, azonnali kérdést kíván feltenni a miniszterelnök úrnak: „Mi a helyzet a teszteléssel?” címmel. A miniszterelnök úr távolléte miatt válaszadásra Palkovics László miniszter urat jogosította fel. Kérdezem képviselő urat, hogy elfogadjae a válaszadó személyét.
Elfogadom.
Igen. Arató Gergely képviselő urat illeti a szó.
Tisztelt Elnök Úr! Tisztelt Ház! Tisztelt Miniszter Úr! Itt, ebben a Házban is többször váltottunk már szót arról, hogy a tesztelések száma koronavírusügyben Magyarországon hogyan alakul, hogy mi az oka annak, hogy Magyarországon a legújabb számok vagy az általunk ismert legújabb nyilvános számok szerint csak ötezer tesztet végeztek, miközben Csehországban és Ausztriában már bőven 15 ezer fölött jár a tesztelések száma. Ezek az országok nagyjából velünk egyenlő lakosságú országok, tehát méltányos az összehasonlítás. Miért van az, hogy Magyarországon jóval kevesebb tesztet végeznek? Erről a miniszterelnök úr legutóbb azt mondta: „Jelezni szeretném, hogy a vírus természete olyan, hogy nem tudjuk szűrni, tehát nem lehetséges szűrni. Egyetlen esetben van csak biztos tudásunk a fertőzésről, ha az a bizonyos antitest már megjelent a szervezetben.”Ugyanakkor számos országban ezzel ellentétes a tapasztalat. Olaszországban például azt mondják, hogy azért magasabb a halálozási arány, mert már csak a betegeket tesztelik, mégpedig ezt a WHO főigazgató-helyettese mondja. Ez azért fontos, mert önök mindig a WHO-protokollokra hivatkoznak. De hasonlóképpen azt is mondja szintén a WHO főigazgatója: „Nem harcolhatunk a vírus ellen anélkül, hogy tudnánk, hogy hol van.” Ez azt jelenti, hogy szemmel kell tartani, izolálni kell, tesztekre van szükség, és minden egyes esettel külön kell foglalkozni azért, hogy megfékezzük a továbbfertőzés láncolatát. Pontosan ez az, ami Magyarországon elmaradt, az idei évben végzett tesztelés, és persze nem vakon és nem ész nélkül, de legalább azoknak az esetében, akik mutatták a tüneteket, akik olyan országokból érkeztek, amelyek valamilyen mértékig fertőzöttek, vagy éppen azok esetében, akik ilyen-olyan módon kapcsolatba kerültek koronavírussal fertőzött személyekkel. A miniszterelnök úr azt mondta, hogy kérdezzük nyugodtan Kásler miniszter urat ebben a kérdésben, mégis önre szignálta ki ezt a választ, de remélem, hogy fogunk választ kapni ez alkalommal, hogy változtate a kormány ezen a gyakorlaton. Köszönöm szépen. [[18.30]]
Köszönöm, képviselő úr. Megadom a szót Palkovics László miniszter úrnak.
Köszönöm szépen. Az a kérdés, hogy képviselő úr mit vár attól, ha többet fogunk tesztelni a mostani dinamikához képest. 5500 tesztet végeztünk tegnap estig, és ez naponta nő.Többfajta megközelítése van a vírus terjedése csökkentésének. Vannak országok, ahol egyáltalán nem tesztelnek. Szlovénia most csökkentette a tesztek számát, Svédország egyáltalán nem tesztel, Anglia is viszonylag kevés tesztet végzett. Vannak országok, ahol sokkal többet tesztelnek. Mi a WHO véleményét kérdeztük meg. A WHO magyarországi irodájának vezetője, Ledia Lazeri azt mondta, hogy Magyarországon ebben a pillanatban, a vírusnak ebben az állapotában nincs értelme a teljes lakosságot szűrni, mert nem lesz nagyobb jelentéstartalma. A gyanús eseteknél érdemes elvégezni, azoknál, akik tüneteket mutatnak vagy találkoztak koronavírusos fertőzöttel. Tehát mi a WHO-nak ezt a javaslatát követjük. Ha megnézzük, hogy akár a felderített esetek száma, akár az átfertőzöttség Magyarországon hogyan alakul ezeket elemeztük, megnéztük az összes környező országot , gyakorlatilag az összes környező országban ugyanazt a mintát mutatják. Tehát ha megnézzük, hogy az elért száz esetnél előtte, illetve afölött milyen dinamikát mutat, gyakorlatilag ugyanazt a dinamikát látjuk. Tehát igazán a tesztek gyorsítása meg is fog történni, hiszen ahogy egyre haladunk ezzel előre, egyre többet fogunk tesztelni. De annak, hogy ezeket az eszközöket nem diagnosztikai célra, hanem szűrésre használni, a WHO szerint sincs egyébként értelme. Tehát ennek ennyi indoka van. Ez nem befolyásolja egyébként a vírussal szemben hozott intézkedéseket. Itt ez a cél, mi ezt a megoldást választottuk, ellentétben, mondjuk, Angliával, illetve Svédországgal, hogy a vírus terjedésének ütemét, lefutását próbáljuk meg elhúzni, hogy lehetőség szerint az újonnan fertőzöttek száma az ellátórendszer kapacitása alatt maradjon. Az érdekes az lesz, hogy mi történik akkor, amikor ki akarjuk vezetni ezeket az intézkedéseket, hogyan tudjuk ezt utána majd irányítani. Ezt végiggondoltuk, szimuláltuk, egy nagyon komoly szimulációs környezetet építettünk fel. Igazán nem fog ettől lényegesen függeni. Köszönöm. [[Taps a kormánypártok padsoraiból.]]
Köszönöm, miniszter úr. Arató Gergely képviselő urat illeti a viszonválasz.
Magam pedagógus vagyok, így aztán tudom, hogy a jól feltett kérdés mindig garantálja a megfelelő választ. Persze, ha azt kérdezik a WHO-tól, hogy kelle mindenkit szűrésszerűen tesztelni, akkor a WHO azt fogja válaszolni, hogy nem kell. De nem is ezt kezdeményezte sem az orvosi kamara, sem pedig az ellenzéki pártok itt a parlamentben, hanem éppen azt, hogy kövessék a WHO ajánlását és mindenkit teszteljenek, aki tünetekkel jelentkezik, mindenkit teszteljenek, aki kapcsolatba került koronavírusos esetekkel.Ön mondja Anglia példáját. Az az a példa, amelyet nem szabad követni. Ők voltak azok, akik elengedték a járványt, bízva a nyájimmunitásban. Ennek a következménye az, hogy ma az angolok két hét késéssel az olasz pályán vannak. Ezt szeretnénk mindannyian elkerülni, de ehhez az kell, hogy a kormány változtasson a tesztelés gyakorlatán, ne a tesztelésen spóroljon, és ne akarja eltitkolni azt, hogy milyenek a valódi adatok, hanem végezzenek minden indokolt esetben tesztet. Ez sokkal-sokkal több, mint amennyi a mai esetszám.
Köszönöm szépen. Viszonválasz megilleti a miniszter urat is.
Köszönöm. Képviselő úr, eddig egyetértünk, ugyanis azt követjük, amit a WHO mond, és amit a képviselő úr is mondott. Ahol egyébként a kontaktkutatás alapján a fertőzöttel kapcsolatba léphetett, ott tesztelünk, ahol tünetek vannak, ott tesztelünk. Ezeket a teszteket mind elvégezzük. Van egy úgynevezett kapcsolati mátrix minden országra, ami ezeknek a számításoknak a bemenetét képezi. Létezik Magyarországra is, ami még a vírus előtt készült el. Tegnap küldte ki a szegedi egyetemnek ez a kutatócsoportja azt a kérdőívet, amiben ezt a kapcsolati mátrixot szeretnénk a bevezetett intézkedések után látni. Ennek például sokkal nagyobb jelentősége van abból a szempontból, hogy például hogyan tudunk előre jelezni különböző ügyeket. Úgyhogy a WHO javaslatait folytatjuk, nem akarunk spórolni a teszteken, a tesztek is érkeznek Kínából egyébként, amiről az előbb már beszéltünk, jelentős mennyiségű teszt érkezik Kínából, és ezeket el is végezzük, csak szükségtelenül nem akarunk tesztet végezni, ha egyébként annak nincs hozzáadott értéke. Ez megint csak a WHO javaslata volt. Köszönöm. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Schmuck Erzsébet és Ungár Péter, az LMP képviselői, azonnali kérdést kívánnak feltenni az emberi erőforrások miniszterének: „Megerősítie sürgősen a kormány a szociális ellátórendszert?” címmel. A miniszter távolléte miatt válaszadásra Rétvári Bence államtitkár urat kérte fel. Elfogadjae a válaszadó személyét? [[Ungár Péter: Igen.]] Elfogadja. Akkor Ungár Péter képviselő urat illeti a szó.
Köszönöm szépen. Tisztelt Államtitkár Úr! Tisztelt Ház! Szerintem ildomos azzal kezdeni ezt a felszólalást is, hogy értelemszerűen köszönjük azoknak a szociális dolgozóknak a munkáját, akik most a járványhelyzet folyamán hősies és szakadatlan munkát végeznek, és nem tudnak otthon maradni úgy, ahogy amúgy elvárják azoktól, akiknek ezt a munkája megengedi. Az a helyzet, hogy több szociális dolgozó, illetve szociális dolgozókat képviselő szervezet által megfogalmazott kérdést is már eljuttattam az Emberi Erőforrások Minisztériumához. A konstruktivitás jegyében ezt nem írásbeli kérdés formájában tettem meg, hanem egy sima levél formájában azért, hogy ne legyen egy konkrét határidő, amire válaszolniuk kell. Így, remélem, hogy a válasz nem a szokásos levelezésem lesz az EMMI parlamenti osztályával. Ugyanakkor lenne két részlete, amit mindenképpen szeretnék megkérdezni, mert ez talán a legsürgősebb. Az egyik, hogy azoknak az embereknek, azoknak a szociális dolgozóknak a létbiztonságával és munkabiztonságával, akik a nappali intézményekben dolgoznak, amiket teljesen érthető módon a kormány bezárt a járványhelyzet miatt, mit tervez tenni a kormány. Ezek az emberek általában szakképesítéssel rendelkeznek, tehát bevethetők akár a járvánnyal szembeni védekezés más módján is, ugyanakkor nagyon fontos, hogy ők tudjanak valamilyen módon vagy dolgozni, vagy pedig legalább ne éljenek létbizonytalanságban. A másik, amit még megkérdeznék gyorsan, az az, hogy nagyon sok szociális dolgozó aggódik azon, hogy a gyermekét nem tudja elhelyezni abban az esetben, ha neki dolgoznia kell. Elég sokan vannak, akik egyedülállók, legtöbb esetben egyedülálló édesanyák. Értelemszerűen ez még inkább megnehezíti azt, hogy olyan esetben, amikor mondjuk, egy önkormányzat az óvodákat nem működteti teljes kapacitással, mit csináljanak. Tehát ebben az esetben vane bármilyen pluszjogosítvány, ami rájuk vonatkozik? Köszönöm szépen.
Köszönöm szépen, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Valóban mindenkinek köszönjük, hogy ebben az időszakban azokról, akik nehéz helyzetben vannak, akár az egészségügyben, akár a szociális szférában, fokozott figyelemmel gondoskodnak. Nyilván az egyik legfontosabb, hogy pontosan a bentlakásos idősotthonokat megóvjuk attól, hogy a járvány oda bekerülhessen, ezért nagyon radikális intézkedéseket foganatosítottunk, nagyon radikális előírásokat fogalmazott meg a tiszti főorvos asszony is.Valóban, körülbelül 33 kérdéscsokrot küldött el a múlt héten, amely vegyes, hogy ez elősegíti vagy éppen elvonja az ezen a szakterületen dolgozókat a munkájuktól, de az első kérdés, amit mondott, tehát a nappali intézményekben dolgozók kapcsán beszéltünk is erről, nemcsak az ön kérdése kapcsán, de ennek kapcsán is, ezeknek az embereknek a munkájára többféle módon lesz majd szükség. Nyilván ez az adott területtől, az adott intézménytől, az adott településtől is függ. Az első és legfontosabb azokról az emberekről való gondoskodás, akikről eddig is gondoskodtak, csak nyilvánvalóan nappali intézményben ezeknek az embereknek a találkozása most rendkívüli módon kerülendő. Viszont ezeket az embereket valamelyest el kell látni. Tehát pont fordított feladat elképzelhető részben ezeknek az embereknek, úgyhogy teljesen természetes, hogy az ő munkájukra szükség van, nem kell attól félniük, hogy ez a munka megszűnne, adott esetben azonban nyilván ritkábban, mint a közös alkalmakon, de ők tudják felkeresni az időseket, és ott tudnak nekik segítséget nyújtani a saját lakóhelyükön. Lehet, hogy éppen egy bentlakásos intézményben lesz valakire szükség, tehát ez helyenként változik, de többféle mód és lehetőség is van. A gyermekelhelyezés, amit mondott képviselő úr, nagyon fontos kérdés, a mai napon is itt a parlamentben már ez előkerült, hogy az iskolákban nem folyik munka, de a kormány olyan döntést hozott, hogy legfeljebb ötfős csoportokban, pontosan azért, hogy ne fertőzzék egymást a gyerekek, a gyermekfelügyelet természetesen biztosított. Az önkormányzatnak ugyanúgy feladata a szociális étkeztetés, mint ahogy feladata volt ezelőtt három héttel. Tehát ezt továbbra is meg kell szervezni. Ha valahol az óvodák, bölcsődék bezárnak, ettől függetlenül ott, ahol erre igény van, az önkormányzatnak a napközbeni gyermekfelügyelet megszervezése ugyanúgy feladata, tehát ezeket a gyermekeket napközben ugyanúgy felügyelet alatt kell tartani. Köszönöm szépen a szót. [[Taps a kormánypártok padsoraiból.]]
Köszönöm, államtitkár úr. Egyperces viszonválaszra van lehetősége Ungár képviselő úrnak.
Köszönöm szépen a választ, különösen a nappali intézményekkel kapcsolatban. Biztos vagyok benne, hogy ez egy olyan válasz, ami meg fog nyugtatni sok mindenkit, aki eddig félt attól, hogy létbizonytalanságban kell élnie. Arra még, kérem, válaszoljon röviden, hogy ugye, olyan nem fordulhat elő, mert kaptunk ilyen visszajelzést, és nem akarunk rémhírt gerjeszteni, ezért kérdés formájában teszem fel, hogy valakit otthoni karanténba köteleznek orvosilag azért, mert mondjuk, fertőzött személlyel egy idősotthonban kontaktusba került, és utána az otthoni karanténban eltöltött ideje a szabadságból vagy a táppénzből jön le. Ugye, ilyen nem fordulhat elő? Remélem, érti, államtitkár úr, hogy ez miért lenne ebben a helyzetben rettenetesen vérlázító. [[18.40]] Nem kaptunk konkrét választ arra, hogy ilyen esetben mi a pontos eljárás; sem a szakszervezet nem kapott választ, sem maga a megyei vezető, aki ezt kifogásolta. Úgyhogy, ha ebben az esetben még meg tudna nyugtatni és meg tudná nyugtatni a szociális dolgozókat, az szerintem nagyon fontos lenne. Köszönöm.
Köszönöm, Ungár képviselő úr. Egyperces viszonválaszra van lehetősége államtitkár úrnak.
Köszönöm szépen. Az otthoni karantén elrendelése nem azért történik, mert az állam valamiért önkényesen így dönt, hanem azért, mert nyilván mindannyiunknak ez az érdeke; az illető személynek is, a rokonainak, barátainak, szeretteinek, szomszédainak, az utcában lakóknak, a közös közértbe járóknak, mindenkinek ez az érdeke, hogy ilyenkor ki-ki vesse magát alá ennek az intézkedésnek. Ez egy közérdekből tett kötelezés, tehát mindenkinek be kell látnia, hogy ezt vállalnia kell. Én már találkoztam az elmúlt hetekben legalább egy, de talán több ilyen kérdéssel, és ott pontosan a hatályos jogszabályokra lebontva lehet, hogy éppen nem önnek, hanem valamelyik másik képviselőtársának; lehet, hogy DK-s volt igazából a kérdező, lehet, hogy nem ön volt, tisztelt képviselő úr , írásban egyes paragrafusonként kifejtve pontos tájékoztatást adtam arról, hogy ilyen esetben kire milyen társadalombiztosítási, munkajogi és egyéb szabályok vonatkoznak. Mindenkire, tehát nemcsak a szociális szférában, hanem mindenkire ugyanolyan szabályok vonatkoznak, akit ilyen karanténra köteleznek. Úgyhogy egyrészt mindenkit kérünk, hogy ezt tartsa be nagyon fontos, a rendőrség ellenőrzi is, sajnos jó pár tucat esetben, körülbelül 60 esetben tapasztalták ennek a megsértését, úgyhogy fontos betartani , és az általános jogszabályok vonatkoznak a szociális szférában dolgozókra is. Köszönöm a figyelmet. [[Szórványos taps a kormánypártok soraiban.]]
Köszönöm szépen. Tisztelt Országgyűlés! Csenger-Zalán Zsolt, a Fidesz képviselője, azonnali kérdést kíván feltenni a külgazdasági és külügyminiszternek: „Hogyan segíti a kormány a külföldön rekedt magyarok hazatérését?” címmel. A miniszter úr távolléte miatt a válaszadásra Vargha Tamás államtitkár urat jogosította fel. Elfogadjae a válaszadó személyét? [[Csenger-Zalán Zsolt: Igen, köszönöm.]] Jelzi, hogy igen. Csenger-Zalán Zsolt képviselő urat illeti a szó.
Köszönöm a szót, elnök úr. Tisztelt Államtitkár Úr! Miközben azért küzdünk, hogy itthon minél inkább sikerüljön lelassítani a koronavírus-járvány terjedését, gondolnunk kell külföldön rekedt honfitársainkra is. Talán ők azok, akik most a leginkább szorult helyzetben vannak, akiknek fokozottan szükségük van a magyar kormány minden segítségére. Korábban már lehetett hallani arról, hogy a Külgazdasági és Külügyminisztérium szívén viseli a külföldön karanténba került magyar állampolgárok sorsát, történjen az akár Japánban, Brazíliában, a Kanári-szigeteken vagy Németországban. Múlt hét szerdán a panamai konzuli irodánk 11 magyar állampolgárt menekített ki egy karantén alá vont zenei fesztiválról. Csütörtökön arról szóltak a hírek, hogy egy különgépen Marokkóból sikerült hazahozni azokat a magyar embereket, akik ott ragadtak a légtér lezárása miatt. Ez a gép 108 magyar állampolgár mellett öt szomszédunk összesen 34 ott rekedt polgárát is szállította. Ez azt jelenti, hogy az Austrian Airlines egy nappal korábbi járatán utazó 38 magyar állampolgárral együtt mind a 146, a légtérzár miatt Marokkóban rekedt magyar biztonságban hazatért. Egyre több ország jelent be teljes légtér- és határzárat, teljesen ellehetetlenítve ezzel a személyforgalmat. Számos, akár több ezer magyar állampolgár lehet, aki szeretne hazatérni, de ebben a helyzetben ez szinte lehetetlennek tűnik. Választókerületemből, például Pilisszentivánról ösztöndíjas egyetemista Indonéziában vagy Budakesziről két fiatal Limában rekedt. Ők mit tehetnek? Hogyan tudja segíteni a minisztérium a külföldön rekedt, hazatérni szándékozó magyarokat? [[Szórványos taps.]]
Köszönöm szépen. Válaszadásra megadom a szót Vargha Tamás államtitkár úrnak.
Köszönöm a szót, elnök úr. Tisztelt Elnök Úr! Tisztelt Ház! Köszönöm szépen képviselő úr kérdését. Valóban, a Marokkóban rekedt magyarokon kívül a hétvége folyamán közel 1500 magyar állampolgár hagyta el azt az országot, ahol korábban tartózkodott. Ma délig ez a szám újabb több száz fővel bővült, és így elmondhatjuk, hogy az elmúlt három napban több ezer honfitársunk indult hazafelé a világ különböző pontjairól, és a legtöbbjük már itthon van, de tudjuk azt is, hogy még sokan vannak, még majdnem ugyanennyien vannak külföldön. Ez a szám természetesen óráról órára változik annak függvényében is, hogy bejelentkezneke a nagykövetségen, a konzulátuson, de szerencsére csökken, és ahogy képviselő úr is említette, a kereskedelmi repülés lehetősége a légtérzár miatt is szerte a világon egyre szűkül, zárják be a légtereket és a repülőtereket. Ez történt Cipruson is, ahol egy kis magyar légihíd biztosításával hoztuk haza az ott rekedt magyarokat ha ez nem hangzik nagyképűen egy külön repülőgéppel. Dél-Amerikában sem működnek már a kereskedelmi járatok, sokan vannak meglepő módon Peruban, a Fülöp-szigeteken, Indiában. Az Izraelben lévő magyarokat az EMIH, az Egységes Magyarországi Izraelita Hitközség segítségével, együttműködésével fogjuk hazahozni ezen a héten. Sokan vannak még Thaiföldön és Indonéziában is, de itt még működnek a kereskedelmi járatok. Amerikában is sokan vannak, majdnem ezren, sok-sok országban szerte Észak-Amerikában, nekik abban segítünk, hogy egy helyre gyűljenek össze, és akkor hazahozzuk őket, mint ahogy ez történt lengyel barátaink segítségével Lengyelországban, és Varsóból légi úton tudjuk hazasegíteni őket, hiszen Szlovákián keresztül autóval már nem lehet. [[Szórványos taps a kormánypártok soraiban.]]
Köszönöm, államtitkár úr. Egyperces viszonválaszra van lehetősége képviselő úrnak.
Államtitkár úr, szeretném megköszönni a Külügyminisztériumnak és minden munkatársának azt a munkát, amit végeznek. Hozzá kell tennem, hogy az előbb említett indonéziai egyetemista hölgy, bár nem tudott hazajutni, de a nagykövetség minden segítséget megad számára, úgyhogy itt is szeretném megköszönni Németh-Pach Judit nagykövet asszonynak a segítségét.A limai két fiatal még jelezte azt is, hogy elég ellenségesek velük, és gondolom, hogy ez így van Dél-Amerikában, de Afrikában sok helyen, úgyhogy mindenképpen fontos lenne nekik segíteni. Ugyanakkor szeretném azt szintén megköszönni, hogy a határok például Szlovákia irányába átjárhatók, és péntek óta a komáromi hídon is át tudnak jutni azok, akik a szomszédos országban dolgoznak. Még egyszer: jó munkát kívánok önöknek. Köszönöm.
Köszönöm szépen, képviselő úr. Tisztelt Országgyűlés! Ezt a napirendi pontot lezárom [[Közbeszólás a Jobbik soraiban: Államtitkár úr?]] , és áttérünk a következő napirendi pontra. Soron következik a győri Káptalandomb nemzeti emlékhellyé nyilvánításáról szóló előterjesztéshez benyújtott bizottsági jelentés vitája. A kormány-előterjesztés T/9475. számon a parlamenti informatikai hálózaton elérhető. Tisztelt Országgyűlés! Megkérdezem az előterjesztőt, kíváne felszólalni. Soltész államtitkár úr? [[Soltész Miklós: Elnök úr, majd zárszót.]] Majd a végén. Köszönöm szépen. Tisztelt Országgyűlés! A kijelölt Kulturális bizottság nem állított előadót. Képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Megkérdezem, kíváne valaki hozzászólni. [[Nincs jelzés.]] Jelentkezőt nem látok. Tisztelt Országgyűlés! Lezárom ezt a részét a vitának, és megadom a szót az előterjesztőnek, aki nyilván gondolatait akarja elmondani a napirendi ponttal kapcsolatban. Soltész Miklós államtitkár urat illeti a szó. [[Soltész Miklós mikrofonja nem működik.]] Soltész Miklós államtitkár úr vagy mikrofont kér, vagy hangot. Bár van hangja, de erősített hangja nincsen. [[Soltész Miklós elé hordozható mikrofont helyeznek.]] Köszönjük szépen.
Köszönöm a szót, elnök úr. Tisztelt Országgyűlés! Tisztelt Elnök Úr! A törvényjavaslat Győr egyik legnagyobb történelmi múlttal rendelkező részének, a Káptalandombnak nemzeti emlékhellyé nyilvánítását javasolta és javasolja. Ennek érdekében a kulturális örökség védelméről szóló 2001. évi LXIV. törvény 2. mellékletének módosítása szükséges. A nemzeti emlékhelyről érdemes tudni, hogy olyan, a nemzet történelmében meghatározó jelentőséggel bíró helyszínek, amelyek a magyar nemzet, illetve a magyar és az ország területén élő nemzetiségek összetartozását erősítő és identitásképző jellegénél fogva a nemzet önképében kiemelkedő fontossággal bírnak, továbbá, amelyek országos jelentőségű állami megemlékezés színhelyei lehetnek. [[18.50]] A törvényjavaslat tehát a Káptalandombot nyilvánítja nemzeti emlékhellyé, ahol a következő épületek találhatók: a győri bazilika, a Püspökvár, a Szent László Látogatóközpont, a Győri Egyházmegyei Kincstár és Könyvtár, a Hittudományi Főiskola és a Hotel Konferencia, amelyekről nagyon röviden egy kis kitérőt szeretnék adni. A győri egyházi műemlékek az ezeréves kereszténység emlékei, így a bazilikában található vérző, könnyeket ejtő Szűzanya képe, és itt található szintén Szent László hermája, amely a Szent Korona és a Szent Jobb mellett Magyarország legjelentősebb szakrális emléke. A győri Püspökvár négy várat is magában foglal. A torony tövében létesítették Boldog Apor Vilmos vértanúságának emlékhelyét, és érdemes róla tudni azt is, hogy tulajdonképp 1700 évet egyesít magában: így a püspöki székhelyet, Boldog Apor Vilmos püspök vértanúságának emlékhelyét, valamint Győr szakrális és hadiépítészetét a IV. századtól egészen napjainkig. Az egyházmegye könyvtára is igen jelentős írott anyagot őriz. Ebből kiemelkedik, különös értékű Mátyás király corvinája, a Hotel Konferenciában pedig, részben az épületben, részben támasztófalazatokként benne foglaltatnak az egykori III. és IV. századi római erőd falai és őrtornyai. A Hittudományi Főiskola, az épület hídszerű főbejárata a Káptalandomb nyugati feljáratát szegélyezi, és a Szent László Látogatóközpont épületének déli fala előtt, közvetlen az utca burkolati szintje alatt húzódik egy IV. századi római erőd fala. E rövid kitekintés után fontos hangsúlyozni, hogy a törvényjavaslathoz módosító javaslat nem érkezett, a Kulturális bizottság további módosításra irányuló szándékot nem fogalmazott meg, éppen ezért e javaslat nagymértékben hozzájárul ahhoz, hogy a kormány a magyar nemzeti összetartozást és identitást erősítse a nemzeti emlékhelyek körének bővítésével. Erre tekintettel kérem a tisztelt Országgyűlést, hogy a győri Káptalandomb nemzeti emlékhellyé nyilvánításáról szóló T/9475. számú törvényjavaslatot támogatni szíveskedjék. Köszönöm a figyelmet, elnök úr. Köszönöm a lehetőséget. [[Taps a kormánypártok soraiban.]]
Köszönöm szépen, Soltész Miklós államtitkár úr. Tisztelt Országgyűlés! A határozathozatalokra a holnapi ülésnapon kerül sor.Tisztelt Országgyűlés! Mai napirendi pontjaink tárgyalásának végére értünk. Most napirend utáni felszólalások következnek. Napirend utáni felszólalásra jelentkezett Varga Zoltán képviselő úr, a DK képviselője: „Amin a vírus elleni küzdelem közepette is érdemes volna elgondolkodni” címmel. Ötperces időkeretben adom meg a szót a képviselő úrnak.
Köszönöm szépen. Tisztelt Elnök Úr! Tisztelt Ház! Alig tíz napja a kormányfő reggel rádióinterjújában határozottan még kijelenti, hogy egyelőre nincsen ok bezárni az iskolákat, és megfenyegeti egy füst alatt az ezt követelő tanárokat is, hogy akkor fizetés nélküli szabadságra küldenék őket, ha ez mégis megtörténik. Az egyetemeket is csak azért zárják be, mert ott sok a külföldi, és valószínűleg ők terjesztik a vírust, ami, valljuk be, egy egészen agyzsibbasztó ostobaság. A fertőzést persze behurcolhatta egy ideérkező külföldi diák is éppen úgy, mint egy olaszországi síelésből hazatért magyar orvos vagy politikus, ezt nem tudhatjuk, de az teljesen egyértelmű, ha a vírus már itt bent van, az terjedhet bárhogy máshogy. A lakájmédia aznap hosszú, tömött sorban vonultat fel szakértőket, és ezek a szakértők elmagyarázzák, hogy az iskolák bezárása nemzethalált és végromlást fog jelenteni, amit csak a magyarság elveszejtésén munkálkodó Soros és Gyurcsány fölheccelte migránspárti liberál-kommunisták követelhetnek. Hát, hurrá! A miniszterelnök viszont még aznap este teljesen meglepő módon mégiscsak bejelenti, hogy az iskolákat be fogják zárni. Emlékeznek? Reggel rádiószózatban még azt mondja: „ha szükség lesz rá”. Történt aznap bármi, amitől szükség lett rá? Tudomásunk szerint semmi. Talán készült egy gyors telefonos közvélemény-kutatás a Fidesz boszorkánykonyháiban, ami azt mutatta, hogy ma már a lakosság nagyobbik fele is azt szeretné, ha az iskolák nem lennének nyitva, vagy esetleg a fideszes képviselők jelezték óvatosan a frakción, hogy a szülők kétharmada akkor is otthon fogja tartani a gyerekeket, ha a kormány a feje tetejére áll. És hasonló felemás intézkedések jelentkeznek másban is, ha megfigyeljük. Kulturális és sportrendezvényeket tiltanak be, de a kaszinók persze működhetnek; gondolom, azért, hogy a csókosok bevétele egy fillérrel se csökkenhessen. A vendéglátóhelyek és az üzletek egy része bezár, de csak délután három óra után, mintha a vírus délelőtt nem fertőzne, csak délután. A trafikok persze bármeddig nyitva lehetnek, az nem érdekes, azok full fideszes bizniszek. És mit is hallottunk ma Orbán Viktortól? Portyázókat és fürkészeket küldött ki a négy égtáj irányába. Nos, kérem szépen, a csehek nem használtak ostoba mondatokat, a cseh kormány egyszerűen felemelte a telefont, vagy küldött két e-mailt, és milliószámra rendelt maszkokat és gyorstesztet Kínából, majd kormányzati repülőgéppel ezt haza is hozatták. A mi nem kormányzati repülőgépeink a betonon pihennek, talán várják a jó időt és egy újabb focimeccset, ahova majd el lehet reptetni Orbán Viktort. Szlovákiában a tévébemondók maszkban olvassák be a híreket, és maszkot hordanak a behívott politikusok is, de az új szlovák kormány vezetői is. Idehaza 800 forintot is elkérnek egy semmire sem jó szájmaszkért, már abban az esetben, ha van, mert leginkább amúgy nincs. Debreceni mai hír és eset: a debreceni sürgősségi osztály 28 orvosa 9 maszkon írd és mondd: 9 maszkon osztozkodik, az egészségügyi dolgozók pedig hetente kapnak két egyszer használatos zöld színű maszkot. Kérem szépen, ez az általános helyzet itt nálunk. Tudjuk, mindnyájan tudjuk, nagy baj esetén szinte egyetlen segítséget ad a vírusfertőzés esetén a lélegeztetőgép. A Demokratikus Koalíció az elmúlt napokban, hetekben ezer darab botját nem mozdította rá egészen mostanáig, amikor már ég a ház, kérem szépen, most kezdtek el kapkodni, és most próbál beszerzését javasolta a kormánynak. A kormány a füle szerezni a fű alól is, Kínából, az EU-tól könyörög, de még a fogorvosokat is megkeresi ebben az ügyben. Kérem, egy ilyen gép mintegy 5 millió forint. A minap mit hallunk? Egyházi beruházási célokra halaszthatatlan sürgősséggel a kormány kiutal 2 milliárd 770 millió forintot. Ebből 554 darab ilyen gépre futná. Minden azt mutatja különben, hogy a járvány megállításának kulcsa a vírustesztek száma. Más országokban, ezt tudják önök is nagyon jól, naponta végeznek el lassan annyi tesztet, mint amit nálunk eddig összesen. A kormányfő ma Ausztriára hivatkozott, engedjék meg, hogy én is osztrák példát hozzak: Ausztriában a mai nap reggeléig 23 500 tesztet végeztek el, nálunk, és ez most is elhangzott itt az államtitkár úr szájából, alig 5500 darabot. Ezért és talán ezért van az, hogy mindösszesen 167 fertőzést sikerült eddig izolálni vagy kimutatni. Azt, hogy valójában különben mekkora ez a szám, hány ember fertőződött meg az országban, talán senki nem tudja, a nép semmiképpen sem, a kormány pedig erről hallgat. [[Az elnök csengetéssel jelzi az időkeret leteltét.]] Tisztelt Ház! Nehéz mindebből arra következtetni, hogy a kormányt a legkevésbé a járvány megfékezése érdekelné. Én úgy hiszem, ha máson nem, legalább ezen el kellene neki gondolkozni. Köszönöm szépen. [[Sebián-Petrovszki László tapsol.]]
Köszönöm, képviselő úr. Tisztelt Országgyűlés! Napirend utáni felszólalásra jelentkezett Sebián-Petrovszki László képviselő úr, a DK képviselője: „Miért nincs elég maszk és kézfertőtlenítő?” címmel. Öné a szó, képviselő úr.
Elnök Úr! Tisztelt Ház! Köszönöm szépen. Sok mulasztás terheli az Orbán-kormányt a koronavírus okozta bajok el nem hárítása kapcsán, de az egyik legfontosabb a védőfelszerelések, konkrétan a maszkok és a kézfertőtlenítők hiánya. Hetek óta arról szólnak a hírek, azzal van tele a sajtó, hogy még a frontvonalban munkájukat fáradhatatlanul végző egészségügyi dolgozók sem kapnak védőfelszerelést. Szükséges lett volna, hogy minden magyar ember hozzáférhessen akár több tucat legjobb minőségű, legnagyobb védettséget kínáló, úgynevezett FFP2-es vagy FFP3-as minősítésű maszkhoz, mint amilyen például most itt rajtam van. Egyetlen ilyen maszk egyébként körülbelül négy órán át bírja, tehát még a fejenként több tucat darab sem lenne túlzó igény. Lehet azon vitatkozni, hogy vajon ezt a kormánynak ingyen kellett volnae biztosítania mindenki számára, vagy elég lett volna a termékek áfáját eltörölve olcsóbbá, megfizethetővé tenni ezt, ahogy a DK javasolta egyébként. [[19.00]] De a probléma valójában nem itt van, hanem, hogy aki akar és akár fizetne érte, az sem tud venni maszkokat, nem kapni sem a patikákban, sem a drogériákban. Hadd mondjam el önöknek, hogy múlt pénteken egy vidéki kórház igazgatója keresett meg minket, a DK-t, tőlünk kérve segítséget, hogy hátha mi tudunk számára maszkokat szerezni, mert számára más mód már nem lehetséges, a kormánytól ilyet nem kap. Itt tartunk, hölgyeim és uraim. Ha mégis van maszk, akkor azt aranyárban mérik. Amit most itt rajtam látnak, ezt ötezer forintért lehetett megvenni egy héttel ezelőtt. De örülhettem, hogy még legalább találtam néhány darabot. Ennek a kialakult helyzetnek két oka lehet: vagy nem tudta a kormány időben megszervezni, hogy legyen elég maszk az országban, vagy nem áldozott rá elég pénzt, és nem törekedett arra, hogy akár külföldről ezeket beszerezze. Bármelyik esetről van itt szó, mindkét eset a kormány súlyos alkalmatlanságát mutatja. Hallom a kormánypártiak hangját ilyenkor, amikor ezek elhangzanak, és sorolják, hogy na, de hát a miniszterelnök ma bejelentette, hogy másfél millió maszk van az országban, leszállt az a repülőgép, amely hozott 82 ezer darabot a mai napon. Tehát akkor ezek szerint van 1,6 millió maszkunk az országban. Egy 10 milliós országban, gratulálok ehhez! Hallom azt is, hogy a kormányfő ezt is bejelentette, hogy heti 25 ezer sebészi maszkot tudnak majd gyártani, de majd a gyártási kapacitás felmegy heti 80 ezer maszkra. És ez a sebészi maszkra vonatkozott, tehát a leggyengébb, legkevésbé hatékony maszkból is csak egy nagyjából kisvárosnyi készülhet hetente ebben az országban. Amíg itt délután ültünk és vitatkoztunk ebben a kérdésben, közben jött a hír, hogy a Mentőszolgálat a Facebookon kérte a lakosság segítségét, hogy adjanak neki maszkokat, és gyűjtést kezdeményezett, merthogy annyira nincsen maszk. Szintén friss hír volt, Orbán Viktor elmondta, hogy holnaptól kapnak majd az egyes kórházi dolgozók ilyen vagy amolyan maszkot, ugye, az intenzív ágyak mellett dolgozók speciális maszkot, a többiek pedig sima maszkot. Ugye, ez azt jelenti, hogy holnaptól kapnak, tehát beismerte, hogy eddig nem kaptak vagy nem kaptak eleget. Nincs jobb helyzet kézfertőtlenítők terén sem. A hétvégén szintén a sajtó is írt róla több drogéria kapott ugyan kézfertőtlenítő csomagot, azonban ezt néhány perc alatt elkapkodták, még akkor is, ha maximum kettőt lehetett egy-egy vásárlónak megvennie. Alternatívaként mit mondott erre a kormány? Hogy majd a gyógyszertárak előállítanak gyógyszertári alkoholból saját kézfertőtlenítőt, ám a gyógyszertárak jelezték, hogy ebből is hiány van, hiánycikk a gyógyszertári alkohol, ezért itt sem kapunk kézfertőtlenítőt. Egy szó, mint száz, még most sem késő a helyzet, még a mai hírek után sem. A DK arra kéri a kormányt, hogy legyen elég fertőtlenítő és a legjobb minőségű maszk, mindenkinek és hetekre előre. A mai bejelentésen és az új beszerzéseken felül, hiszen az nem lesz elég, vegyék meg, szerezzék be! Ha meg tudták oldani a szlovákok, a csehek és számos más ország kormánya is, akkor talán önöknek is menni fog. Köszönöm szépen.
Köszönöm, képviselő úr. Szintén napirend utáni felszólalásra jelentkezett Varga-Damm Andrea képviselő asszony, a Jobbik képviselője: „Mi is a helyzet valójában?” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Ma én vagyok az utolsó felszólaló, és úgy gondoltam, összefoglalom, hogy mi is történt ma itt valójában. Már csak azért is, mert a fideszes oldalakon megjelent, hogy az ellenzék megakadályozza, hogy a kormány a veszélyhelyzetet meghosszabbítsa. Tudjuk mindannyian, ez nem igaz. Szeretném most elmondani így, hogy mi is történt itt valójában. Január 7-én azt mondta a WHO, hogy egy olyan vírus terjed a világban, amelyet eddig nem azonosítottak, nincs ellene vakcina, nem tudják még a gyógykezelését meghatározni, hogy mivel lehet leküzdeni, és azt kéri minden ország kormányától, hogy ezt vegye komolyan, és kezdje meg rá a felkészülést. Ehhez képest a kormányunk csak március 11-én hirdette ki a veszélyhelyzetet, pedig már korábban is megtehette volna, pont azért, hogy előzetesen az intézkedéseket meghozza. Majd mit tesz? Tudja, hogy március 26-án lejár a veszélyhelyzet 15 napja, mely a kormányt megilleti, húzza az időt, és csak a március 21-22-ei hétvégén terjeszti be a parlament elé, nem azt a törvényjavaslatot vagy határozati javaslatot, amelyet az Alaptörvény 53. cikke meghatároz, hanem egy teljesen új törvényt, amely arról szólna, hogy majd a miniszterelnök fogja meghatározni, hogy a veszélyhelyzetnek mikor lesz vége. Tudnia kell mindenkinek, hogy az Alaptörvény 53. cikke arról szól, hogy a kormány által kihirdetett veszélyhelyzet 15 nap, amelyet az Országgyűlés meghosszabbíthat. Tehát itt voltunk ma az Országgyűlésben, meg tudtuk volna hozni az országgyűlési határozattal a veszélyhelyzet meghosszabbítását, de a kormány nem ezt tette, hanem egy új törvényt terjesztett elő, amelyben nincs határidő, amely arról szólna, hogy majd a veszélyhelyzet végét Orbán Viktor miniszterelnök fogja megmondani. Ma nem erről a törvényről döntöttünk, hanem még azt is megtette Orbán Viktor, hogy azért hozta be sürgősséggel, kivételes eljárásban, hogy legalább egy olyan szavazás legyen, amiben azt tudja mondani, hogy az ellenzék nem támogatja a veszélyhelyzet felszámolását. Ehhez egy bizonyos négyötödös többség kellett, azért, hogy ne nyolc nap alatt hozza meg a parlament a döntést, hanem már holnap. De a parlament miről hozna egyébként döntést? Nem az Alaptörvény alapján hoznánk döntést, hanem egy új törvényt kellene megszavazni, amely törvény teljesen ellentétes az Alaptörvény szellemiségével. Mi tehát a következtetés? A Fidesz a saját maga Alaptörvényét is megszegi azért, hogy a veszélyhelyzetből, a koronavírus-járvány nehézségeiből magának az ellenzékkel szemben politikai tőkét kovácsoljon. Mi történt ma a Házban? A miniszterelnök a következőt mondta: ő az ellenzék nélkül is minden döntést meg tud hozni. Ha Orbán Viktor miniszterelnök minden döntést az ellenzék nélkül meg tud hozni, akkor az ülés alatt miért jelentek meg az összes fideszes oldalon azok, hogy az ellenzék akadályozta meg, hogy a veszélyhelyzetet meghosszabbítsa? Majd persze azt is mondta, hogy miért mondunk mi ellene ennek a jogellenes törvénynek, amikor majd a parlament eldöntheti, hogy a veszélyhelyzet meddig tartson. Természetesen nagy derültség volt az ellenzékben, mert a fideszes kétharmaddal a kétharmados Fidesz-parlament dönthetné el, hogy mikor ér véget a veszélyhelyzet. Kinek az előterjesztésére? Orbán Viktor előterjesztésére. Tehát a kör bezárult. De azért itt más is történt ma. Hogy mennyire becsapja a miniszterelnök a társadalmat: az egyik felszólaló ma köszönetet mondott itt a Házban mindazoknak, akik ott vannak az első sorban, és segítenek hazánk népességének leküzdeni ezt az óriási problémát. Az ellenzék fölállt tapsolva, a Fidesz maradt ülve, és nem tapsolt. A mai nap többször elhangzott, hogy migrációs válság volt, és azt milyen jól kezelte a kormány, és akkor is megkapta a felhatalmazásokat. Igen, kérem, a mai napig is a migrációs válsághelyzet úgy fennáll, hogy kevesebb migráns akar Magyarországra bejönni, mint 2014 előtt. A migrációs válsághelyzetre minden közbeszerzés alóli felmentést megkérnek, gyakorlatilag azzal a válsághelyzettel is nap mint nap él vissza a Fidesz. Miért gondoltuk volna ebben a Házban, akár egyetlen ellenzéki is, hogy ezzel az alaptörvény-ellenes törvénnyel, amit behozott a Házhoz, hétvégén, ne élne vissza, és ne akarná korlátlan hatalmát fenntartani? Ez történt ma ebben a Házban.
Köszönöm szépen, képviselő asszony. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés holnap reggel 9 órakor folytatja munkáját. Az ülésnapot bezárom.